congress - app | പഞ്ചാബിലും ഹരിയാനയിലും ആരുടേയും ഔദാര്യം വേണ്ടെന്ന് കോൺഗ്രസിന്റെ പിടിവാശി; ബിജെപിക്ക് കോൺഗ്രസ് ഉറപ്പാക്കിയത് അനേകം സീറ്റുകൾ; ആം ആദ്മി-കോൺഗ്രസ് സഖ്യം പൊളിഞ്ഞതോടെ ഡൽഹിയിൽ ഏഴ് സീറ്റിലും വിജയം ആവർത്തിക്കാൻ ബിജെപി - MarunadanMalayali.com\nApril 19, 2019 | 08:15 AM IST | Permalink\nന്യൂഡൽഹി: ആം ആദ്മി പാർട്ടിയുമായി (എ.എ.പി.) ഡൽഹിയിൽ സഖ്യമുണ്ടാക്കാനുള്ള സാധ്യത ഏതാണ്ട് അവസാനിച്ചതായി കോൺഗ്രസ് പ്രഖ്യാപിക്കുമ്പോൾ സന്തോഷിക്കുന്നത് ബിജെപിയാണ്. ലോക്സഭാ തിരഞ്ഞെടുപ്പിനുള്ള സ്ഥാനാർത്ഥികളെ വെള്ളിയാഴ്ച പ്രഖ്യാപിച്ചേക്കുമെന്ന് ഡൽഹിയുടെ ചുമതലയുള്ള എ.ഐ.സി.സി. നേതാവ് പി.സി. ചാക്കോ അറിയിക്കുകയും ചെയ്തു. ഇതോടെ ഡൽഹിയിലെ ഏഴ് സീറ്റിലും മോദിയുടെ സ്ഥാനാർത്ഥികൾ വിജയം ഉറപ്പിക്കുകയാണ്. ഇതിനൊപ്പം ഹരിയാനയിലും പഞ്ചാബിലും മോദി വിരുദ്ധ വോട്ടുകൾ ഭിന്നിക്കുമെന്നും ഉറപ്പായി.\nപഞ്ചാബിലും ഹരിയാനയിലും സഖ്യമെങ്കിൽ ഡൽഹിയിലും ഒരുമിക്കാമെന്നതായിരുന്നു ആംആദ്മിയുടെ നിലപാട്. എന്നാൽ പഞ്ചാബിലും ഹരിയാനയിലും ഒറ്റയ്ക്ക് മത്സരിക്കാനാണ് കോൺഗ്രസിന് താൽപ്പര്യം. കഴിഞ്ഞ ലോക്‌സഭാ തെരഞ്ഞെടുപ്പിൽ പഞ്ചാബിൽ ആം ആദ്മി മുന്നേറ്റം നടത്തിയിരുന്നു. അതുകൊണ്ട് തന്നെ പഞ്ചാബിൽ ആംആദ്മിയെ കൂടെ കൂട്ടിയാൽ കോൺഗ്രസിന് കൂടുതൽ മുന്നേറാമായിരുന്നു. ഹരിയാനയിലും സ്ഥിതി ഇതു തന്നെ. ഗോവയിലും ആംആദ്മിക്ക് സ്വാധീനമുണ്ട്. ഇതും പരിഗണിക്കാൻ കോൺഗ്രസ് തയ്യാറായില്ല. ഇതോടെ ഡൽഹിയിൽ മാത്രം സഖ്യം വേണ്ടെന്ന് ആം ആദ്മി നേതാവും ഡൽഹി മുഖ്യമന്ത്രിയുമായ അരവിന്ദ് കെജ്രിവാൾ തീരുമാനം എടുത്തു.\nഇതോടെയാണ് സഖ്യസാധ്യത അടഞ്ഞത്. ഡൽഹിയിൽ മാത്രമായി സഖ്യമുണ്ടാക്കാൻ എ.എ.പി. വിസമ്മതിച്ചെന്ന് ചാക്കോ പറഞ്ഞു. ഡൽഹിയിൽ മാത്രം സഖ്യമുണ്ടാക്കുന്നതിനോട് അവർ ബുധനാഴ്ച രാത്രി സമ്മതമറിയിച്ചിരുന്നു. വ്യാഴാഴ്ച രാവിലെ പൂർണസംസ്ഥാനപദവി വിഷയം ഉന്നയിച്ചു. 2015-ലെ നിയമസഭാ തിരഞ്ഞെടുപ്പ് പ്രകടനപത്രികയിൽ ഉൾപ്പെടുത്തിയിരുന്ന വാഗ്ദാനമാണ് സംസ്ഥാനപദവി. അതിനാൽ പരിഗണിക്കാമെന്ന് അറിയിച്ചു. ഹരിയാണയിൽക്കൂടി സഖ്യമില്ലെങ്കിൽ ഡൽഹിയിൽ വേണ്ടെന്ന് എ.എ.പി. അധ്യക്ഷൻ അരവിന്ദ് കെജ്രിവാൾ നിർദേശിച്ചെന്ന സന്ദേശമാണ് ആം ആദ്മിയും നൽകുന്നത്.\nഇത്തരമൊരു സന്ദേശം കിട്ടിയതോടെ ചാക്കോ കോൺഗ്രസ് അധ്യക്ഷൻ രാഹുൽഗാന്ധിയെ വിവരം ധരിപ്പിച്ചു. ഇതോടെ സഖ്യ സാധ്യത പൂർണ്ണമായും അവസാനിക്കുകയും ചെയ്തു. ഇനി ഞങ്ങളുടെ സ്ഥാനാർത്ഥികളെ അന്തിമമായി തീരുമാനിക്കുന്ന നടപടിയിലേക്കു കടക്കും -ചാക്കോ പറഞ്ഞു. സ്ഥാനാർത്ഥിനിർണയത്തിന് അന്തിമരൂപം നൽകാൻ ഡി.പി.സി.സി. അധ്യക്ഷ ഷീലാ ദീക്ഷിത്, മറ്റു സംസ്ഥാന നേതാക്കൾ എന്നിവരുമായി വൈകീട്ട് ചാക്കോ കൂടിക്കാഴ്ച നടത്തി. ഡൽഹിയിലെ ഏഴു സീറ്റുകളിൽ 3:4 എന്ന അനുപാതത്തിലാണ് ചർച്ചകൾ പുരോഗമിച്ചത്. എന്നാൽ ഈ വിഷയം സംബന്ധിച്ച് സഞ്ജയ് സിങ്ങുമായുള്ള കൂടിക്കാഴ്ചയിൽ എ.എ.പി മറ്റു സംസ്ഥനങ്ങളിലെ വിഷയമാണ് ഉന്നയിച്ചത്.\nമറ്റു സംസ്ഥാനങ്ങളിലും സംഖ്യം വേണമെന്ന ആവശ്യം അംഗീകരിക്കാനാകില്ല. എന്നാൽ വ്യാഴാഴ്ച ഒരു കാരണവും കൂടാതെ എ.എ.പി ചർച്ചകളിൽ നിന്നും പിൻവാങ്ങുകയായിരുന്നു. ഇതിനു എഎപി നേതൃത്വം ഡൽഹിയിലെ ജനങ്ങളോട് മറുപടി പറയേണ്ടി വരും. കഴിഞ്ഞ രണ്ടാഴ്ചയായി സഖ്യത്തിനു അവർ താൽപര്യം പ്രകടിപ്പിച്ചിരുന്നു. രാഹുൽ ഗാന്ധി ഉൾപ്പെടെ ഇതിനു അനുകൂലമായിരുന്നു. എന്നാൽ സമയമായപ്പോൾ എ.എ.പി കാലുമാറി. - പി സി ചാക്കോ പറഞ്ഞു. കഴിഞ്ഞ ആഴ്‌ച്ച എ.പിയുമായി സഖ്യം വേണ്ടെന്നു കോൺഗ്രസ്സിന്റെ കേന്ദ്ര തെരഞ്ഞെടുപ്പ് കമ്മറ്റി യോഗത്തിൽ തീരുമാനിച്ചിരുന്നു. അതിനു ശേഷമാണ് സഖ്യത്തിനായി കോൺഗ്രസ്സ്് തയ്യാറാണെന്ന് രാഹുൽ ഗാന്ധി ട്വീറ്റു ചെയ്തിരുന്നു. അങ്ങനെയാണ് വീണ്ടും ചർച്ചകൾ ആരംഭിച്ചത്.\nഈ സാഹചര്യത്തിൽ ഡൽഹിയിലെ സ്ഥാനാർത്ഥികളെ കോൺഗ്രസ് ഇന്ന് പ്രഖ്യാപിക്കും. ഡൽഹി കോൺഗ്രസ് അധ്യക്ഷ ഷീല ദീക്ഷിതും മുതിർന്ന നേതാവ് കപിൽ സിബലും സ്ഥാനാർത്ഥി പട്ടികയിലുണ്ട്. അതിനിടെ ആം ആദ്മി സ്ഥാനാർത്ഥികൾ പത്രികാ സമർപ്പണം തുടങ്ങി. കോൺഗ്രസിനായി ന്യൂഡൽഹിയിൽ അജയ് മാക്കനും ചാന്ദിനി ചൗക്കിൽ കപിൽ സിബലും മത്സരിക്കും. ഈസ്റ്റ് ഡൽഹിയിൽ ഡി.പി.സി.സി അധ്യക്ഷ ഷീല ദീക്ഷിത് മത്സരിക്കണമെന്നാണ് അധ്യക്ഷൻ രാഹുൽ ഗാന്ധിയുടെ നിർദ്ദേശം. നോർത്ത് ഈസ്റ്റ് ഡൽഹിയിൽ ജെ പി അഗർവാളും, നോർത്ത് വെസ്റ്റ് ഡൽഹിയിൽ രാജ്കുമാർ ചൗഹാനുമാണ് പരിഗണനയിൽ. സൗത്ത് ഡൽഹിയിൽ രമേശ് കുമാറും, വെസ്റ്റ് ഡൽഹിയിൽ മഹാബൽ മിശ്രയുമാണ് സാധ്യത പട്ടികയിലുള്ളത്.\nഇടത് പാർട്ടികൾ അടക്കമുള്ളവയുടെ പിന്തുണയോടെ മുന്നോട്ട് പോകാമെന്നാണ് കോൺഗ്രസ് പ്രതീക്ഷ. അത്തരത്തിലുള്ള ചർച്ചകൾ പുരോഗമിക്കുന്നുണ്ട്. നേരത്തെ തന്നെ സ്ഥാനാർത്ഥി പ്രഖ്യാപനം നടത്തി പ്രചാരണം ആരംഭിച്ചതാണ് എ.എ.പി. പടിഞ്ഞാറൻ ഡൽഹിയിൽ ബൽബീർ സിങ് ജാഖർ നാമനിർദേശ പത്രിക സമർപ്പിച്ചു.


ദേശീയ ജനസംഖ്യാ രജിസ്റ്റര്: അന്തിമ ചോദ്യാവലി തയ്യാറാക്കി, തിയ്യതി തീരുമാനമായില്ല- രജിസ്ട്രാര് ജനറല് • Suprabhaatham\nNovember 19, 2020 | 6:47 pm IST\nന്യൂഡല്‍ഹി: പൗരത്വപ്പട്ടികയ്ക്ക് മുന്നോടിയായുള്ള ദേശീയ ജനസംഖ്യാ രജിസ്റ്റര് (എന്.പി.ആര്) തയ്യാറാക്കുന്നതിനുള്ള അന്തിമ ചോദ്യാവലി തയ്യാറാക്കിയതായി രജിസ്ട്രാര് ജനറലിന്റെ ഓഫീസ് അറിയിച്ചു. എന്നാല് 2021ലെ ആദ്യഘട്ട സെന്‍സസ് എന്നു തുടങ്ങുമെന്ന കാര്യത്തില് വിവരമൊന്നും ലഭ്യമായിട്ടില്ലെന്നും രജിസ്ട്രാര് ജനറലിന്റെ ഓഫീസ് വ്യക്തമാക്കി. വിവരാവകാശ നിയമപ്രകാരമുള്ള ചോദ്യങ്ങള്‍ക്ക് ഒരു ദേശീയ ദിനപത്രത്തിന് നല്‍കിയ മറുപടിയിലാണ് രജിസ്ട്രാര് ജനറലിന്റെ ഓഫീസ് ഇക്കാര്യം അറിയിച്ചത്.\n2021ലെ സെന്‍സസിനൊപ്പം ജനസംഖ്യാ രജിസ്റ്ററും തയ്യാറാക്കാണ് കേന്ദ്രസര്‍ക്കാര് തീരുമാനിച്ചിരുന്നത്. 2020 ഏപ്രില് 1 മുതലായിരുന്നു സെന്‍സസിനായുള്ള വീടു കേറിയുള്ള കണക്കെടുപ്പ് ആരംഭിക്കേണ്ടിയിരുന്നത്. സെപ്റ്റംബറോടെ ആദ്യഘട്ടം പൂര്‍ത്തിയാകണമെന്നായിരുന്നു തീരുമാനം. എന്നാല് കൊവിഡ് വ്യാപനം കാരണം അത് സാധ്യമായിട്ടില്ല. ഇനിയൊരുത്തരവുണ്ടാകുന്നത് വരെ ഇതു സംബന്ധിച്ച നടപടികള് നീട്ടിവച്ചിരിക്കുകയാണ് സര്‍ക്കാര് ചെയ്തിരിക്കുന്നത്. കേരളം ഉള്‍പ്പടെ 13 സംസ്ഥാനങ്ങള് ജനസംഖ്യാ രജിസ്റ്റര് തയ്യാറാക്കുന്നതിനെ എതിര്‍ത്തിട്ടുണ്ട്.\n2003ലെ പൗരത്വ ചട്ട പ്രകാരം പൗരത്വപ്പട്ടിക തയ്യാറാക്കുന്നതിന്റെ ആദ്യപടിയാണ് ജനസംഖ്യാ രജിസ്റ്റര്. 2010ലാണ് ആദ്യമായി ജനസംഖ്യാ രജിസ്റ്റര് തയ്യാറാക്കിയത്. 2015ല് ഇത് പുതുക്കി. ജനസംഖ്യാ രജിസ്റ്ററിലെ ചോദ്യാവലിയിലെ മാതാപിതാക്കളുടെ ജനന സ്ഥലം, അവര് അവസാനം താമസിച്ച സ്ഥലം, മാതൃഭാഷ എന്നീ ചോദ്യങ്ങളെ രാജസ്ഥാന്, പശ്ചിമ ബംഗാള് തുടങ്ങിയ സംസ്ഥാനങ്ങള് എതിര്‍ത്തിട്ടുണ്ട്.


ജയിച്ചു തുടങ്ങി ഖത്തർ\nമനോരമ ലേഖിക October 12, 2019 08:37 AM IST\nപുരുഷ ഹാൻഡ്‌ബോൾ ഇനത്തിൽ ഖത്തറും ക്രൊയേഷ്യയും തമ്മിൽ ഏറ്റുമുട്ടുന്നു.\nദോഹ ∙ അസോസിയേഷൻ ഓഫ് നാഷനൽ ഒളിംപിക് കമ്മിറ്റീസ് (അനോക്) പ്രഥമ ലോക ബീച്ച് ഗെയിംസിൽ മാറ്റുരയ്ക്കാനെത്തിയത് ലോകത്തിലെ മുൻനിര നീന്തൽ താരങ്ങൾ. ആദ്യ ദിനം പുരുഷ ബീച്ച് ഹാൻഡ്‌ബോളിൽ പ്രിലിമിനറി ഗ്രൂപ്പ് ബിയിൽ ഒന്നിനെതിരെ2ഗോളുകൾക്ക് ഖത്തർ ക്രൊയേഷ്യയെ പരാജയപ്പെടുത്തി. മത്സരത്തിന്റെ ഔദ്യോഗിക ഉദ്ഘാടനം ഇന്ന് വൈകിട്ട് 7ന് കത്താറ ആംഫി തിയറ്ററിൽ നടക്കും.\nകത്താറ ബീച്ചിന് സമീപം 5,000 പേർക്ക് ഇരിക്കാവുന്ന ആംഫി തിയറ്ററിലാണ് ഉദ്ഘാടന ചടങ്ങുകൾ. പൊതുജനങ്ങൾക്ക് പ്രവേശനം സൗജന്യമാണ്. സ്ഥല പരിമിതിയെ തുടർന്ന് ആദ്യം വരുന്നവർക്ക് തിയറ്ററിൽ പ്രവേശിക്കാമെന്ന് ഒളിംപിക് കമ്മിറ്റി സെക്രട്ടറി ജനറൽ ജാസിം ബിൻ റാഷിദ് അൽ ബുനെയ്ൻ പറഞ്ഞു. അനോകിന്റെ ഔദ്യോഗിക വെബ്‌സൈറ്റിൽ www.awbgqatar.com മത്സരങ്ങളുടെ തൽസമയ സംപ്രേഷണമുണ്ട്. 97 രാജ്യങ്ങളിൽ നിന്ന് 1,300 താരങ്ങളാണ് മത്സരത്തിൽ പങ്കെടുക്കുന്നത്.\nഏറ്റുമുട്ടാൻ കച്ചകെട്ടി ലോക ചാംപ്യൻമാർ\nദോഹ ∙ ഇന്നലെ ആരംഭിച്ച മത്സരങ്ങളിൽ ലോകോത്തര നീന്തൽ താരങ്ങളാണ് പങ്കെടുക്കുന്നത്. 2012 ൽ 10 കിലോമീറ്റർ നീന്തലിൽ ഒളിംപിക്‌സിൽ വെള്ളി നേടിയ ഹാലി ആൻഡേഴ്‌സൻ (യുഎസ്), ലണ്ടൻ ഒളിംപിക്‌സിൽ മല്ലയുദ്ധത്തിൽ (84 കിലോ) വെങ്കലം ജേതാവ് ഡാറ്റോ മാർസാഗിഷ് വിലി (ജോർജിയ), 2019 ലോക ചാംപ്യൻമാരായ ക്രിസ്റ്റോഫ് റാസോവസ്‌കി (ഹംഗറി), അന മാഴ്‌സേല കുൻഹ (ബ്രസീൽ) എന്നിവരെല്ലാം മത്സരത്തിനുണ്ട്. ബോൾഡറിങ് രംഗത്തെ 2018 ലെ ലോക ചാംപ്യൻ കൈ ഹരാദ (ജപ്പാൻ), ലോക മൂന്നാം നമ്പർ താരം സീൻ മാക്‌കോൽ (കാനഡ), ഈ വർഷത്തെ വെങ്കല മെഡൽ ജേതാവ് ഷഹൂന കോക്‌സി (ബ്രിട്ടൻ), സ്‌കേറ്റ്‌ബോർഡിങ്ങിൽ 11 വയസുകാരി സ്‌കൈ ബ്രൗണും (ജപ്പാൻ) ഉണ്ട്.\n3 ആഴ്ച മുൻപ് ലോക സ്‌കേറ്റ് സാവോ പൗളോ പാർക്ക് ലോക ചാംപ്യൻഷിപ്പിൽ വെങ്കല മെഡൽ ജേതാവാണ് സ്‌കൈ ബ്രൗൺ. ബീച്ച് ഫുട്‌ബോളിൽ 2017 ലെ മികച്ച താരങ്ങളായ മൗറിസിൻഹോ (ബ്രസീൽ), ലോറൻസ് ഗോമെസ് (സ്‌പെയിൻ), മറീന ഫെഡറോവ (റഷ്യ) എന്നിവർ മാറ്റുരയ്ക്കും. 3x3 ബാസ്‌ക്കറ്റ് ബോളിൽ ലോക രണ്ടാം നമ്പർ താരം കാർലിസ് ലാസ്മാനിസ്,4തവണ ലോക ചാംപ്യൻഷിപ്പിൽ സ്വർണം നേടിയ ഡാനിയേല മൊറോസ് (യുഎസ്), 2018 അക്വാതലൺ ലോക ചാംപ്യൻ ഇമ്മാനുവൽ ലെജുയുൻ (ബെൽജിയം), ബീച്ച് ടെന്നിസ് ഒന്നാം നമ്പർ താരം നികിത ബുർമാകിൻ (റഷ്യ), ഇറ്റലിയുടെ ജിയുലിയ ഗാസ്പാരി തുടങ്ങി ഒട്ടേറെ താരങ്ങളാണുള്ളത്. 13 ഇനങ്ങളിലാണ് മത്സരം.


Malayalam news || ലിഗയെ കൊലപ്പെടുത്തിയത് മൂന്നുപേര് ചേര്‍ന്ന്; അറസ്റ്റ് ഉടന്\nലിഗയെ കൊലപ്പെടുത്തിയത് മൂന്നുപേര് ചേര്‍ന്ന്; അറസ്റ്റ് ഉടന്\nവിദേശ വനിത ലിഗയെ കൊലപ്പെടുത്തിയത് കോവളത്ത് ലഹരി വില്‍പ്പന നടത്തുന്ന സംഘത്തിലെ മൂന്നുപേര്. ഇതുസംബന്ധിച്ച് അന്വേഷണ സംഘത്തിനു വ്യക്തമായ തെളിവു ലഭിച്ചുവെന്നാണ് സൂചന. ഫൊറന്‍സിക് പരിശോധനഫലം വന്നശേഷം അറസ്റ്റ് നടക്കും. കേസുമായി അഞ്ചുപേരെ കസ്റ്റഡിയില് എടുത്തിരുന്നുവെങ്കിലും ഒരാളെ പൊലീസ് വിട്ടയച്ചു. യോഗപരിശീലകനെന്ന വ്യാജേന ലഹരിക്കച്ചവടത്തില് പ്രവര്‍ത്തിക്കുന്ന ആളെയാണ് വിട്ടയച്ചത്. എന്നാല്, ഇയാള് പൊലീസ് നിരീക്ഷണത്തിലാണ്. പനത്തുറ വടക്കേക്കുന്ന് സ്വദേശികളായ സഹോദരന്മാര് ഉള്‍പ്പെടെ നാലുപേരാണ് ഇപ്പോള് പൊലീസ് കസ്റ്റഡിയിലുള്ളത്. കസ്റ്റഡിയിലെടുത്ത അഞ്ചുപേരുടെയും മൊഴികള് തമ്മില് പൊരുത്തപ്പെടുന്നില്ലെന്നാണ് പൊലീസ് നല്‍കുന്ന സൂചന. കസ്റ്റഡിയില് ഉള്ളവര് കൊലപാതകത്തില് നേരിട്ടു പങ്കെടുത്തിട്ടുണ്ടെന്നാണ് പൊലീസ് നിഗമനം. കഴിഞ്ഞ 14ന് കോവളത്ത് എത്തിയ ലിഗയെ ടൂറിസ്‌റ്റ് ഗൈഡായി എത്തിയ ആള് പിന്തുടരുകയും കായല്‍ക്കാഴ്‌ചകള് കാണിക്കാനെന്ന വ്യാജേന ഫൈബര് ബോട്ടില് പനത്തുറയ്‌ക്കു സമീപം കണ്ടല്‍കാട്ടില് എത്തിക്കുകയും ചെയ്‌തു. ഇയാള് സുഹൃത്തുക്കളെ കൂട്ടി. തുടര്‍ന്നു മാനഭംഗശ്രമത്തിനിടെ ചെറുത്തുനിന്ന ലിഗയെ കഴുത്തുഞെരിച്ചു കൊലപ്പെടുത്തുകയും കാട്ടുവള്ളിയില് ശരീരം കെട്ടിത്തൂക്കുകയുമായിരുന്നു. പിന്നീട് വള്ളിപൊട്ടി ശരീരം താഴെവീണപ്പോഴാണ് ശിരസ് വേര്‍പെട്ടു പോയതെന്നാണ് പൊലീസ് നിഗമനം.


Balochistan seeks help from India to free from Pakistan | പാകിസ്താനില് നിന്ന് സ്വാതന്ത്ര്യം നേടണം, ഇന്ത്യന് സഹായം തേടി ബലുചിസ്താന്!! നന്ദിയുണ്ടെന്ന്... - Malayalam Oneindia\nUpdated: Thu, Aug 15, 2019, 15:26 [IST]\nഇസ്ലാമാബാദ്: പാകിസ്താനില് നിന്ന് സ്വതന്ത്രമാകാന് ഇന്ത്യയുടെ സഹായം തേടി ബലൂചിസ്താന്. ഇന്ത്യ 73ാമത് സ്വാതന്ത്ര്യ ദിനം ആഘോഷിക്കുമ്പോഴാണ് ബലൂചുകളുടെ ആവശ്യം. ഇന്ത്യന് സ്വാതന്ത്ര്യദിനത്തിന് ഐക്യധാര്‍ഢ്യം പ്രഖ്യാപിച്ച് രംഗത്തെത്തിയിട്ടുള്ളത്. ഇന്ത്യയ്ക്ക് സ്വാതന്ത്ര്യദിനാശംസകള് നേര്‍ന്ന ബലൂച് നേതാക്കള് കശ്മീര് വിഷയത്തില് പാകിസ്താന് പുലര്‍ത്തുന്ന താല്‍പ്പര്യം ബലൂചുകളുടെ കാര്യത്തില് ഇല്ലെന്നും ചൂണ്ടിക്കാണിക്കുന്നുണ്ട്.\nഎന്റെ ഇന്ത്യക്കാരായ സഹോദരീ സഹോദരന്മാര്‍ക്ക് സ്വാതന്ത്ര്യദിനാശംസകള് നേരുന്നതായും കഴിഞ്ഞ 70 വര്‍ഷം മുമ്പ് നേടിയ വിജയത്തില് ഇന്ത്യക്കാര്‍ക്ക് അഭിമാനിക്കാം. ഇന്ന് ലോകമെമ്പാടുമുള്ള ഇന്ത്യക്കാര്‍ക്ക് അഭിമാനമാണ്. ഇന്ത്യയുടെ ഐക്യധാര്‍ഢ്യത്തിനും സഹായത്തിനും ബലൂചുകള്‍ക്ക് നന്ദിയുണ്ട്. ഞങ്ങള്‍ക്ക് വേണ്ടത് നിങ്ങള് സ്വതന്ത്ര ബലൂചിസ്ഥാന് വേണ്ടി ശബ്ദമുയര്‍ത്തുകയാണ്\nഎന്റെ ഇന്ത്യക്കാരായ സഹോദരീ സഹോദരന്മാര്‍ക്ക് സ്വാതന്ത്ര്യദിനാശംസകള് നേരുന്നതായും കഴിഞ്ഞ 70 വര്‍ഷം മുമ്പ് നേടിയ വിജയത്തില് ഇന്ത്യക്കാര്‍ക്ക് അഭിമാനിക്കാം. ഇന്ന് ലോകമെമ്പാടുമുള്ള ഇന്ത്യക്കാര്‍ക്ക് അഭിമാനമാണ്. ഇന്ത്യയുടെ ഐക്യധാര്‍ഢ്യത്തിനും സഹായത്തിനും ബലൂചുകള്‍ക്ക് നന്ദിയുണ്ട്. ഞങ്ങള്‍ക്ക് വേണ്ടത് നിങ്ങള് സ്വതന്ത്ര ബലൂചിസ്ഥാന് വേണ്ടി ശബ്ദമുയര്‍ത്തുകയാണ്. ഞങ്ങള്‍ക്ക് അവരുടെ പിന്തുണ വേണമെന്ന വാക്കുകളോടെയാണ് ബലൂചുകളുടെ പ്രതികരണം അവസാനിക്കുന്നത്.\nപാകിസ്താനിലെ ദക്ഷിണ പശ്ചിമ അതിര്‍ത്തിയില് സ്ഥിതിചെയ്യുന്ന പ്രവിശ്യയാണ് ബലൂചിസ്താന്. 1948 മുതല് പാക് അധീനതയില് നിന്ന് മോചനം ആഗ്രഹിക്കുന്ന ഭൂപ്രദേശം കൂടിയാണിത്. 1947 ആഗസ്റ്റ് 11ന് ബ്രിട്ടീഷുകാരില് നിന്ന് സ്വാതന്ത്ര്യം ലഭിച്ചെന്നാണ് ബലൂചുകള് പറയുന്നത്. പ്രകൃതിദത്ത ഇന്ധന നിക്ഷേപത്താല് സമ്പുഷ്ടമായ ഈ ഭൂപ്രദേശത്ത് ചൈനയുടെ നിര്‍മാണ പ്രവര്‍ത്തനങ്ങളാണ് നടക്കുന്നത്. ഇന്ധനപദ്ധതികള്, ആധുനിക ഗതാഗത ശ‍ൃംഖല, സെസ് എന്നിവയാണ് ചൈന പാക് സാമ്പത്തിക ഇടനാഴിക്ക് കീഴില് നിര്‍മാണം നടക്കുന്നത്.\nഐക്യരാഷ്ട്രസഭ ഉള്‍പ്പെടെ എല്ലാത്തരത്തിലും ബലൂചിസ്താനെ ഉയര്‍ത്തിക്കൊണ്ടുവരാനാണ് ബലൂച് ആക്ടിവിസ്റ്റായ അഷ്റ ഫ് ഷെര്‍ജാന് ഇന്ത്യയോട് ആവശ്യപ്പെടുന്നത്. ഇന്ത്യക്കാരായ എല്ലാ സഹോദരീ സഹോദരന്മാര്‍ക്കും സ്വാതന്ത്ര്യ ദിനാംശകള് അറിയിച്ച അദ്ദേഹം ബലൂചിസ്താനെ എല്ലാതരത്തിലും ഉയര്‍ത്തിക്കൊണ്ടുവരണമെന്ന അപേക്ഷയാണ് ഇന്ത്യയ്ക്ക് മുമ്പാകെ വെച്ചിട്ടുള്ളത്. ബലൂചിസ്താനിലെ ജനങ്ങള് പാകിസ്താനില് നിന്നും പാക് സൈന്യത്തില് നിന്നായി അനുഭവിക്കുന്നത് കൂട്ടക്കുരുതിയാണ്. ബലൂചിസ്താന് ചോര ചിന്തുകയാണെന്നും അദ്ദേഹം ചൂണ്ടിക്കാണിച്ചു.\nഇന്ത്യ ശബ്ദമില്ലാത്തവരുടെ ശബ്ദമാകണമെന്ന അഭ്യര്‍ത്ഥനയും ബലൂച് നേതാവ് മുന്നോട്ടുവെക്കുന്നു. ഭാരത് മാതാ വിളികളോടെയാണ് ബലൂച് നേതാവ് തന്റെ ആഹ്വാനം അവസാനിപ്പിക്കുന്നത്. ആഗസ്റ്റ് 14നാണ് പാകിസ്താന് സ്വാതന്ത്ര്യ ദിനം ആചരിക്കുന്നത്. ഇന്തയോടുള്ള പ്രതിഷേധമെന്നോണം കശ്മീര് ഐക്യധാര്‍ഢ്യ ദിനമാണ് ആചരിച്ചത്. ഇന്ത്യാ ഗവണ്‍മെന്റ് ജമ്മുകശ്മീരിന് നല്‍കിവന്നിരുന്ന പ്രത്യേക പദവി റദ്ദാക്കിയതില് പ്രതിഷേധിച്ചാണ് നീക്കം. ആര്‍ട്ടിക്കിള് 370 റദ്ദാക്കിയ സര്‍ക്കാര് ജമ്മു കശ്മീരിലെ ജമ്മു കശ്മീര്, ലഡാക്ക് എന്നിങ്ങനെ രണ്ട് കേന്ദ്രഭരണ പ്രദേശങ്ങളായി വിഭജിക്കുകയും ചെയ്തിരുന്നു.\nജമ്മു കശ്മീരിന്റെ പ്രത്യേക പദവി റദ്ദാക്കിയതില് നടപടി സ്വീകരിക്കണമെന്നാണ് പാകിസ്താന് ആവശ്യപ്പെടുന്നത്. എന്നാല് ബലൂചിസ്താനിലെ മനുഷ്യാവകാശ ലംഘനങ്ങളെക്കുറിച്ച് പരാമര്‍ശിക്കാതെയാണ് നീക്കമെന്നും ബലൂചുകള് ചൂണ്ടിക്കാണിക്കുന്നു. മനുഷ്യാവകാശ സംഘടനകള് ഇതിനകം തന്നെ ബലൂചിസ്താനിലെ സംഭവ വികാസങ്ങളെക്കുറിച്ച് അന്താരാഷ്ട്ര സമൂഹത്തിന് മുമ്പാകെ തുറന്നു കാണിച്ചിരുന്നു.\npakistan balochistan independence day india un freedom പാകിസ്താന് ഇന്ത്യ യുഎന് സ്വാതന്ത്ര്യം\nBalochistan seeks help from India to free from Pakistan


ഹോട്ടല് മുറിയില് നിന്ന് വോട്ടിംഗ് യന്ത്രങ്ങള് പിടിച്ചെടുത്തു - Rashtrabhoomi\nബിഹാറില് ഹോട്ടല് മുറിയില് നിന്നും വോട്ടിംഗ് യന്ത്രങ്ങള് പിടിച്ചെടുത്തു. ഇന്നലെ മിസാഫിര്‍പൂരിലെ ഹോട്ടല് മുറിയില് നിന്നാണ് അഞ്ച് വോട്ടിംഗ് യന്ത്രങ്ങള് പിടിച്ചെടുത്തത്. രണ്ട് ബാലറ്റ് യൂണിറ്റ്, ഒരു കണ്‍ട്രോള് യൂണിറ്റ്, രണ്ട് വിവിപാറ്റ് യന്ത്രങ്ങള് എന്നിവയാണ് പിടിച്ചെടുത്തത്.\nസെക്ടര് ഉദ്യോഗസ്ഥനായ അവദേഷ് കുമാറിന്റ പക്കല് നിന്നുമാണ് യന്ത്രങ്ങള് പിടിച്ചെടുത്തത്. വോട്ടിങിനിടെ കേടാകുന്ന യന്ത്രങ്ങള്‍ക്ക് പകരം എത്തിക്കാന് നല്‍കിയിരുന്ന യന്ത്രങ്ങളാണ് പിടിച്ചെടുത്തത്. സംഭവത്തില് ഉള്‍പ്പെട്ടിട്ടുള്ള ഉദ്യോഗസ്ഥര്‍ക്കെതിരെ വകുപ്പുതല നടപടി തുടങ്ങിയെന്ന് ജില്ലാ കളക്ടര് അറിയിച്ചു.\nരണ്ട് ഘട്ടങ്ങളിലായി 16 മണ്ഡലങ്ങള് തെരഞ്ഞെടുപ്പിന് ബാക്കി നില്‍ക്കെയാണ് വോട്ടിംഗ് യന്ത്രങ്ങള് പിടിച്ചെടുത്തത്.


മുറ്റമടിക്കാൻ വാതിൽ തുറന്നപ്പോൾ ചാൻസ് ചോദിച്ച് വന്ന മെലിഞ്ഞ നീണ്ടൊരാൾ; വൈറലായി മമ്മൂക്കയുടെ പഴയ ചിത്രം\nകൈയ്യിൽ പണം വരുമ്പോൾ അയൽവക്കത്തുള്ള ഒരാൾക്ക് വീട് വെച്ച് നൽകണമെന്ന് അമ്മ പറയുമായിരുന്നു..! ആ ആഗ്രഹം പൂർത്തീകരിക്കുവാനുള്ള ശ്രമത്തിലാണ് താനെന്ന് സാഗർ സൂര്യ\n‘കൊറോണ’ കാരണം ദൃശ്യം രണ്ടിലെ ഒരു രംഗം മാറ്റി എഴുതേണ്ടി വന്നിട്ടുണ്ട്,അത് തിരക്കഥയ്ക്ക് കൂടുതൽ മികവേകി;മനസ്സ് തുറന്ന് ജീത്തു ജോസഫ്\nമകൾക്ക് ചോറൂണ്; വിശേഷങ്ങൾ പങ്കുവെച്ച് മലയാളത്തിന്റെ പ്രിയനായിക സംവൃത സുനിൽ\nകല്യാണത്തിന്റെ പിറ്റേന്ന് സംയുക്ത ചായയുമായി വന്നിട്ട് മുഴുവൻ കുടിക്കേണ്ട എന്ന് പറഞ്ഞു !! രസകരമായ സംഭവം തുറന്ന് പറഞ്ഞ് ബിജു മേനോൻ\nസാരിയിൽ തിളങ്ങി അഹാന കൃഷ്ണ; ചിത്രങ്ങൾ പകർത്തിയത് അമ്മ..!\nസഹതാരത്തിനൊപ്പം ശരീരത്തിലെ ടാറ്റൂ കാണിച്ചുള്ള ഫോട്ടോ; മോശം കമന്റിട്ടവന് കുറിക്ക് കൊള്ളുന്ന മറുപടിയുമായി നടി\nകൊറോണക്കാലത്ത് ഏവർക്കും ആഹ്ലാദമൊരുക്കി കൊന്നപ്പൂക്കളും മാമ്പഴവും; ചിത്രത്തിന് മികച്ച അഭിപ്രായം\nലാലേട്ടന്റെ കോവിഡ് ടെസ്റ്റ് നെഗറ്റീവ്; ഏഷ്യാനെറ്റ് ഓണം ഷോയും ദൃശ്യം 2ഉം എല്ലാമായി ഇനി തിരക്കേറിയ നാളുകൾ\nBy webadmin October 31, 2019 No Comments\nമലയാള സിനിമയുടെ അഭിമാനമായി നില കൊള്ളുന്ന വ്യക്തിത്വങ്ങളിൽ ഒരാളായ മമ്മൂക്കയുടെ പഴയൊരു ചിത്രവും അതിനോടൊപ്പമുള്ള ഒരു കുറിപ്പുമാണ് ഇപ്പോൾ സോഷ്യൽ മീഡിയയിൽ നിറഞ്ഞു നിൽക്കുന്നത്.\nമഹാരാജാസ് കോളേജില് പഠിക്കുന്ന കാലത്തുള്ള ഫോട്ടോയാണ് ആരാധകര് ഏറ്റെടുത്തിരിക്കുന്നത്. ശ്രീനിവാസന് രാമചന്ദ്രന് എന്ന ഫെയ്‌സ്ബുക്ക് അക്കൗണ്ടിലാണ് ഫോട്ടോ പങ്കുവച്ചിരിക്കുന്നത്. തന്റെ സുഹൃത്തായ അഖിലേഷിന്റെ അമ്മ മമ്മൂട്ടിയെ കുറിച്ച് തനിക്ക് പറഞ്ഞ് തന്ന കാര്യങ്ങളടക്കമാണ് മമ്മൂട്ടിയുടെ ഈ അപൂര്‍വ്വ ചിത്രം പങ്കുവച്ചിരിക്കുന്നത്. ഫോട്ടോയില് മമ്മൂട്ടിക്കൊപ്പമുള്ളത് സഹപാഠിയും മുന് ഐഎഎസ് ഉദ്യോഗസ്ഥനും കാര്‍ഷിക യൂണിവേഴ്‌സിറ്റി മുന് വൈസ് ചാന്‍സലറുമായ കെ ആര് വിശ്വംഭരനാണ്.\nഒരു ചിന്നക്കഥൈ സൊല്ലുട്ടു മാ…\nകൂട്ടുകാരൻ അഖിലേഷിന്റെ(മഹാരാജാസ്, ഇസ്ലാമിക്ക് ഹിസ്റ്ററി, എന്റെ ജൂനിയർ)അമ്മ പറഞ്ഞിട്ടുണ്ട്. അവന്റെ അച്ഛൻ ഉമാകാന്ത് ചേട്ടൻ IV ശശിയുടെ അസോ ആയിരുന്നു. ഒരു പടം അനൗൺസ് ചെയ്തതിന്റെ പിറ്റേന്ന് രാവിലെ മുറ്റമടിക്കാൻ പടിവാതിൽ തുറന്നപ്പോൾ, ചാൻസ് ചോദിക്കാൻ ആ തണുത്ത വെളുപ്പാൻ കാലത്ത് ബസ്സും കേറി വന്ന ഒരു മെലിഞ്ഞു നീണ്ടൊരാളെ കണികണ്ട കഥ..\nഎത്ര ചുട്ടുപഴുത്തിട്ടാണെന്നറിയോ നക്ഷത്രങ്ങളിങ്ങനെ തിളങ്ങുന്നത്..!\nഈ മഹാരാജാസ് ജീവിതകാലം പറഞ്ഞു തരും ഒരു താരമായി വളർന്ന് ആകാശത്തിന്റെ ഉയരങ്ങളെ കീഴടക്കുവാൻ കഠിനമായി യത്നിച്ച ഒരു സാധാ മുഹമ്മദ് കുട്ടിയെന്ന യുവാവിന്റെ നിശ്ചയദാർഢ്യത്തെക്കുറിച്ച്.എത്ര മനോഹരവും തീഷ്ണവുമായിരുന്നിരിക്കണം ആ മഹാരാജാസ് കാലങ്ങൾ..\nമഹാരാജാസ് കോളേജിലെ ഒരു കാലത്തെ ഡ്രാമ ക്ലബിലെ സ്ഥിരം സാന്നിദ്ധ്യമായി അഭിനയ ജീവിതത്തിലെ തീഷ്ണമായ ചവിട്ടുപാതകൾ താണ്ടി സിനിമയിലേക്ക് എത്തിപ്പെടുന്നതിന് വളരെ മുന്നത്തെ മമ്മൂക്കയുടെ കോളേജ് കാല ചിത്രമാണിത്. പ്രിയ സ്നേഹിതനും പിന്നീട് എറണാകുളം കളക്ടറുമായ വിശ്വംഭരൻ സാറാണ് ഗ്ലാസ് വെച്ചു നിൽക്കുന്നത്.\nMammootty's old photo from college life goes viral മുറ്റമടിക്കാൻ വാതിൽ തുറന്നപ്പോൾ ചാൻസ് ചോദിച്ച് വന്ന മെലിഞ്ഞ നീണ്ടൊരാൾ; വൈറലായി മമ്മൂക്കയുടെ പഴയ ചിത്രം\nPrevious Articleഅഭിനയത്തിൽ മാത്രമല്ല ചിത്രകലയിലും മിടുക്കിയാണെന്ന് തെളിയിച്ച് ശ്യാമിലി; താൻ വരച്ച ചിത്രങ്ങളുടെ പ്രദർശനവുമായി നടി\nNext Article മോഹൻലാൽ ചിത്രം ബിഗ് ബ്രദറിലൂടെ ഒരു പുതുമുഖ നായിക കൂടി മലയാളത്തിലേക്ക്


ലാപ്‌ടോപ്പില് വിപ്ലവം സൃഷ്ടിക്കാന് എല് ജി; പുതിയ മോഡലിന് 24 മണിക്കൂര് ബാറ്ററി ലൈഫ് | Reporter Live\nലാപ്‌ടോപ്പില് വിപ്ലവം സൃഷ്ടിക്കാന് എല് ജി; പുതിയ മോഡലിന് 24 മണിക്കൂര് ബാറ്ററി ലൈഫ്\nBy Web Desk\tJanuary 5, 2017 6:12 pm A+ A-\nഎല് ജിയുടെ പുതിയ ലാപ്ടോപ് ഗ്രാം 14\nലാസ് വേഗാസ്: ഈ വര്‍ഷത്തെ കണ്‍സ്യൂമര് ഇലക്ട്രോണിക് ഷോയില് അവതരിപ്പിച്ച എല് ജിയുടെ ഗ്രാം 14 എന്ന ലാപ്‌ടോപ്പ് ശ്രദ്ധയാകര്‍ഷിക്കുന്നു. 24 മണിക്കൂര് ബാറ്ററി ലൈഫാണ് ഈ ലാപ്‌ടോപ്പിന്റെ ഏറ്റവും വലിയ പ്രത്യേകതയായി എല് ജി അവകാശപ്പെടുന്നത്. എന്നാല് എല്‍ജിയുടെ അവകാശ വാദത്തില് കഴമ്പ് കുറവാണെന്നും ആക്ഷേപമുയരുന്നുണ്ട്.\nഗ്രാം 14 ന് വെറും 980 ഗ്രാം ഭാരമേയുള്ളൂ. 14 ഇഞ്ച് ഫുള് എച്ച്ഡി ഡിസ്‌പ്ലേയാണ് ഈ കുഞ്ഞനുള്ളതെങ്കിലും ഇന്റലിന്റെ പുതുപുത്തന് ‘കാബി ലേക്ക്’ പ്രോസസ്സറും 16 ജിബി റാമും കൂടിച്ചേരുമ്പോള് ഇവന് വേറെ ലെവലാകും. 512 ജിബി എസ്എസ്ഡി സ്റ്റോറേജും ഒരു സി ടൈപ്പ് പോര്‍ട്ടിനു പുറമെ രണ്ട് യുഎസ്ബി 3.0 പോര്‍ട്ടുകളും ഗ്രാം 14 ല് ഉള്‍ക്കൊള്ളിച്ചിരിക്കുന്നു. അതിവേഗ ചാര്‍ജിംഗ്, ഫിംഗര് പ്രിന്റ് സ്‌കാനര് എന്നിവയാണ് മറ്റ് പ്രത്യേകതകള്.\nബാറ്ററി ലൈഫ് അളക്കാന് എല്‍ജി ഉപയോഗിച്ചിരിക്കുന്ന ബെഞ്ച്മാര്‍ക്ക് ടൂളായ മൊബൈല്‍മാര്‍ക്ക്2007 വളരെ പഴയതാണ്. ഇക്കാര്യത്തില്‍ത്തന്നെയാണ് എല്‍ജി പഴി കേള്‍ക്കുന്നതും. മൊബൈല്‍മാര്‍ക്ക് 2014 ഉപയോഗിച്ച് ഗ്രാം 14 പരിശോധിച്ചാല് 17 മണിക്കൂര് മാത്രമായിരിക്കും ബാറ്ററി ലൈഫ് എന്നാണ് വിദഗ്ധ മതം.\n1,420,000 സൗത്ത് കൊറിയന് വോണാണ് വില (ഏകദേശം 80,900 രൂപ). ഇന്ത്യയിലെത്തുമ്പോള് എന്താവും വില എന്ന് എല്‍ജി പുറത്തുവിട്ടിട്ടില്ല.\nJan 5, 2017 6:12 pm\nപവര് ബാങ്കുകള് കൊണ്ടു പോകുന്നതിന് വിമാനങ്ങളില് നിയന്ത്രണം\nവഴിമുടക്കിയായി സാംസംഗ്; വിമാനം വൈകിയതിനു കാരണം വൈഫൈ ഹോട്ട്‌സ്‌പോട്ട്!\nനോട്ട് പ്രതിസന്ധിയോ?; എച്ച്പിയുടെ പുതിയ പദ്ധതിയില് പണമില്ലാതെ ലാപ്‌ടോപുകള് വാങ്ങാം\n5.36 ലക്ഷം ലാപ്‌ടോപ്പുകള് സൗജന്യമായി വിതരണം ചെയ്യാനൊരുങ്ങി തമിഴ്‌നാട് സര്‍ക്കാര്; കഴിഞ്ഞ ഭരണകാലത്ത്…\nഐഎസ് തീവ്രവാദികളുടെ ലാപ്‌ടോപ്പില് 80 ശതമാനവും അശ്ലീല ദൃശ്യങ്ങള്\nഗൂഗിളിനെ ചിരിപ്പിച്ചൊരു ഗൂഗിള് സേര്‍ച്ച്; 86കാരിയോട് നന്ദി പറഞ്ഞ് ഗൂഗിള്\nലാപ്‌ടോപ്പിന് വയസാവുന്നതിന്റെ ലക്ഷണങ്ങളും, പരിചരണവും


വാഴക്കാട് ഏരിയയിലെ സജീവ ജമാഅത്ത് പ്രവര്‍ത്തകനായിരുന്നു ഊര്‍ക്കടവ് കെ.ടി ബീരാന് സാഹിബ്. അനുപമമായ ഇഛാശക്തിയുടെ ഉടമയായിരുന്ന അദ്ദേഹം വളരെ ചെറുപ്പം മുതലേ ജീവിത പ്രാരാബ്ധങ്ങളില്‍നിന്ന് കരകയറാന് കഠിനാധ്വാനം ചെയ്ത വ്യക്തിയാണ്. പ്രസ്ഥാനത്തിന്റെ എല്ലാ കര്‍മപരിപാടികളിലും മുന്‍നിരയില് നിലയുറപ്പിച്ചിരുന്ന അദ്ദേഹം പ്രവര്‍ത്തകര്‍ക്ക് ആവേശമായിരുന്നു.\nകെ.ടി.സിയില് ലോറി ഡ്രൈവറായി ജോലി ചെയ്തിരുന്ന കാലത്ത് ഇന്ത്യ മുഴുവന് താണ്ടി. സാഹസികത നിറഞ്ഞ ആ യാത്രകള്9വര്‍ഷത്തോളം തുടര്‍ന്നു. അന്ന് ബീരാന് സാഹിബ് എല്ലാവര്‍ക്കും കെ.ടി.സി ബീരാന്‍ക്ക ആയിരുന്നു. പിന്നീട് കെ.എസ്.ആര്.ടി.സി ദീര്‍ഘദൂര ബസുകളില് വളയം പിടിച്ച അദ്ദേഹം, കുറഞ്ഞ കാലം കൊണ്ട് ഡിപ്പാര്‍ട്ട്‌മെന്റിനും യാത്രക്കാര്‍ക്കും ഏറ്റവും ഇഷ്ടപ്പെട്ട ഡ്രൈവറായി മാറുകയും ചെയ്തു. സര്‍വീസ് കാലയളവില് ഒരു അപകടവും വരുത്താത്ത മികച്ച ഡ്രൈവര് എന്ന സല്‍പേരിന്റെ ഉടമ കൂടിയായിരുന്നു ബീരാന് സാഹിബ്. സേവനപ്രവര്‍ത്തനങ്ങള്‍ക്കും അദ്ദേഹം മാതൃകയായിരുന്നു. ഒരു വീടുനിര്‍മാണത്തില് അദ്ദേഹത്തോടൊപ്പം സേവനം ചെയ്യാന് ഈ കുറിപ്പുകാരന് അവസരം കിട്ടിയിരുന്നു. പ്രായമായ അദ്ദേഹം കല്ല് ചുമക്കുന്നതുകണ്ട് പ്രയാസം തോന്നി വിശ്രമിക്കാന് ആവശ്യപ്പെട്ടപ്പോള് അദ്ദേഹം തന്ന മറുപടി ആവേശം കൊള്ളിക്കുന്നതായിരുന്നു! 'എനിക്ക് അറിവില്ല. അതുകൊണ്ട് പ്രസ്ഥാനത്തിന്റെ ആദര്‍ശം ജനങ്ങള്‍ക്ക് പകര്‍ന്നുകൊടുക്കാന് കഴിയില്ല. സാധിക്കുന്നത് ഇത്തരം സേവനമാണ്. അതും നിര്‍വഹിച്ചില്ലെങ്കില് പിന്നെ എന്താണ് ഞാന് പ്രസ്ഥാനത്തിന് കൊടുക്കുക?'\nലാളിത്യവും സഹൃദയത്വവുമായിരുന്നു അദ്ദേഹത്തിന്റെ മുഖമുദ്ര. അതുകൊണ്ട്തന്നെ വലിയൊരു സുഹൃദ് വലയം അദ്ദേഹത്തിനുണ്ടായിരുന്നു. യൗവനകാലത്ത് കമ്യൂണിസ്റ്റ് സഹയാത്രികനായിരുന്ന ബീരാന് സാഹിബിന് ജമാഅത്ത് പ്രവര്‍ത്തകരുമായും പള്ളിയുമായും ഉണ്ടണ്ടായിരുന്ന ഊഷ്മള ബന്ധമാണ് ദഅ്‌വത്ത് നഗര് സമ്മേളനത്തിലേക്ക് അദ്ദേഹത്തെ എത്തിച്ചത്. സമ്മേളനാനന്തരം ബീരാന് സാഹിബ് ജമാഅത്തെ ഇസ്‌ലാമിയുടെ സജീവ പ്രവര്‍ത്തകനായി മാറി. ഭാര്യ: ആമിന. മക്കള്: ശാന്തപുരം അല് ജാമിഅയിലെ അധ്യാപകന് അബ്ദുല് ഹമീദ്, അസ്മാബി.\nഓണമ്പിള്ളി ഇ.എം അബ്ദുല്ല മൗലവി\nഓണമ്പിള്ളി ഇ.എം അബ്ദുല്ല മൗലവി (72), കൊയിലാണ്ടി മുസ്‌ലിയാര് എന്നറിയപ്പെട്ടിരുന്ന കൊയിലാണ്ടി ഇടയപുറത്ത് പരേതനായ മൊയ്തീന് കോയയുടെയും പരേതയായ ഓടക്കാലി സ്വദേശിനി ഫാത്വിമയുടെയും മകനാണ്. നല്ല വായനാ ശീലമുണ്ടായിരുന്ന ഇദ്ദേഹം സമുദായത്തിനകത്തെ ജീര്‍ണതകള്‍ക്കെതിരെ ആദ്യകാലം മുതല്‍തന്നെ ശബ്ദിച്ചിരുന്നു. എന്നാല് ആധുനിക ഇസ്‌ലാമിക പ്രസ്ഥാനങ്ങളോട് അകലം പാലിച്ചു. ഓടക്കാലി, കൊന്നത്തടി, വല്ലം-ചൂണ്ടി എന്നിവിടങ്ങളില് മദ്‌റസാ അധ്യാപകനായും ഓണമ്പിള്ളി മുസ്‌ലിം ജമാഅത്തില് ഏറെക്കാലം ഖത്വീബായും സേവനമനുഷ്ഠിച്ചിരുന്ന ഉസ്താദ് നാല്‍പത്തിയഞ്ച് വര്‍ഷത്തോളം ഓണമ്പിള്ളി ദാറൂല് ഉലൂം മദ്‌റസയില് സ്വദ്ര് മുഅല്ലിമായിരുന്നു. ദക്ഷിണ കേരള ലജ്‌നത്തുല് മുഅല്ലിമീന് പൊമ്പാവൂര് മേഖലാ പ്രസിഡന്റും പരീക്ഷാ ബോര്‍ഡ് മേഖലാ ചെയര്‍മാനുമായി പ്രവര്‍ത്തിച്ചിട്ടുണ്ട്. ഭാര്യ: ഓണമ്പിള്ളി കാട്ടേത്ത് കുടുംബാംഗം ആസിയ. മക്കള്: അബൂബക്കര് ബാഖവി, സുല്‍ഫീക്കര് അലി ഫൈസി, ഹാമിദലി, സാദിഖലി, ഷമീല.\nകരുവാട്ടില് സൈദ് കുരിക്കള്\nസംഘടനാ ഘടനയില് ഇല്ലായിരുന്നുവെങ്കിലും ഇസ്‌ലാമിക പ്രസ്ഥാനമല്ലാതെ ഒന്നും മനസ്സിലില്ലാതിരുന്ന വ്യക്തിയായിരുന്നു ഇക്കഴിഞ്ഞ ഈദുല് ഫിത്വ്ര് ദിവസം അല്ലാഹുവിങ്കലേക്ക് യാത്രയായ വടക്കാങ്ങര കരുവാട്ടില് സൈദ് കുരിക്കള് (89). വടക്കാങ്ങര മഹല്ല് ഖാദിയായിരുന്ന മര്‍ഹൂം കെ. അബ്ദുല് ഖാദിര് മൗലവി, മുഹമ്മദ് എന്ന കുട്ടിയാപ്പു, അബൂബക്കര് മൗലവി, ആമിന എന്നിവരുടെ സഹോദരന്.\nവടക്കാങ്ങര മഹല്ലിന്റെ രൂപീകരണ പശ്ചാത്തലത്തില് മര്‍ഹൂം എ.കെ അബ്ദുല് ഖാദിര് മൗലവിയുടെ പ്രഭാഷണ പരിപാടിക്ക് ഉച്ചഭാഷിണി ഉപയോഗത്തിന് വിലക്കേര്‍പ്പെടുത്തല് ഭീഷണിയുമായി നാട്ടിലെ തല്‍പരകക്ഷികള് രംഗത്തിറങ്ങിയപ്പോള് സമര്‍ഥമായ നീക്കത്തിലൂടെ മൈക്ക് പെര്‍മിഷന് നേടിയെടുത്തുകൊണ്ട് 'സൈദ് കാക്ക' നടത്തിയ ഇടപെടല് പഴയ തലമുറയിലെ അവശേഷിക്കുന്നവര് ആവേശപൂര്‍വം ഇന്നും ഓര്‍ക്കുന്നു. ജമാഅത്തിന്റെ പ്രസ്തുത പരിപാടി മുടങ്ങാതിരിക്കാന് മുന്നില് നിന്നതിന്റെ കാരണത്താല് അദ്ദേഹത്തിനെതിരെ വധശ്രമവും നടന്നിട്ടുണ്ട്. മക്കളെ ഉപരിപഠനത്തിന് ജമാഅത്ത് സ്ഥാപനങ്ങളില് ചേര്‍ക്കുന്നതില് അദ്ദേഹം കണിശത പുലര്‍ത്തി.\nമഹല്ല് ശാക്തീകരണവുമായി ബന്ധപ്പെട്ട സാമൂഹിക സംരംഭങ്ങളിലെ പങ്കാളിത്തം അദ്ദേഹത്തിന്റെ ആവേശമായിരുന്നു. കര്‍ഷകവൃത്തിയോടൊപ്പം റേഷന് കട, തുണിവ്യാപാരം എന്നീ മേഖലകളായിരുന്നു ജീവിതായോധന ഉപാധികള്. ആരെയും വെറുപ്പിക്കാതിരിക്കാനും അന്യരോട് വെറുപ്പോ വിദ്വേഷമോ വരാതിരിക്കാനും സൂക്ഷ്മശ്രദ്ധ പുലര്‍ത്തിയതോടൊപ്പം സ്വന്തം നിലപാടുകള് ആര്‍ജവത്തോടെ തുറന്നുപറയുന്ന ശൈലി അദ്ദേഹത്തെ വ്യതിരിക്തനാക്കി. ഭാര്യ: പരിയാരത്ത് ആഇശ, പാതിരമണ്ണ. മക്കള്: അബ്ദുല് ഹമീദ്, സാറാ ഉമ്മ (റിട്ട. ഐ.എം.ഇ, മലപ്പുറം), സുബൈദ (അധ്യാപിക, ജി.ബി.എച്ച്.എസ്, മഞ്ചേരി), മുഹമ്മദലി, ഫൗസിയ (അധ്യാപിക, ഇന്ത്യന് എംബസി സ്‌കൂള്, റിയാദ്), കുഞ്ഞിമുഹമ്മദ്, മുഹമ്മദ് മുനീര്, നജിയ്യ.\nസയ്യിദ് ഹുസൈന് തങ്ങള് വടക്കാങ്ങര


ഇപ്പോഴെങ്കിലും അല്‍പം മാനുഷിക പരിഗണന കാണിക്കുന്നത് നല്ലതാണ്, വിമർശനവുമായി നടി പാർവതി - Skylark Pictures\n“കോവിഡിന്റെ രണ്ടാം വരവാണ്. തൃശൂര് പൂരം നമുക്ക് വേണ്ടെന്ന് വെക്കാം. ഇപ്പോഴെങ്കിലും അല്‍പം മാനുഷിക പരിഗണന കാണിക്കുന്നത് നല്ലതാണ്” തൃശൂർ പൂരത്തിനെതിരെ വിമർശനവുമായി നടി പാർവതി. കോവിഡിന്റെ രണ്ടാം വരവിലെങ്കിലും അല്‍പം മാനുഷിക പരിഗണന നല്ലതാണെന്നും പാർവതി. ഇന്‍സ്റ്റഗ്രാം സ്റ്റോറിയിലൂടെയാണ് പാര്‍വ്വതി തന്റെ അഭിപ്രായം വ്യക്തമാക്കിയത്. തൃശൂർ പൂരത്തെക്കുറിച്ചുള്ള മാധ്യമപ്രവർത്തക ഷാഹീന നഫീസയുടെ കുറിപ്പ് പങ്കുവെച്ചുകൊണ്ട് ഇൻസ്റ്റാഗ്രാം സ്റ്റോറിയിലൂടെയാണ് പാർവതി തന്റെ അഭിപ്രായം വ്യക്തമാക്കിയത്.\nസംസ്ഥാനത്ത് കോവിഡ് രോഗവ്യാപനം വർധിക്കുന്നതിനിടെ തൃശൂർ പൂരം നടത്താനുള്ള നീക്കം പിൻവലിക്കണമെന്നാവശ്യപ്പെട്ട് നിരവധി സാംസ്കാരിക പ്രവർത്തകർ രംഗത്തെത്തിയിരുന്നു. തൃശൂർ ജില്ലയിൽ മാത്രം പ്രതിദിന കോവിഡ് ബാധിച്ചവർ ആയിരം കടക്കുകയും ടെസ്റ്റ് പോസറ്റിവിറ്റി നിരക്ക് 20 ശതമാനത്തിലെത്തിനിൽക്കുകയും ചെയ്യുന്ന സമയത്തുള്ള തൃശൂർ പൂരാഘോഷം അവിവേകമായിരിക്കുമെന്ന് പറയാതിരിക്കാനാവില്ലെന്ന് സാസ്കാരിക പ്രവർത്തകരുടെ സംയുക്ത പ്രസ്താവനയിൽ പറയുന്നു. കെ ജിശങ്കരപ്പിള്ള, വൈശാഖൻ, കല്പറ്റ നാരായണൻ, കെ വേണു എന്നിവരടക്കമുള്ളവർ പ്രസ്താവനയെ പിന്തുണച്ചിട്ടുണ്ട്.\n“പലയിടത്തുനിന്നും വന്ന് ഒത്തുകൂടുന്ന ജനങ്ങളാണ് പൂരത്തെ പൂർണ്ണമാക്കുന്നത്. എന്നാൽ ഇന്ന് അത്തരം ഒത്തുകൂടൽ ജനവിരുദ്ധമാകുന്ന മഹാമാരിയുടെ സമയത്താണ് നാം ജീവിക്കുന്നത്. കോവിഡ് ബാധിതരുടെ എണ്ണം ക്രമാതീതമായി ഉയരുന്ന സാഹചര്യത്തിൽ ഭാവിയിൽ ഓക്‌സിജനും മരുന്നുകൾക്കുപോലും ക്ഷാമം നേരിടാം. നിയന്ത്രണങ്ങളോ, സാമൂഹ്യഅകലമോ പാലിച്ചുകൊണ്ടുള്ള പൂരം പ്രായോഗികമല്ലെന്ന് വ്യക്തമാണ്. അമിതമായ പോലീസ് നിയന്ത്രണങ്ങൾക്ക് അത് വഴിതുറക്കുകയും ചെയ്യും. വലിയ പ്രതിസന്ധികൾ നേരിട്ട ക്ഷാമകാലത്തും യുദ്ധകാലത്തുമെല്ലാം പൂരം പരിമിതപ്പെടുത്തിയ ചരിത്രമുണ്ട്. ഈ മഹാമാരി കാലത്ത് പൂരം മാറ്റിവെക്കുക എന്ന വിവേകവും സാമൂഹിക ഉത്തരവാദിത്തവുമുള്ള തിരുമാനമെടുക്കണമെന്ന് പൂരം നടത്തിപ്പുകാരോടും സർക്കാരിനോടും ഞങ്ങൾ അഭ്യർത്ഥിക്കുന്നു, ” എന്നും പ്രസ്താവനയിൽ പറയുന്നു.


edgebaston test today\nലണ്ടനില് മുഴങ്ങുമോ സ്വര്‍ണ വെടിയൊച്ചകള്?\nWednesday 10th August 2011 3:29am\nഒന്നാം റാങ്കും തേടി\nWednesday 10th August 2011 2:43am\nലണ്ടന്: ടെസ്റ്റ് റാങ്കിങ്ങിലെ ഒന്നാം റാങ്കിനായി ഇന്ത്യയും ഇംഗ്ലണ്ടും ഇന്ന് എഡ്ജ്ബാസ്റ്റണില് മത്സരിക്കാനിറങ്ങുന്നു. എഡ്ജ്ബാസ്റ്റണില് തോറ്റാല് ഇന്ത്യക്ക് രണ്ട് വര്‍ഷത്തോളമായി നിലനിര്‍ത്തിപോന്ന ടെസ്റ്റ് ക്രിക്കറ്റിലെ ഒന്നാം സ്ഥാനക്കാര് എന്ന പദവി നഷ്ടമാവും. ആദ്യ രണ്ട് മത്സരങ്ങളും വന് മാര്‍ജിലിന് ജയിച്ച ഇംഗ്ലണ്ടിനാവട്ടെ ഇവിടെക്കൂടി ഇന്ത്യയെ പരാജയപ്പെടുത്തിയാല് കുറെക്കാലത്തിന് ശേഷം ഒന്നാം റാങ്ക് സ്വന്തമാക്കാം.\nആദ്യരണ്ട് ടെസ്റ്റിലും തോല്‍വി വഴങ്ങിയതിന് പുറമെ സന്നാഹമത്സരത്തില് കൗണ്ടിക്ലബ്ബായ നോര്‍ത്താപ്ടന്‍ഷെയറിനെതിരെയും തോറ്റത് ഇന്ത്യന് താരങ്ങളെ സമ്മര്‍ദത്തിലാക്കിയിട്ടുണ്ട്. തോല്‍വിക്ക് പുറമെ വിടാതെ പിന്തുടരുന്ന പരിക്കും ഇന്ത്യന് ടീമിന് വിനയാവുന്നു. മൂന്ന് പ്രധാന താരങ്ങളെയാണ് പരമ്പരക്കിടെ പരിക്ക് പിടികൂടിയത്. പേസ് ബൗളര് സഹീര് ഖാന്, മധ്യനിര ബാറ്റ്‌സ്മാന് യുവരാജ് സിങ്, ഓഫ് സ്പിന്നര് ഹര്‍ഭജന് സിങ് എന്നിവരില്ലാതെയാണ് മൂന്നാം ടെസ്റ്റിന് ഇന്ത്യയിറങ്ങുന്നത്.\nസഹീറിന്റെ അഭാവത്തില് ഇന്ത്യന് ബൗളിങ്ങിന് എത്രത്തോളം മൂര്‍ച്ചയുണ്ടായിരിക്കുമെന്ന് കണ്ടറിയേണ്ടിയിരിക്കുന്നു. സഹീറിന് പകരം ടീമിലിടം പിടിച്ച ആര് പി സിങ് 2009ലെ ഇന്ത്യന് ടീമിന്റെ ഇംഗ്ലണ്ട് പര്യാടനത്തില് മികച്ച പ്രകടനം നടത്തിയിരുന്നു എന്നത് ഇന്ത്യക്ക് പ്രതീക്ഷ നല്‍കുന്നു. എന്നാല് അവസാന ഇലവനില് ആര് പി സിങ് ഇടം പിടിക്കുമോയെന്ന കാര്യത്തില് ഉറപ്പില്ല.\nകഴിഞ്ഞ മത്സരങ്ങളിലെ പോലെ മൂന്ന് പേസ് ബൗളര്‍മാര് ഒരു സ്‌പെഷലിസ്റ്റ് സ്പിന്നര് എന്നിങ്ങനെയാവും ഇന്ത്യയുടെ ബൗളിങ് അറ്റാക്കിന്റെ ഘടന. അങ്ങിനെയെങ്കില് ഹര്‍ബജന് പകരം ഓജയോ അമിത് മിശ്രയെ അവസാന പതിനൊന്നില് സ്ഥാനം കണ്ടെത്തിയേക്കാം.\nസെവാഗിന്റെ തിരിച്ച് വരവ് ഇന്ത്യന് ബാറ്റിംഗ് നിരയെ ശക്തിപ്പെടുത്തും. എന്നാല് സന്നാഹമത്സരത്തില് തിളങ്ങാനാവാതെ പോയത് സേവാഗിന്റെ ഫോമില് സംശയം ജനിപ്പിച്ചിട്ടുണ്ട്. മുന്‍നിരക്കാരില് വി.വി.എസ്. ലക്ഷ്മണും ഗൗതം ഗംഭീറും സുരേഷ് റെയ്‌നയും നീണ്ട ഇന്നിങ്‌സുകള് കളിക്കാതെയാണ് പുറത്തായത്. പരമ്പരയിലുടനീളം പരാജയമായ ക്യാപ്റ്റന് ധോനിയുടെ ഫോമും ഇന്ത്യയെ കുഴക്കുന്നു.\nആദ്യ രണ്ട് ടെസ്റ്റിലും സെഞ്ച്വറി നേടിയ രാഹുല് ദ്രാവിഡിനൊപ്പം കടലാസിലെങ്കിലും കരുത്തരായ ഇന്ത്യന് ബാറ്റ്‌സ്മാന്‍മാര് ഫോമിലേക്കുയമരുമെന്നും അതിലൂടെ പരമ്പരയിലാദ്യമായി ഒരു മത്സരം വിജയിക്കാമെന്നും തന്നെയാണ് ഇന്ത്യന് ക്യാംപിന്റെ പ്രതീക്ഷ.


A N Radhakrishnan against Pinarayi and Kodiyeri – News18 Malayalam\n'ബിജെപി അധികാരത്തിലെത്തിയാൽ പിണറായിയെ പുറത്താക്കി എകെജി സെന്റർ സീൽ ചെയ്യും'\nLast Updated : December 20, 2018, 20:58 IST\nകൊച്ചി: ബിജെപി സർക്കാർ അധികാരത്തിൽ എത്തിയാൽ പിണറായി വിജയനെയും കോടിയേരി ബാലകൃഷ്ണനെയും അടക്കം പുറത്താക്കി എകെജി സെന്‍റര് സീൽ ചെയ്യുമെന്ന് ബിജെപി സംസ്ഥാന ജനറല് സെക്രട്ടറി എ എൻ രാധാകൃഷ്ണൻ. ശബരിമല വിഷയത്തിൽ ഗൂഢാലോചന നടത്താനുള്ള സിപിഎം കേന്ദ്രമാണ് എകെജി സെന്റർ. ഇതിനെ തങ്ങൾ കൈകാര്യം ചെയ്യേണ്ട സാഹചര്യം വരുമെന്നും രാധാകൃഷ്ണന് പറഞ്ഞു.\n'ശബരിമലയെ തകര്‍ക്കാന് ശ്രമിച്ചാല് AKG സെന്റര് അയ്യപ്പഭക്തര് തകര്‍ക്കും: എ.എൻ രാധാകൃഷ്ണൻ\nഎകെജി സെന്ററിൽ സിപിഎമ്മിന് എന്ത് അവകാശമാണുള്ളതെന്നും രാധാകൃഷ്ണൻ ചോദിച്ചു. എകെജി സെന്‍റര് സ്ഥിതി ചെയ്യുന്ന ഭൂമി വാങ്ങിയത് കോൺഗ്രസ് നേതാവ് എ കെ ആന്റണിയുടെ നേതൃത്വത്തിലാണെന്നും രാധാകൃഷ്ണൻ കൂട്ടിച്ചേർത്തു. ശബരിമല പൂങ്കാവനം തകർക്കാൻ ഷൂസിട്ട പൊലീസുകാർ ശ്രമിച്ചാൽ അയ്യപ്പ ഭക്തർ എകെജി സെന്റർ അടിച്ചു തകർക്കുമെന്നാണ് താൻ നേരത്തേ പറഞ്ഞതെന്നും എ എന് രാധാകൃഷ്ണന് വ്യക്തമാക്കി. വനിതാ മതിലിലൂടെ സംസ്ഥാന സർക്കാർ വിശ്വാസികളെ വെല്ലുവിളിക്കുകയാണെന്നും രാധാകൃഷ്ണൻ ആരോപിച്ചു.\nFirst published: December 20, 2018, 20:58 IST\na.n radhakrishnanan radhakrishnancm pinarayi vijayankodiyeri balakrishnanഎ.എൻ രാധാകൃഷ്ണൻകോടിയേരി ബാലകൃഷ്ണൻപിണറായി വിജയൻ


ബാബാ രാംദേവിന്റെ ഭജന് റിയാലിറ്റി ഷോ! വിധികര്‍ത്താവായി രാംദേവിനൊപ്പം ബോളിവുഡ് സുന്ദരി സോനാക്ഷിയും\nയോഗാഗുരു കൂടിയായ ബാബാ രാംദേവ് ബിസിനസിനു പിന്നാലെ ഭജന് റിയാലിറ്റി ഷോയുമായി രംഗത്തെത്തുന്നു. യുവാക്കളെ ഈ മേഖലയിലേയ്ക്ക് ആകര്‍ഷിക്കുകയാണ് ലക്ഷ്യം. ലൈഫ് ഓഫ് ഓകെ എന്ന ചാനലിലൂടെയാണ് രാംദേവ് റിയാലിറ്റി ഷോയുമായി എത്തുന്നത്. ചാനല് സ്റ്റാര് ഭാരത് എന്ന പേരിലേക്ക് മാറുന്നതിന്റെ ഭാഗമായാണ് പുതിയ റിയാലിറ്റി ഷോ എന്നാണ് റിപ്പോര്‍ട്ടുകള്. ‘ഓം ശാന്തി ഓം’ എന്നാണ് റിയാലിറ്റി ഷോയുടെ\nദിലീപിന്റെ ആദ്യവിവാഹത്തെക്കുറിച്ച് കേട്ടിട്ടുണ്ട്; വിവാഹത്തില് പങ്കെടുത്തിട്ടില്ലെന്ന് അബി\nദിലീപിന്റെ ആദ്യ വിവാഹത്തെക്കുറിച്ച് തനിക്കു കേട്ടുകേള്‍വി മാത്രമാണുള്ളതെന്ന് നടന് അബി. ദിലീപിന്റെ വ്യക്തിപരമായ കാര്യങ്ങളില് താന് ഇടപെട്ടിട്ടില്ലെന്നും അബി വ്യക്തമാക്കി. മഞ്ജുവാര്യരെ വിവാഹം ചെയ്യുന്നതിനു മുമ്പ് ദിലീപ് തന്റെ അമ്മാവന്റെ മകളെ വിവാഹം ചെയ്തതായി പൊലീസിനു വിവരം ലഭിച്ചിരുന്നു. ആദ്യവിവാഹത്തെക്കുറിച്ചുള്ള വാര്‍ത്തകള് കേട്ടിട്ടുണ്ട്. അന്നും\nതിലകന് ചേട്ടന് അന്നാദ്യമായി കരഞ്ഞു; ദിലീപിനെതിരെ ഗുരുതര ആരോപണവുമായി വിനയന്\nസിനിമയിലും സീരിയലിലും അവസരം നിഷേധിക്കപ്പെട്ട് നാടകവേദിയിലെത്തിയതാണ് മലയാളത്തിന്റെ മഹാനടന് തിലകന്റെ പെട്ടെന്നുള്ള മരണത്തിന് കാരണമെന്നു വിനയന് . രണ്ട് വര്‍ഷത്തെ സജീവമായ നാടകാഭിനയമാണ് ആരോഗ്യം പടിപടിയായി കുറച്ച് തിലകന് ചേട്ടന്റെ മരണത്തിന് കാരണമായത്. സിനിമയിലും സീരിയലിലും എല്ലാം അവസരങ്ങള് നിഷേധിക്കപ്പെട്ടപ്പോള് താന് നാടകത്തില് നിന്നും വന്നവനാണെന്നും അവിടെ\nനടി ശ്രിത ശിവദാസിന്റെ മൊഴിയെടുത്തു, ദിലീപുമായി ഒരു ബന്ധവും ഇല്ലെന്ന് നടി\nകൊച്ചി : നടിയെ ആക്രമിച്ച കേസില് അന്വേഷണസംഘം നടി ശ്രിത ശിവദാസിന്റെ മൊഴിയെടുത്തു. ആക്രമണത്തിനിരയായ നടിയുടെ അടുത്ത സുഹൃത്താണ് ശ്രിത. ആക്രമണത്തിനിരയായ നടിയും ദിലീപും തമ്മിലുണ്ടായിരുന്ന വൈരാഗ്യത്തിന്റെ വിവരങ്ങളാണ് അന്വേഷണ സംഘം ശ്രിത ശിവദാസില് നിന്ന് ശേഖരിച്ചത്. കഴിഞ്ഞ ദിവസം രാത്രി ഏഴിന് ഉളിയന്നൂരുള്ള നടിയുടെ വീട്ടിലെത്തിയാണ് മൊഴി രേഖപ്പെടുത്തിയത്. ആക്രമിക്കപ്പെട്ട\nനടിയുടെ ഡ്യൂപ്പിനെ വച്ച് ശരീര പ്രദര്‍ശനം: ജീന് പോള് , ശ്രീനാഥ് ഭാസി എന്നിവര് മുന്‍കൂര് ജാമ്യാപേക്ഷ സമര്‍പ്പിച്ചു\nകൊച്ചി : ഹണീബി ടുവില് തന്റെ അനുമതിയില്ലാതെ ബോഡി ഡബിളിനെ ഉപയോഗിച്ചു ശരീര പ്രദര്‍ശനം നടത്തി അപമാനിച്ചു എന്ന യുവനടിയുടെ പരാതിയില് സംവിധായകന് ജീന് പോള് ലാല് , നടന് ശ്രീനാഥ് ഭാസി, എന്നിവരുള്‍പ്പെടെ നാലുപേര് മുന്‍കൂര് ജാമ്യാപേക്ഷ സമര്‍പ്പിച്ചു. മുന്‍കൂര് ജാമ്യാപേക്ഷയിന്മേല് കോടതി പൊലീസിന്റെ റിപ്പോര്‍ട്ടു തേടി. മുന്‍കൂര് ജാമ്യം നല്‍കരുതെന്ന് പോലീസ് ആവശ്യപ്പെടും.\nപ്രണവ് മോഹന്‍ലാലിന്റെ 'ആദി' തുടങ്ങി; അനുഗ്രഹം തേടി ജീത്തു ജോസഫ്\nകാത്തിരിപ്പിനൊടുവില് മോഹന്‍ലാലിന്റെ മകന് പ്രണവ് മോഹന്‍ലാല് നായകനായി ക്യാമറയ്ക്ക് മുന്നിലെത്തി. പ്രണവ് -ജീത്തു ജോസഫ് ചിത്രം ആദിക്ക് എറണാകുളത്തു തുടക്കമായി. നേരത്തെ തിരുവനന്തപുരം താജ് ഹോട്ടലില് നടന്ന പ്രൗഡ ഗംഭീരമായ ചടങ്ങില് തിരി തെളിഞ്ഞിരുന്നു. ചിത്രീകരണം ആരംഭിച്ച വിവരം ജീത്തു ജോസഫ് തന്നെ തന്റെ ഫേസ്ബുക്കിലൂടെ അറിയിച്ചു. ഹൈദരാബാദ് ഫിലിം സിറ്റി, പാലക്കാട്,\nചെയ്തത് ചെയ്തു; ഇനി അത്തരം വേഷങ്ങള്‍ക്കില്ല- സായി പല്ലവി\nകംഫര്‍ട്ടബിള് അല്ലെന്ന് തോന്നുന്ന ഒരു വേഷത്തിലും തന്നെ ഇനി കാണാമെന്ന് കരുതേണ്ടെന്ന് സായി പല്ലവി . പുതിയ തെലുങ്ക് ചിത്രം ഫിദയിലെ വേഷം ആരാധകരും പ്രേക്ഷകരും ഏറ്റെടുത്തതിന് പിന്നാലെയാണ് താരം നയം വ്യക്തമാക്കിയിരിക്കുന്നത്. ചിത്രത്തില് ഗ്രാമീണ പെണ്‍കുട്ടിയായിട്ടാണ് അഭിനയിക്കുന്നതെങ്കിലും താരത്തിന്റെ ഗ്‌ളാമറസ് വേഷവും ഒപ്പമുണ്ടായിരുന്നു. സാരിയില് പോലും അല്‍പ്പം\nദിലീപിന്റെ ശത്രു ലിസ്റ്റിലുള്ളവരെല്ലാം മോഹന്‍ലാലിന്റെ മിത്രങ്ങള്\nകൊച്ചി : യുവനടി ആക്രമിക്കപ്പെട്ട കേസില് എല്ലാ സ്വാധീനവും ഉപയോഗിച്ചിട്ടും ദിലീപിന് അറസ്റ്റും ജയില്‍വാസവും ഒഴിവാക്കാനായില്ല. തന്റെ ശത്രു ലിസ്റ്റിലുള്ളവരെല്ലാം മോഹന്‍ലാലിന്റെ മിത്രങ്ങള് ആണെന്നത് ദിലീപിനെ അസ്വസ്ഥനാക്കുന്നു എന്നാണ് വിവരം. ദിലീപ് നേരിട്ട് മോഹന്‍ലാലിന്റെ പേര് എങ്ങും പറഞ്ഞിട്ടില്ലെങ്കിലും ദിലീപിന്റെ സംശയവും പരാതിയും സംവിധായകന് ശ്രീകുമാര്\nപീഡനമെന്നത് നിങ്ങള്‍ക്ക് തമാശയാണോ?; നടിയെ അധിക്ഷേപിച്ച പി സി ജോര്‍ജിനെതിരെ ഭാഗ്യലക്ഷ്മി\nആക്രമിക്കപ്പെട്ട നടിയെ അധിക്ഷേപിച്ച പി സി ജോര്‍ജ് എംഎല്‍എയ്‌ക്കെതിരെ നടിയും ഡബ്ബിങ്ങ് ആര്‍ടിസ്റ്റുമായ ഭാഗ്യലക്ഷ്മി. പീഡനമെന്നത് താങ്കള്‍ക്കൊരു തമാശയാണോയെന്ന് ഭാഗ്യലക്ഷ്മി എംഎല്‍എയോട് ചോദിച്ചു. അവര് ഒരു നടി ആയതുകൊണ്ടാണോ ? താങ്കളുടെ പെണ്‍മക്കള്‍ക്കാണിത് സംഭവിച്ചതെങ്കില് താങ്കളവരെ വീട്ടില് പൂട്ടിയിടുമോ ? അവര് നുണയാണ് പറയുന്നതെന്ന് അപ്പോഴും താങ്കള് പറയുമോ ?


ശുഹൈബ് വധം; 21ന് കണ്ണൂരില് മുഖ്യമന്ത്രി സമാധാന യോഗം വിളിച്ചു | Reporter Live\nBy Web Desk\tFebruary 19, 2018 2:25 pm A+ A-\nകണ്ണൂര്: യൂത്ത് കോണ്‍ഗ്രസ് പ്രവര്‍ത്തകന് ശുഹൈബ് കൊല്ലപ്പെട്ട സാഹചര്യത്തില് കണ്ണൂരില് 21 ന് സര്‍വ്വകക്ഷി സമാധാന യോഗം ചേരും. മുഖ്യമന്ത്രിയുടെ നിര്‍ദേശ പ്രകാരമാണ് യോഗം. കളക്ട്രേറ്റില് രാവിലെ പത്തിന് നടക്കുന്ന യോഗത്തില് മന്ത്രി എകെ ബാലന് പങ്കെടുക്കും. യോഗത്തിലേക്ക് പ്രതിപക്ഷത്തെയും ക്ഷണിച്ചിട്ടുണ്ട്. കോണ്‍ഗ്രസ് യോഗത്തില് പങ്കെടുക്കുമെന്ന് പ്രതിപക്ഷ നേതാവ് രമേശ് ചെന്നിത്തല അറിയിച്ചു.\nശുഹെെബിന്റെ കൊലപാതകവുമായി ബന്ധപ്പെട്ട് വ്യാപക ആരോപണങ്ങള് ഉയര്‍ന്ന സാഹചര്യത്തിലാണ് സര്‍ക്കാര് സര്‍വ്വ കക്ഷിയോഗം വിളിച്ചിരിക്കുന്നത്. സംസ്ഥാനത്ത് നടന്ന അരുംകൊലയെ പറ്റി മുഖ്യമന്ത്രി പ്രതികരിക്കാത്തത് ലജ്ജാവഹമാണെന്ന് ചെന്നിത്തല കുറ്റപ്പെടുത്തിയിരുന്നു.\nശുഹൈബിനെ കൊലപ്പെടുത്തിയ സംഘത്തില് അഞ്ച് പേരുണ്ടെന്നാണ് പൊലീസ് നിഗമനം. അറസ്റ്റിലായവരെ ചോദ്യം ചെയ്തതില്‍നിന്നും ലഭിച്ച വിവരത്തിന്റെ അടിസ്ഥാനത്തില് കൂടുതല് പ്രതികളുടെ അറസ്റ്റുണ്ടായേക്കുമെന്നാണ് സൂചന. അതേസമയം കൊലപാതകം പ്രത്യേക അന്വേഷണ സംഘം അന്വേഷിക്കുമെന്ന് ഡിജിപി ലോക്‌നാഥ് ബെഹ്‌റ അറിയിച്ചു.\nകൊലപാതകവുമായി ബന്ധപ്പെട്ട് അറസ്റ്റിലായ ആകാശും റിജിനും അടക്കമുള്ള നാല് പേര് കൃത്യത്തില് നേരിട്ട് പങ്കെടുത്തിട്ടുണ്ടെന്നും പൊലീസ് പറയുന്നു. സംഘത്തിലുണ്ടായിരുന്ന മറ്റ് മൂന്ന് പേരെയും പൊലീസിന് തിരിച്ചറിയാനായി എന്നാണ് വിവരം.പ്രതികള്‍ക്കായി സിപിഐഎം ശക്തികേന്ദ്രങ്ങളിലടക്കം പൊലീസ് പരിശോധന തുടരുകയാണ്.\nFeb 19, 2018 2:25 pm\nശുഹൈബ് വധം; അപലപിച്ച് വിഎസ്, പാർട്ടി പ്രവർത്തകരുണ്ടെങ്കില് കർശന നടപടിയെന്ന് കോടിയേരി\nസെല്‍ഫിയെടുക്കാന് വിസ്സമ്മതിക്കുന്ന മുഖ്യമന്ത്രിയുടെ പ്രതികളോടൊപ്പമുള്ള ഫോട്ടോകളാണ് പുറത്തുവരുന്നതെന്ന് ചെന്നിത്തല\nഅറസ്റ്റിലായ പ്രതികള് മുഖ്യമന്ത്രിയുടെയും പി ജയരാജന്റെയും സന്തത സഹചാരികളെന്ന് കെ സുധാകരന്


Thursday 21st November 2013 5:20pm\nതിരുവനന്തപുരം: പശ്ചിമഘട്ട സംരക്ഷണവുമായി ബന്ധപ്പെട്ട കസ്തൂരി രംഗന് റിപ്പോര്‍ട്ടിനെ കുറിച്ച് പഠിക്കാന് കെ.പി.സി.സി കമ്മിറ്റി രൂപീകരിച്ചു. കോണ്‍ഗ്രസ് വക്താവ് എം.എം.ഹസന് അദ്ധ്യക്ഷനായുള്ള അഞ്ചംഗ കമ്മിറ്റിയാണ് രൂപീകരിച്ചത്.\nഹസനെ കൂടാതെ കണ്ണൂര്,വയനാട്,ഇടുക്കി, പാലക്കാട് ഡിസിസി പ്രസിഡന്റുമാര് അടങ്ങിയതാണ് കമ്മിറ്റി. തിരുവന്തപുരത്ത് നടന്ന കെ.പി.സി.സി. യോഗത്തിലാണ് ഇത് സംബന്ധിച്ച തീരുമാനമുണ്ടായത്.\nകസ്തൂരി രംഗന് റിപ്പോര്‍ട്ട് ജനങ്ങളെ എങ്ങനെ ബാധിക്കുമെന്നും പ്രത്യേകിച്ച് റിപ്പോര്‍ട്ട് നടപ്പാക്കുന്നതുമായി ബന്ധപ്പെട്ടുള്ള മലയോരമേഖലയിലെ പ്രശ്‌നങ്ങള് എന്തെല്ലാമാണെന്നും വിശദമായി പഠിച്ച് ഇവര് കെ.പി.സി.സിക്ക് റിപ്പോര്‍ട്ട് സമര്‍പ്പിക്കും.\nറിപ്പോര്‍ട്ടിനെ ചൊല്ലി യോഗത്തില് രൂക്ഷമായ വാക്കേറ്റങ്ങളുണ്ടായി. വിഷയത്തില് പി.ടി. തോമസ് എം.പിയുടെ നിലപാടുകള്‍ക്കെതിരെ ഐ. ഗ്രൂപ്പ് രംഗത്തു വന്നു.\nഇതിനെ എതിര്‍ത്ത് എ ഗ്രൂപ്പ് നേതാക്കള് രംഗത്തു വന്നു. ഐ വിഭാഗം നേതാവ് ഇബ്രാഹിംകുട്ടി കല്ലാറാണ് തോമസിനെ ആദ്യം വിമര്‍ശിച്ചത്. എ ഗ്രൂപ്പ് നേതാക്കള് ഇതില് പ്രതിഷേധിച്ചതിനെത്തുടര്‍ന്നാണ് യോഗത്തില് ബഹളമുണ്ടായി.\nഇതിനിടെ കസ്തൂരി രംഗന് റിപ്പോര്‍ട്ടിനെ അനുകൂലിച്ച് മുഖ്യമന്ത്രി ഉമ്മന്‍ചാണ്ടി രംഗത്തു വന്നു. കസ്തൂരി രംഗന് റിപ്പോര്‍ട്ട് നടപ്പാക്കിയില്ലെങ്കില് വരാന് പോകുന്നത് ഗാഡ്ഗില് റിപ്പോര്‍ട്ടാണ്. അത് ഇതിലും അപകടകരമാണ്.\nഅത് കൊണ്ട് കസ്തൂരി രംഗന് റിപ്പോര്‍ട്ട് അപാകതകള് പരിഹരിച്ച് നടപ്പാക്കുകയാണ് ഉത്തമമെന്ന് യോഗത്തില് മുഖ്യമന്ത്രി ഉമ്മന്‍ചാണ്ടി പറഞ്ഞു.\nകസ്തൂരി രംഗന് റിപ്പോര്‍ട്ടിനെതിരെ ഇടതുമുന്നണി നടത്തുന്ന സമരത്തിന് രാഷ്ട്രീയ ലക്ഷ്യമാണെന്ന് കെ.പി.സി.സി പ്രസിഡന്റ് രമേശ് ചെന്നിത്തല പറഞ്ഞു.\nസി.പി.എം കലക്കവെള്ളത്തില് മീന് പിടിക്കുകയാണെന്നും ജനങ്ങളെ ഇക്കാര്യത്തില് ബോധവല്‍കരിക്കാന് യു.ഡി.എഫ് പ്രചരണ പരിപാടി സംഘടിപ്പിക്കുമെന്നും അദ്ദേഹം പറഞ്ഞു.


കേരളപോലീസിനെതിരെ രൂക്ഷ വിമർശനവുമായി ആനിരാജ;സ്ത്രീകൾക്കായി പ്രത്യേക വകുപ്പു സ്വതന്ത്ര്യ മന്ത്രി വേണം\nകേരള പൊലീസിനെതിരെ ഗുരുതര ആരോപണവുമായി സിപിഐ നേതാവ് ആനി രാജ. സ്ത്രീ സുരക്ഷയുമായി ബന്ധപ്പെട്ട സർക്കാർ നയത്തിനെതിരെ ബോധപൂർവ്വമായ ഇടപെടൽ പൊലീസ് സേനയിൽ നിന്ന് ഉണ്ടാകുന്നുവെന്ന്  ആനി രാജ പറഞ്ഞു.  പൊലീസുകാരുടെ അനാസ്ഥ കൊണ്ട് പല മരണം സംഭവിക്കുന്നു. ദേശീയ തലത്തിൽ പോലും നാണക്കേട്. ഇതിനായി ആർ എസ് എസ് ഗ്യാങ് പൊലീസിൽ പ്രവർത്തിക്കുന്നതായി സംശയിക്കുന്നു. മുഖ്യമന്ത്രി ഈ വിഷയത്തെ ഗൗരവകരമായി എടുക്കണമെന്നും ആനി രാജ ആവശ്യപ്പെട്ടു.\nആറ്റിങ്ങലിലെ സംഭവത്തിൽ പൊലീസുകാരിക്കെതിരെ ദളിത് പീഡനത്തിന് കേസ് എടുക്കണം. എല്ലാവരും കണ്ട കാര്യത്തിൽ എന്ത് അന്വേഷണമാണ് പൊലീസ് മേധാവി നടത്തുന്നത്? സ്ത്രീകൾക്കായി പ്രത്യേക വകുപ്പു സ്വതന്ത്ര്യ മന്ത്രിയും വേണം. ഇതിനായി മുഖ്യമന്ത്രിക്കും എൽ ഡി എഫ് കൺവീനർക്കും കത്ത് നൽകും. പൊലീസുകാർക്ക് നിയമത്തെ കുറിച്ച് പരിശീലനം നൽകണമെന്നും ആനി രാജ കൂട്ടിച്ചേർത്തു.


കനയ്യയെ കൊല്ലാന് പോസ്റ്ററൊട്ടിച്ചവന്റെ സമ്പാധ്യം വെറും 150 രൂപ. | Daily Indian Herald\nകനയ്യയെ കൊല്ലാന് പോസ്റ്ററൊട്ടിച്ചവന്റെ സമ്പാധ്യം വെറും 150 രൂപ.\nMarch 7, 2016 1:20 pm By : Indian Herald Staff\nന്യൂഡല്‍ഹി: കനയ്യകുമാറിനെ വധിക്കുന്നവര്‍ക്ക് 11 ലക്ഷം വാഗ്ദാനം ചെയ്ത പൂര്‍വ്വാഞ്ചല് സേന പ്രസിഡന്റ് ആദര്‍ശ് ശര്‍മ്മയുടെ ആകെ വരുമാനം 150 രൂപ. ബിഹാറിലെ ബെഗുസാറായി ഗ്രാമത്തില് വാടക വീട്ടിലാണ് ഇയാള് താമസിക്കുന്നത്. മാസങ്ങളായി വാടകപോലും തന്നിട്ടില്ലെന്ന് വീട്ടുടമസ്ഥന് പറഞ്ഞതായി പോലീസ് പറയുന്നു. പോസ്റ്ററൊട്ടിച്ച് പൊതു സ്ഥലം വൃത്തികേടാക്കിയതിന് ഇയാള്‍ക്കെതിരെ കേസെടുത്തിരുന്നു.\nകനയ്യയെ വധിക്കുന്നവര്‍ക്ക് പതിനൊന്ന് ലക്ഷം നല്‍കാമെന്ന് പ്രഖ്യാപിച്ച് പൂര്‍വ്വാഞ്ചല് സേനയുടെ പോസ്റ്ററുകള് കഴിഞ്ഞ ശനിയാഴ്ച്ചയാണ് ഡല്‍ഹിയില് പ്രത്യക്ഷപ്പെട്ടത്. സ്ഥിരമായ ഒരു വരുമാനമാര്‍ഗം പോലും ഇല്ലാത്ത ആദര്‍ശ് ശര്‍മ്മ നാട്ടുകാര്‍ക്കുവേണ്ടി പോലീസ് സ്‌റ്റേഷനിലും മറ്റ് സര്‍ക്കാര് ഓഫിസുകളിലും പോകുന്നതിന് പണം വാങ്ങിയാണ് നിത്യചെലവുകള് നടത്തിയിരുന്നത്. തന്റെ സ്വാധീനം ഉപയോഗിച്ച് കാര്യങ്ങള് നടത്താമെന്ന് പറഞ്ഞ് ഇയാള് നാട്ടുകാരുടെ കൈയ്യില് നിന്ന് പണം വാങ്ങിയിരുന്നതായും പോലീസ് പയുന്നു. ഇയാളുടെ ബാങ്ക് അക്കൗണ്ടില് ആകെ 150 രൂപയാണുള്ളത്.\nപോലീസ് കേസെടുത്തിരിക്കുന്നത് അറിഞ്ഞ് നാടുവിട്ടിരിക്കുകയാണ് ആദര്‍ശ് ശര്‍മ്മ. ഇയാളെ പിടികൂടിയ ശേഷം വധഭീഷണി അടക്കമുള്ള കുറ്റങ്ങള് ചുമത്താനാണ് നീക്കം.\nTags: 150 rupees, kanayya kumar, murder\nപശുക്കടത്ത് ആരോപിച്ച് യുവാവിനെ പോലീസ് വെടിവെച്ച് കൊന്നു\nതെലങ്കാന പീഡനം: ശീതള പാനീയത്തിൽ കലർത്തി മദ്യം കുടിപ്പിച്ചു…!! നടന്നത് ക്രൂരമായ കൊലപാതകം; പോലീസിന് വൻ വിമർശനം\nകൂടത്തായിയിൽ നടന്നത് രക്തമുറയുന്ന കൊലപാതകങ്ങൾ…!! മരണപ്പെട്ട റോയിയുടെ ഭാര്യ ജോളി കസ്റ്റഡിയിൽ…!!\nഅമിതമായി മൊബൈല് ഫോണ് ഉപയോഗo; പിതാവ് മകളെ മണ്ണെണ്ണ ഒഴിച്ച് തീ കൊളുത്തി\nകുഞ്ഞിന് ഭര്‍ത്താവിന്റെ മുഖച്ഛായ ഇല്ലെന്ന ആശങ്കയില് അമ്മ കുഞ്ഞിനെ കഴുത്ത് ഞെരിച്ച് കൊന്നു; മനഃസാക്ഷിയെ ഞെട്ടിക്കുന്ന ക്രൂരത നടന്നത് കട്ടപ്പനയില്


മലയാളംവാര്‍ത്തകള് - ദിലീപിന് തിരിച്ചടി; വിചാരണ വൈകിപ്പിക്കാനാവില്ലെന്നു ഹൈക്കോടതി\nദിലീപിന് തിരിച്ചടി; വിചാരണ വൈകിപ്പിക്കാനാവില്ലെന്നു ഹൈക്കോടതി\nകൊച്ചി March 13: നടി ആക്രമിക്കപ്പെട്ട കേസില് വിചാരണ വൈകിപ്പിക്കാന് സാധിക്കില്ലെന്ന് ഹൈക്കോടതി.\nവിചാരണ നീട്ടണമെന്ന് ആവശ്യപ്പെട്ടു ദിലീപ് സമര്‍പ്പിച്ച ഹര്‍ജി പരിഗണിക്കവേയാണ് കോടതി ഇക്കാര്യം വ്യക്തമാക്കിയത്. ഇതോടെ കേസിലെ വിചാരണ ബുധനാഴ്ച തന്നെ ആരംഭിക്കുമെന്ന് ഉറപ്പായി.\nനടി ആക്രമിക്കപ്പെടുന്നതിന്റെ ദൃശ്യങ്ങള് ആവശ്യപ്പെട്ട് കഴിഞ്ഞ ദിവസം ദിലീപ് സമര്‍പ്പിച്ച ഹര്‍ജിയാണ് ഹൈക്കോടതി ഇന്ന് പരിഗണിച്ചത്. ഹര്‍ജിയില് തീര്‍പ്പുണ്ടാകുന്നത് വരെ വിചാരണ നീട്ടിവെക്കണമെന്ന് ദിലീപ് ആവശ്യപ്പെട്ടിരുന്നു.\nഎന്നാല്, വിചാരണ വൈകിപ്പിക്കുന്നതിനോട് യോജിപ്പില്ലെന്ന് കോടതി വ്യക്തമാക്കി. എറണാകുളം സെഷന്‍സ് കോടതിയിലാണ് കേസിന്റെ വിചാരണ നടക്കുക. ദിലീപടക്കം എല്ലാ പ്രതികളും അന്ന് ഹാജരാകണം.\nദിലീപടക്കം പന്ത്രണ്ടു പേരാണ് പ്രതികള്. ഒന്നാം പ്രതി പള്‍സര് സുനിയും ഇയാളുടെ സഹായി ഡ്രൈവര് മാര്‍ട്ടിനും ജയിലിലാണ്. കേസില് എട്ടാം പ്രതിയായ ദിലീപിന് ഉപാധികളോടെയാണ് കോടതി ജാമ്യം അനുവദിച്ചിരിക്കുന്നത്.\nഓടുന്ന വാഹനത്തിനുള്ളില് നടി ആക്രമിക്കപ്പെട്ടതിന്റെ ദൃശ്യങ്ങള് മുഖ്യപ്രതി പള്‍സര് സുനി പകര്‍ത്തിയിട്ടുണ്ടെന്നാണ് അന്വേഷണ സംഘത്തിന്റെ കണ്ടെത്തല്.\nഒന്നാം പ്രതി സുനി അടക്കം ഏഴു പേര്‍ക്കെതിരേയാണ് പോലീസ് ആദ്യ കുറ്റപത്രം നല്‍കിയിരുന്നത്. പിന്നീട് ഗൂഢാലോചന അടക്കമുള്ള കുറ്റങ്ങള് ചുമത്തി ദിലീപ് അടക്കമുള്ള മറ്റു പ്രതികള്‍ക്കെതിരേ അനുബന്ധ കുറ്റപത്രം നല്‍കുകയായിരുന്നു.


‘ന്യൂജനറേഷനിലുള്ള പകുതിയില് കൂടുതല് ആള്‍ക്കാരും ഒരുപാട് കഷ്ടപ്പെടാതെ പാരമ്പര്യമായി സിനിമയിൽ വന്നവരാണ്’: അംബിക | ambika\nHome/Interviews/‘ന്യൂജനറേഷനിലുള്ള പകുതിയില് കൂടുതല് ആള്‍ക്കാരും ഒരുപാട് കഷ്ടപ്പെടാതെ പാരമ്പര്യമായി സിനിമയിൽ വന്നവരാണ്’: അംബിക\nബാലതാരമായി സിനിമയില് എത്തി 150 ഓളം മലയാള സിനിമയും അത്രതന്നെ തെന്നിന്ത്യന് ഭാഷാചിത്രങ്ങളിലും അഭിനയിച്ചിട്ടുള്ള നടിയാണ് അംബിക. മോഹന്‍ലാല്, മമ്മൂട്ടി, കമല്‍ഹാസന്, രജനികാന്ത്, ചിരഞ്ജീവി എന്നിങ്ങനെ ഒട്ടുമിക്ക തെന്നിന്ത്യന് മുന്‍നിര താരങ്ങളുടെയും നായികയായി തിളങ്ങിയിട്ടുള്ള അംബിക ഇപ്പോഴും സിനിമയില് സജീവമാണ്.\nഇപ്പോഴിത സിനിമയില് വന്ന മാറ്റങ്ങളെക്കുറിച്ച് മാധ്യമം ഓണ്‍ലൈന് നല്‍കിയ അഭിമുഖത്തിൽ വാചാലയാവുകയാണ് താരം. അന്നും ഇന്നും സിനിമ എന്ന് പറയുന്നത് നായകന് പ്രാധാന്യമുള്ളതാണെന്നാണ് നടി പറയുന്നത്. അന്നു സ്ത്രീ കഥാപാത്രങ്ങള്‍ക്ക് കൂടുതല് പ്രാധാന്യമുള്ള സിനിമകള് ഉണ്ടായിരുന്നുവെന്നും അംബിക പറയുന്നുണ്ട്. കൂടാതെ ഇപ്പോഴത്തെ ന്യൂജെന് താരങ്ങള് ഭാഗ്യമുള്ളവരാണെന്നും പറയുന്നു.\nഅംബികയുടെ വാക്കുകൾ :\n‘ഞാന് സജീവമായി അഭിനയിച്ചു കൊണ്ടിരുന്ന 1997കളില്, ഞാന് എന്നല്ല അക്കാലത്തെ എല്ലാവരും വളരെ കഷ്ടപ്പെട്ട് സ്ട്രഗിള് ചെയ്താണ് അഭിനയരംഗത്തെത്തിയത്. ഇപ്പോഴുള്ളവര് സ്ട്രഗിള് ചെയ്യുന്നില്ല എന്ന് പറയുന്നില്ല. എന്നാല്, ഇപ്പോള് ന്യൂ ജനറേഷനിലുള്ള പകുതിയില് കൂടുതല് ആള്‍ക്കാരും ഒരുപാട് കഷ്ടപ്പെടാതെ പാരമ്പര്യമായി വന്നവരാണ്. അവരുടെ അച്ഛന്റെയോ അമ്മയുടെയോ അത്ര അവര്‍ക്ക് കഷ്ടപ്പെടേണ്ടി വരുന്നില്ല. പിന്നെ അവര്‍ക്ക് വരുന്ന പുതിയ സ്ട്രഗിള് അഭിനയം അച്ഛന്റെ അല്ലെങ്കില് അമ്മയുടെയത്ര പോര എന്ന താരതമ്യമാണ്. അത്തരത്തിലുള്ള താരതമ്യം പാടില്ല. ആ കുട്ടിയുടെ മനസ്സില് അതൊരു വല്ലാത്ത സംഘര്‍ഷമുണ്ടാക്കും.\nഅന്ന് നൂറില് 40 സിനിമകള് സ്ത്രീകള്‍ക്ക് പ്രാധാന്യമുള്ളവ ആയിരുന്നെങ്കില് ഇന്ന് അത് നൂറില് അഞ്ചു സിനിമകളായി ചുരുങ്ങി. അന്നും ഇന്നും എന്നും സിനിമയില് നായകന് തന്നെയാണ് പ്രാധാന്യം. അവരാണ് എല്ലാം. ലേഡി സൂപ്പര്‍സ്റ്റാര് എന്നൊക്കെ പറയുന്നതല്ലാതെ എന്നും സിനിമയെ നിയന്ത്രിക്കുന്നത് നായകന്‍മാര് തന്നെയായിരിക്കും. എല്ലാവര്‍ക്കും അറിയാവുന്ന, സ്വീകരിക്കപ്പെട്ട ഒരു സത്യമാണ് അത്’- അംബിക വ്യക്തമാക്കി.\nഅരക്കോടി ചെലവില് പടുകൂറ്റന് സെറ്റ്, 'പള്ളിമണി'യുടെ ഓരോ ഭാഗത്തും സസ്‌പെന്‍സ് ഒളിപ്പിച്ചു വച്ച് സംവിധായകന്\n'ഇപ്പോള് കാണുന്ന വീറും വാശിയുമൊക്കെ റിസള്‍ട്ട് വരുന്നതോടെ തീരും': ബാബുരാജ്


കനയ്യകുമാർ സിപിഐ ദേശീയ കൗണ്‍സിലിൽ - ഇ വാർത്ത | evartha\nകനയ്യകുമാർ സിപിഐ ദേശീയ കൗണ്‍സിലിൽ\nകൊല്ലം: ജെഎൻയു സമരനേതാവ് കനയ്യകുമാർ സിപിഐ ദേശീയ കൗണ്‍സിലിൽ. കൊല്ലത്തു നടക്കുന്ന പാർട്ടി കോണ്‍ഗ്രസാണ് കനയ്യകുമാറിനെ ദേശീയ കൗണ്‍സിലേക്ക് ഉൾപ്പെടുത്തിയത്. 125 അംഗ ദേശീയ കൗണ്‍സിലിനെയാണ് തെരഞ്ഞെടുത്തത്.\nനിലവില് എ ഐ എസ് എഫ് ദേശീയ കൗണ്‍സില് അംഗമാണ് കനയ്യ. ബിഹാര് സ്വദേശിയായ അദ്ദേഹം കേന്ദ്ര നേതൃത്വത്തിന്റെ പ്രത്യേക ക്ഷണിതാവായാണ് പാര്‍ട്ടി കോണ്‍ഗ്രസില് പങ്കെടുത്തത്.\nആറ് പുതുമുഖങ്ങളടക്കം കേരളത്തിൽനിന്ന് 15 അംഗങ്ങൾ ദേശീയ കൗണ്‍സിലിൽ ഉൾപ്പെടുത്തി. പന്ന്യൻ രവീന്ദ്രനെ കണ്‍ട്രോളർ കമ്മീഷൻ ചെയർമാനായും തെരഞ്ഞെടുത്തു. നേരത്തേ, സി. ദിവാകരനെ ദേശീയ കൗണ്‍സിലിൽനിന്ന് ഒഴിവാക്കിയിരുന്നു.


വരട്ടാര് പുനരുജ്ജീവനത്തിന് അഞ്ഞൂറോളം കോടി ചെലവ് പ്രതീക്ഷിക്കുന്നു: മന്ത്രി ഡോ. തോമസ് ഐസക് - Janayugom Online\nHome / Latest News / വരട്ടാര് പുനരുജ്ജീവനത്തിന് അഞ്ഞൂറോളം കോടി ചെലവ് പ്രതീക്ഷിക്കുന്നു: മന്ത്രി ഡോ. തോമസ് ഐസക്\nLatest News Breaking News News Pathanamthitta\nവരട്ടാര് പുനരുജ്ജീവനത്തിന് അഞ്ഞൂറോളം കോടി ചെലവ് പ്രതീക്ഷിക്കുന്നു: മന്ത്രി ഡോ. തോമസ് ഐസക്\nPosted on March 26, 2018, 9:31 pm\nപത്തനംതിട്ട: വരട്ടാറുമായി ബന്ധപ്പെട്ട് പദ്ധതി പൂര്‍ത്തിയാകുമ്പോള് മൊത്തത്തില് അഞ്ഞൂറോളം കോടി രൂപ ചെലവാകുമെന്ന് ധനമന്ത്രി ഡോ. തോമസ് ഐസക് പറഞ്ഞു. ആദിപമ്പ‑വരട്ടാര് പുനരുജ്ജീവന പദ്ധതിയുടെ ഭാഗമായി ചെങ്ങന്നൂര് വഞ്ചിപ്പോട്ടില് കടവില് നടപ്പാത നിര്‍മാണോദ്ഘാടനത്തിനെത്തിയ മന്ത്രി നദി സന്ദര്‍ശിച്ച ശേഷം സംസാരിക്കുകയായിരുന്നു.\nരണ്ടാംഘട്ടത്തിലും ജനകീയ പങ്കാളിത്തം തുടരും. ഉദാഹരണത്തിന് നടപ്പാതയുടെ ഇരുവശവും കേരളത്തിലെ എല്ലാ ഇനം മരങ്ങളുടെയും പ്രദര്‍ശന ശാലയാവണമെന്നാണ് ആഗ്രഹം. അതു മുഴുവന് നട്ടു വളര്‍ത്തുക ഇവിടുത്തെ ജനങ്ങളായിരിക്കും. തൊഴിലുറപ്പിനെ ഇതിനായി ഉപയോഗപ്പെടുത്താന് കഴിയും. ഇതിന്റെ സംരക്ഷണവും ജനകീയമായിരിക്കും. രണ്ടാമത് നീര്‍ത്തട ആസൂത്രണം എന്നു പറയുന്നത് തദ്ദേശഭരണ സ്ഥാപനങ്ങളുടെ നേതൃത്വത്തില് ജനകീയമായായിരിക്കും നടക്കുക. ജനകീയ പങ്കാളിത്തം ഇനി വര്‍ധിക്കത്തേയുള്ളു. ആദ്യ ഘട്ടത്തില് സര്‍ക്കാരിന്റെ മേല്‍നോട്ടവും ഉപദേശവും മാത്രമേ ഉണ്ടായിരുന്നുള്ളു. രണ്ടാംഘട്ടത്തില് നിര്‍മാണങ്ങളുടെ ചുമതല സര്‍ക്കാര് ഏറ്റെടുക്കുകയാണ്. ഈ അര്‍ഥത്തില് സര്‍ക്കാരിന്റെ ഇടപെടലും ജനകീയ പങ്കാളിത്തവും തമ്മിലുള്ള ഏറ്റവും നല്ല സംയോജനം വരട്ടാറില് ഉണ്ടായിട്ടുണ്ടെന്നും മന്ത്രി പറഞ്ഞു. വീണാ ജോര്‍ജ് എംഎല്‍എ, കെഎസ് സി ഇ ഡബ്ല്യു ഡബ്ല്യു എഫ് ബി ചെയര്‍മാന് അഡ്വ കെ അനന്തഗോപന്, ജില്ലാ ആസൂത്രണ സമിതി സര്‍ക്കാര് പ്രതിനിധി അഡ്വ. എന്. രാജീവ്, തദ്ദേശസ്ഥാപന അധ്യക്ഷന്മാര്, ജനപ്രതിനിധികള്, രാഷ്ട്രീയ കക്ഷി നേതാക്കന്മാര്, ജലവിഭവ വകുപ്പ് ഉദ്യോഗസ്ഥര് തുടങ്ങിയവര് മന്ത്രിക്കൊപ്പമുണ്ടായിരുന്നു.\nകടല് രക്ഷാപ്രവര്‍ത്തനത്തിന് മറൈന് ആംബുലന്‍സ് സംവിധാനം\nകേരളത്തില് അതിതീവ്ര മഴയ്ക്ക് സാധ്യത, മത്സ്യത്തൊഴിലാളികള് കടലില് പോകരുത്\nഉത്തര്‍പ്രദേശില് കനത്തമഴ: 15 മരണം


ക്ലബ്ബ് ഹൗസില് 10കെ ഫോളോവേഴ്‌സ് ഉണ്ടെങ്കില് പ്രതിമാസം എത്ര രൂപ ലഭിക്കും?|Club House in Kerala| Manorama Online Sampadyam\nക്ലബ്ബ് ഹൗസില് 10കെ ഫോളോവേഴ്‌സ് ഉണ്ടെങ്കില് മാസം എത്ര രൂപ ലഭിക്കും?\nഎം സ്മിതി June 18, 2021 03:34 PM IST\nനിങ്ങളെ തുണയ്ക്കാന് പോകുന്നത് അതാതു മേഖലകളില് എത്രത്തോളം കഴിവുണ്ടെന്നതായിരിക്കും\nക്ലബ്ബ് ഹൗസില് ഫോളോവേഴ്‌സിനെ കൂട്ടാന് എന്താണു ചെയ്യേണ്ടത്? ഏതു ഭാഷ സംസാരിക്കുന്നവര്‍ക്കിടയിലാണെങ്കിലും ക്ലബ്ബ് ഹൗസില് വിപുലമായി ചര്‍ച്ച ചെയ്യപ്പെടുന്ന ഒരു വിഷയമാണിത്. ഇങ്ങനെ എണ്ണം വര്‍ധിച്ചാല് അതിലൂടെ വരുമാനമുണ്ടാക്കാം എന്നൊരു ചിന്തയുമായാണ് ഓരോ ക്ലബ്ബ് ഹൗസ് റൂമുകളിലും ചെന്നു ചിലര് ലേലം വിളിക്കുന്നതു പോലെ ഫോളോവേഴ്‌സിനെ തേടുന്നത്. യഥാര്‍ത്ഥത്തില് ക്ലബ്ബ് ഹൗസില് ഫോളോവേഴ്‌സ് വര്‍ധിച്ചാല് നിങ്ങള്‍ക്കു സാമ്പത്തിക നേട്ടം ഉണ്ടാകുമോ? ആരും വെറുതെ പണം തരില്ല എന്നതാണ് ഇതിനുള്ള ഉത്തരം. എങ്കിലും മറ്റു സാമൂഹ്യ മാധ്യമങ്ങളില് നിന്ന് എന്നതു പോലെ ക്ലബ്ബ് ഹൗസില് നിന്നും വരുമാനമുണ്ടാക്കാന് നിരവധി മാര്‍ഗങ്ങളുണ്ട്.\nപരസ്യങ്ങള്‍ക്ക് എത്രത്തോളം സാധ്യത?\nശബ്ദ സന്ദേശങ്ങള് മാത്രം സാധ്യമാകുന്ന ഈ പുതിയ സാമൂഹ്യ മാധ്യമത്തില് പരസ്യങ്ങള് എങ്ങനെ ഉള്‍പ്പെടുത്തുമെന്നത് പലരും ഉയര്‍ത്തുന്ന സംശയമാണ്. ഇക്കാര്യത്തില് ക്ലബ്ബ് ഹൗസ് എന്തെങ്കിലും നീക്കം നടത്തിയാല് സ്വാഭാവികമായും അതിലൊരു വിഹിതം പങ്കു വെക്കപ്പെടും. മറ്റു സാമൂഹ്യ മാധ്യമങ്ങളില് എന്നതു പോലെ ഇവിടേയും ചെറിയ വരുമാനം അതിലൂടെ ലഭിക്കുവാനും സാധ്യതയുണ്ട്.\nനമ്മുടെ നാട്ടില് പലരും പരസ്യമായി പറയാന് മടിക്കും എങ്കിലും സാമൂഹ്യ മാധ്യമങ്ങളിലെ സ്‌പോണ്‍സര്‍ഷിപ്പ് ഒരു രഹസ്യമല്ല. സാമൂഹ്യ മാധ്യമങ്ങളിലൂടെ മറ്റുള്ളവരെ സ്വാധീനിക്കാന് കഴിയുന്നവര്‍ക്കാണ് ഇത്തരം സ്‌പോണ്‍സര്‍ഷിപ്പുകള്‍ക്ക് അവസരം. പതിനായിരമോ ഒരു ലക്ഷമോ ഫോളോവേഴ്‌സ് ഉണ്ടെന്നതു കൊണ്ടു മാത്രം ഒരാള്‍ക്കു സ്‌പോണ്‍സര്‍ഷിപ്പു ലഭിക്കണമെന്നില്ല. ഗുണമേന്‍മയുള്ള ഫോളോവേഴ്‌സ് ആണെങ്കില് മാത്രമേ അതിനെല്ലാം അവസരം പോലും ലഭിക്കു. അതായത് ഇപ്പോള് പലരും ചെയ്യുന്നതു പോലെ ലേലം വിളിച്ച് ഫോളോവേഴ്‌സിനെ പെരുപ്പിക്കുന്നതു കൊണ്ട് ഒരു ഗുണവും ലഭിക്കാന് സാധ്യതയില്ല. ഓര്‍ഗാനിക് ഗ്രോത്ത് എന്ന നിലയിലുള്ള വര്‍ധനവാണെങ്കില് മാത്രമേ വിപുലമായ ഫോളോവേഴ്‌സ് ഉള്ളവര്‍ക്കു പോലും സ്‌പോണ്‍സര്‍ഷിപ്പുകള് ലഭിക്കാന് സാധ്യതയുള്ളു.\nഇക്കാര്യങ്ങള് സംബന്ധിച്ച് ക്ലബ്ബ് ഹൗസിന്റെ വിപുലമായ നയങ്ങള് ഇനിയും പുറത്തു വരാനിരിക്കുന്നതേയുള്ളു. മിക്കവാറും സാമൂഹ്യ മാധ്യമങ്ങള്‍ക്കും ഇത്തരം കാര്യങ്ങളില് വ്യക്തമായ നയമുണ്ട്. പണം വാങ്ങിയാണ് ഉള്ളടക്കം ലഭ്യമാക്കുന്നതെങ്കില് അക്കാര്യം വെളിപ്പെടുത്തണമെന്നാണ് പല സാമൂഹ്യ മാധ്യമങ്ങളും ആവശ്യപ്പെടുന്നത്. അവയുടെ പങ്കു വെക്കല് സംബന്ധിച്ചും എന്തെങ്കിലും പരസ്യ വരുമാനമുണ്ടെങ്കില് അതു പങ്കു വെക്കുന്നതു സംബന്ധിച്ചും ഉപഭോക്താവും സാമൂഹ്യ മാധ്യമവും തമ്മില് ധാരണയുണ്ടാക്കാനും അവസരമുണ്ട്.\nസ്ഥാപനങ്ങളേയോ ബ്രാന്‍ഡുകളേയോ വ്യക്തികളേയോ സാമൂഹ്യ മാധ്യമങ്ങള് വഴി പ്രചരിപ്പിക്കുകയാണ് സ്‌പോണ്‍സര്‍ഷിപ്പിലൂടെ അടിസ്ഥാനപരമായി നടക്കുന്നത്. ഇവയുടെയെല്ലാം പേരില് ക്ലബ്ബുകളോ റൂമുകളോ തുടങ്ങുകയും അവയെക്കുറിച്ചു സംസാരിക്കുകയുമാവാം. ഇതിനെല്ലാം നല്‍കുന്ന സേവനത്തിന്റേയും സ്ഥാപനത്തിന്റെ വലുപ്പത്തിന്റേയും അടിസ്ഥാനത്തില് പ്രതിഫലം നേടുകയുമാവാം. ഇവയൊന്നും സാമൂഹ്യ മാധ്യമത്തിന്റെ നയങ്ങളുടേയും നിബന്ധനകളുടേയും ലംഘനമാകരുതെന്നു മാത്രം.\nമോഡറേറ്ററാകാം, പിആര് മാനേജറാകാം\nപല രംഗങ്ങളിലെ മുന്‍നിരക്കാരും സെലിബ്രിറ്റികളുമെല്ലാം പുതിയ സാമൂഹ്യ മാധ്യമത്തിലേക്കു കടന്നു വരുന്നുണ്ട്. ഇവര്‍ക്കൊന്നും അവിടെ ചെലവഴിക്കാന് സമയവും സാഹചര്യവും ഉണ്ടാകില്ല. ഇനി പങ്കെടുത്താല് പോലും അതില് കൃത്യമായി മുഴുകുവാനും ശ്രദ്ധ പതിപ്പിക്കാനും സാധിക്കുകയുമില്ല. അഅത്തരക്കാരുടെ റൂമുകളില് മോഡറേറ്ററായി പ്രവര്‍ത്തിക്കുന്നതു മുതല് ഇടപെടലുകള് നടത്തുന്നതു വരെയുള്ള കാര്യങ്ങള് നടത്താം. ആവശ്യമെങ്കില് ശബ്ദ സന്ദേശങ്ങള് നല്‍കാം. അവര്‍ക്കു സംസാരിക്കാനുള്ള കാര്യങ്ങള് തയ്യാറാക്കാം. ഇങ്ങനെ വിപുലമായ അവസരങ്ങളാണ് മുന്നിലുള്ളത്. ഇത്തരം കാര്യങ്ങള് സേവനം നല്‍കുന്ന വ്യക്തിയും സേവനം തേടുന്ന സ്ഥാപനം അല്ലെങ്കില് വ്യക്തിയും തമ്മിലുള്ള ഇടപാടായിരിക്കും. അതില് സാമൂഹ്യ മാധ്യമത്തിന് കാര്യമായ പങ്കൊന്നും ഉണ്ടാകില്ല. സേവനം നല്‍കുന്ന വ്യക്തിയും അതു സ്വീകരിക്കുന്നവും തമ്മിലുള്ള ധാരണയനുസരിച്ചു പ്രതിഫലവും നേടാം.\nപ്രീമിയം റൂമുകള്‍ക്കും സാധ്യത\nഈ പുതിയ സാമൂഹ്യ മാധ്യമത്തില് പണം നല്‍കി മാത്രം പ്രവേശിക്കാനാവുന്ന പ്രീമിയം റൂമുകള്‍ക്കും സാധ്യതയുണ്ട്. ഇങ്ങനെയുള്ള റൂമുകളില് പ്രവേശിക്കാന് ചെറിയൊരു തുക നല്‍കണമെന്ന നിബന്ധന സൃഷ്ടിക്കുകയുമാവാം. ഇക്കാര്യത്തിലും ക്ലബ്ബ് ഹൗസിന്റെ നയങ്ങള്‍ക്കു കാത്തിരിക്കേണ്ടതുണ്ട്. ചില മേഖലകളില് പരീക്ഷണാടിസ്ഥാനത്തില് ആരംഭിച്ചിട്ടുള്ള പെയ്‌മെന്റ് സൗകര്യം ഈ സാധ്യതകള് തന്നെയാണു സൂചിപ്പിക്കുന്നത്.\nപ്രീമിയം റൂമുകള് പോലെ തന്നെ സ്വകാര്യ റൂമുകളില് പണം ഈടാക്കി മാത്രം പ്രവേശനം അനുവദിക്കുന്ന രീതിയും ഉടലെടുത്തേക്കാം. ഇത്തരത്തില് ഏതു സംവിധാനമാണെങ്കിലും അതില് പങ്കെടുക്കുന്നവരെ ആകര്‍ഷിക്കാനുള്ള ഉള്ളടക്കം റൂമില് നിന്നു ലഭിക്കണം. പുതിയ സംരംഭങ്ങള് ആരംഭിക്കുന്നതിനെ കുറിച്ചുള്ള പ്രായോഗിക മാര്‍ഗ നിര്‍ദേശങ്ങളുമായി ബിസിനസ് രംഗത്തെ അതികായര് എത്തുന്ന റൂമിലേക്ക് പണം നല്‍കി മറ്റുള്ളവര് എത്തും. വിദേശ ജോലിക്കു ഗുണകരമാകുന്ന പരിശീലനങ്ങള്, അല്ലെങ്കില് ട്യൂഷന് സേവനങ്ങള് എന്നിവയൊക്കെ നിലവിലുള്ളതിലും കുറഞ്ഞ ഫീസില് ലഭ്യമാക്കുകയാണെങ്കില് അവിടേയും പണം നല്‍കാന് തയ്യാറാകുന്നവരുണ്ടാകും. ചുരുക്കി പറഞ്ഞാല് മികച്ചതും വരുന്നവര്‍ക്കു ഗുണകരമായതുമായ എന്തെങ്കിലും റൂമില് ഉണ്ടെങ്കില് മാത്രമേ വരുമാന സാധ്യതയുള്ളു. ഇവയെല്ലാം വരും നാളുകളില് ഈ സാമൂഹ്യ മാധ്യമം സ്വീകരിക്കുന്ന നയങ്ങളുടെ കൂടി അടിസ്ഥാനത്തിലായിരിക്കും എന്നതും പ്രസക്തമാണ്.\nബയോ ഏറെ പ്രധാനപ്പെട്ടത്\nനിങ്ങളുടെ സാമൂഹ്യ മാധ്യമം നിങ്ങള്‍ക്കു താല്‍പര്യമുള്ള രീതിയില് ഉപയോഗിക്കാം. പക്ഷേ, അതിലൂടെ വരുമാനമുണ്ടാക്കാന് ആഗ്രഹിക്കുന്നു എങ്കില് അതിന്റേതായ ഗൗരവത്തില് തന്നെ കൈകാര്യം ചെയ്യണം. നിങ്ങള് ഭാവിയില് പ്രയോജനപ്പെടുത്താന് ഉദ്ദേശിക്കുന്ന വിഭാഗത്തെ മുന്നില് കണ്ടു വേണം ക്ലബ്ബ് ഹൗസിലെ ബയോ തയ്യാറാക്കാന്. നിങ്ങള് നല്‍കുന്ന സേവനത്തെ കുറിച്ചു കൂടുതല് മനസിലാക്കാന് ആഗ്രഹിക്കുന്നവര്‍ക്കു ഗുണകരമായ രീതിയില് ട്വിറ്റര്, ഇന്‍സ്റ്റാഗ്രാം അക്കൗണ്ടുകള് ഉള്‍പ്പെടുത്താനും ഇതോടൊപ്പം അവസരം ലഭിക്കും.\nനേരിട്ടുള്ള വില്‍പനയ്ക്കും അവസരം\nപുതിയതോ ജനങ്ങള്‍ക്കു താല്‍പര്യമുള്ളതോ ആയ ഉല്‍പന്നങ്ങളും സേവനങ്ങളും റൂമുകളിലൂടെ പരിചയപ്പെടുത്തുകയും അവയുടെ വില്‍പന നടത്തുകയും ചെയ്യാനും സാധിക്കും. വിവിധ വിഷയങ്ങളില് സംശയ നിവാരണം നടത്തുന്ന സെഷനുകളാണ് മറ്റൊരു സാധ്യത. മറ്റു സാമൂഹ്യ മാധ്യമങ്ങളില് ചെയ്യുന്നതു പോലെ നിരവധി മേഖലകളിലെ ഉപദേശമോ കണ്‍സള്‍ട്ടന്‍സിയോ നല്‍കാനും സാധിക്കും. ഇവിടെയെല്ലാം പ്രസക്തമായ ഒന്നുണ്ട്. നിങ്ങള്‍ക്ക് എത്ര ഫോളോവേഴ്‌സ് ഉണ്ടെന്നതല്ല ആത്യന്തികമായി നിങ്ങളെ തുണയ്ക്കാന് പോകുന്നത്. നിങ്ങള്‍ക്ക് അതാതു മേഖലകളില് എത്രത്തോളം കഴിവുണ്ട് എന്നതായിരിക്കും വിലയിരുത്തപ്പെടുക. ക്ലബ്ബ് ഹൗസ് നിങ്ങള്‍ക്കു സഞ്ചരിക്കാനുള്ള ഒരു പാത മാത്രമായിരിക്കും. അതിലൂടെ സഞ്ചരിച്ചു ജനങ്ങള്‍ക്കിടയിലെത്തി ബിസിനസ് നടത്തണമെങ്കില് അതിനുള്ള കഴിവുണ്ടെങ്കില് മാത്രമേ സാധിക്കു.\nവലിയ റൂമുകളില് ആയിരക്കണക്കിനു പേര് കേള്‍വിക്കാരായി ഇരിക്കുകയും വളരെ കുറച്ചു പേര് മാത്രം സംസാരിക്കുകയും ചെയ്യുന്നതു കാണാറുണ്ടല്ലോ. ഇത്തരം റൂമുകളില് സംസാരിക്കുന്ന വിദഗ്ദ്ധര്‍ക്കും പാനലിസ്റ്റ് എന്ന പേരില് റൂം സംഘടിപ്പിക്കുന്നവരില് നിന്നു പ്രതിഫലം തേടാവുന്നതാണ്. ഈ പാനലിസ്റ്റുകളുടെ വൈദഗ്ദ്ധ്യമാണല്ലോ അവിടെ പ്രയോജനപ്പെടുത്തുന്നത്. ഇത്തരം മാതൃകകളെല്ലാം ഇനിയും ഉരുത്തിരിഞ്ഞു വരേണ്ടതുണ്ടെന്നതാണു വസ്തുത.\nEnglish Summary : How to Make Money from Club House


മനം മയക്കി ആകാശ് അംബാനിയുടെ വിവാഹം; ബിടൗണിലെ താരസുന്ദരിമാർ എത്തിയത് രാജകീയ വേഷത്തിൽ! | akash ambani wedding | celebrities fashion\nMonday 11 March 2019 11:27 AM IST : By സ്വന്തം ലേഖകൻ\nMonday 11 March 2019 11:27 AM IST\nമുകേഷ് അംബാനിയുടെ മകൻ ആകാശ് അംബാനിയും റസൽ മേത്തയുടെ മകൾ ശ്ലോക മേത്തയും കഴിഞ്ഞ ദിവസം വിവാഹിതരായി. ബാന്ദ്രയിലുള്ള ജിയോ വേള്‍ഡ് സെന്ററിലായിരുന്നു ഇവരുടെ ആഡംബര വിവാഹം. ആരാധകർ കാത്തിരുന്നത് പോലെ ബോളിവുഡിലെ ഭൂരിഭാഗം താരങ്ങളും ആകാശ് അംബാനിയുടെ വിവാഹത്തിൽ പങ്കെടുക്കാനെത്തി. ബി ടൗണിലെ താരസുന്ദരിമാർ ഏതു ലുക്കിലായിരിക്കും എത്തുക എന്നറിയാൻ ആകാംക്ഷയോടെ കാത്തിരിക്കുകയായിരുന്നു ഫാഷനിസ്റ്റുകള്.\nറാമ്പിൽ ചുവടുവയ്ക്കുന്ന പോലെ രാജകീയ വസ്ത്രങ്ങൾ അണിഞ്ഞായിരുന്നു താരസുന്ദരികളെത്തിയത്. സബ്യസാചി, മനീഷ് മൽഹോത്ര, തന്യ ഗാവ്‌രി തുടങ്ങിയ പ്രശസ്ത ഡിസൈനർമാർ ഒരുക്കിയ വസ്ത്രങ്ങളായിരുന്നു പ്രധാന ആകർഷണം. സബ്യസാചിയായിരുന്നു ദീപിക പദുക്കോണിന്റെ വസ്ത്രം ഡിസൈൻ ചെയ്തത്. സബ്യസാചി ഡിസൈൻ ചെയ്ത പിങ്ക് നിറത്തിലുള്ള സാരിയും ‘V’ ആകൃതിയിലുള്ള പ്ലംഗിങ് കഴുത്തുള്ള ബ്ലൗസും ദീപികയ്ക്ക് കൂടുതൽ അഴകേകി.\nഐശ്വര്യ റായ്‌ക്കായി വസ്ത്രം ഒരുക്കിയത് പ്രിയസുഹൃത്തും ഫാഷൻ ഡിസൈനറുമായ മനീഷ് മൽഹോത്രയാണ്. നീലയിൽ സിൽവർ നിറത്തിൽ അലങ്കാരങ്ങൾ നിറഞ്ഞ ലഹങ്കയായിരുന്നു താരസുന്ദരി ധരിച്ചത്. ലഹങ്കയുടെ കഴുത്ത് ഓഫ് ഷോൾഡർ മോഡലിലായിരുന്നു. എന്നാൽ ഐശ്വര്യ അണിഞ്ഞത് കണ്ടുമടുത്ത സ്റ്റൈലാണെന്നും, ഫാഷൻ പ്രേമികളെ നിരാശപ്പെടുത്തിയെന്നാണ് ബി ടൗണിലെ സംസാരം.\nഡിസൈനർ തരുൺ തഹിലിയാനി സാരിയിൽ തിളങ്ങിയാണ് പ്രിയങ്ക ചോപ്ര എത്തിയത്. ഗ്രേ നിറത്തിലുള്ള സാരി ലേസുകളാൽ എംബല്ലിഷുകളാൽ സമ്പന്നമായിരുന്നു പ്രിയങ്കയുടെ സാരി. ആഡംബരം കുറച്ച് ഫ്ലോറൽ ലുക്കിലാണ് കത്രീന കൈഫ് എത്തിയത്. ആകാശ നീലയും പച്ചയും വെള്ളയും നിറങ്ങളിലുള്ള പൂക്കളാൽ അലങ്കരിച്ച ലഹങ്കയായിരുന്നു കത്രീനയുടെ വേഷം. അനിത ഡോൻങ്ക്രിയാണ് ഡിസൈനര്.\nഅതിമനോഹാരിയായാണ് കരീന കപൂർ ചടങ്ങിനെത്തിയത്. ഇളം പച്ച നിറത്തിലുള്ള തിളക്കമുള്ള സ്റ്റൈലിഷ് ലഹങ്ക ഒരുക്കിയത് മനീഷ് മൽഹോത്രയാണ്. മിനിമൽ മേക്കപ്പിൽ ഒരു നെക്ലേസ് മാത്രം അണിഞ്ഞാണ് കരീനയെത്തിയത്. ബോളിവുഡിന്റെ ക്യൂട്ട് ലേഡി ആലിയ ബട്ട് സബ്യസാചിയുടെ ഏറ്റവും പുതിയ ഡിസൈനിലുള്ള മഞ്ഞ ലഹങ്കയണിഞ്ഞാണ് എത്തിയത്. ഇവരെ കൂടാതെ ജാൻവി കപൂർ, കിയാര അദ്വാനി തുടങ്ങിയ താരങ്ങളും മനോഹര വേഷങ്ങളിൽ തിളങ്ങി.


കൈയില്ലാത്തവര്‍ക്ക് കൈത്താങ്ങാകാന് വിദ്യാര്‍ഥികളുടെ D Wheels – I AM Startup Studio\nകോളേജ് പ്രൊജക്ടിന് എന്തു തെരഞ്ഞെടുക്കും എന്ന ചിന്തിച്ചിരിക്കുമ്പോഴാണ് അക്കിക്കാവ് റോയല് എഞ്ചിനീയറിംഗ് കോളേജിലെ മെക്കാനിക്കല് എഞ്ചിനീയിറിംഗ് വിദ്യാര്‍ഥിയായ അജീഷ് കെ.എസ്. അവിചാരിതമായി കൈയ്ക്ക് ശേഷിയില്ലാത്ത ഒരാളെ കാണുന്നത്. വീടിന് പുറത്തുപോകാനും മറ്റ് ആവശ്യങ്ങള്‍ക്കും മറ്റുള്ളവരെ ആശ്രയിക്കേണ്ടി വരുന്ന ആ വ്യക്തിയുടെ ജീവിതത്തെ കുറിച്ച് അജീഷ് പ്രൊജക്ട് മേറ്റ്സായ Abil Joy, Joshua Johnson എന്നിവരുമായി പങ്കുവെച്ചു. ഇത് കേട്ടതില് നിന്ന് ജോഷ്വായ്ക്ക് തോന്നിയ ആശയമാണ് മൂവരും ചേര്‍ന്ന് കോളേജ് പ്രൊജക്ടാക്കാന് തീരുമാനിച്ചത്. കൈയില്ലാത്തവര്‍ക്കോ, കൈയ്ക്ക് സ്വാധീനമില്ലാത്തവര്‍ക്കോ ഉപയോഗിക്കാന് കഴിയുന്ന വീല് ചെയര് ഇവര് നിര്‍മ്മിച്ചു. ഡിസേബിള്‍ഡ് ആയിട്ടുള്ളവര്‍ക്ക് വേണ്ടിയുള്ള പ്രൊഡക്ടായതിനാല് D Wheels എന്ന് പേരും നല്‍കി.\nലക്ഷ്യം കൊമേഴ്ഷ്യല് പ്രൊഡക്ടാക്കാന്\nഒരു മാസത്തോളം സമയമെടുത്തു വീല്‍ചെയര് നിര്‍മ്മാണത്തിന്. ചെറിയ തുകയില് പ്രൊഡക്ഷന് നടത്തി സാമ്പത്തികശേഷി കുറഞ്ഞവര്‍ക്ക് വേണ്ടി, കുറഞ്ഞ ചെലവില് വില്‍പ്പന നടത്തുക എന്നതാണ് ഈ ടീമിന്റെ ലക്ഷ്യം. മറ്റുള്ളവര്‍ക്ക് ഉപകാരപ്പെടുമെങ്കില് ഭാവിയില് കൊമേഴ്ഷ്യല് പ്രൊഡക്ടായി D wheelchair പുറത്തിറക്കാനാണ് വിദ്യാര്‍ഥികളുടെ പദ്ധതി. അതിന് വേണ്ടി കൂടുതല് മോഡിഫിക്കേഷന് നടത്താനും ആലോചനയുണ്ട്.\nമെക്കാനിക്കല് ബ്രാഞ്ചിലെ അസിസ്റ്റന്റ് പ്രൊഫസര് ഗോപീ കൃഷ്ണാണ് വിദ്യാര്‍ഥികള്‍ക്ക് വേണ്ട ഗൈഡന്‍സ് നല്‍കിയത്. റോയല് കോളേജിലെ ലാബിലാണ് പ്രൊഡക്ട് ഡിസൈനിംഗും ഫാബ്രിക്കേഷനും നടന്നത്. കോളേജിന്റെ ഭാഗത്ത് നിന്ന് എല്ലാ പിന്തുണയും ലഭിച്ചെന്നും വിദ്യാര്‍ഥികള് പറഞ്ഞു.


മുക്കത്ത് ആരോഗ്യപ്രവർത്തകയ്ക്ക് കോവിഡ് | 01Aug2020\nമുക്കത്ത് ആരോഗ്യപ്രവർത്തകയ്ക്ക് കോവിഡ്\n• ആരോഗ്യമേഖലയിലെ ജീവനക്കാർക്ക് തിങ്കളാഴ്ച പരിശോധനാ ക്യാമ്പ്\nമുക്കം : മുക്കം മണാശ്ശേരിയിൽ ആരോഗ്യപ്രവർത്തകയ്ക്ക് കോവിഡ് സ്ഥിരീകരിച്ചു. കോഴിക്കോട് മെഡിക്കൽ കോളേജിലെ നഴ്സിനാണ് കോവിഡ് പോസിറ്റീവായത്. ഉറവിടം വ്യക്തമല്ലാത്ത ഇവരുടെ സമ്പർക്കപ്പട്ടിക തയ്യാറാക്കി വരികയാണെന്ന് നഗരസഭാ സെക്രട്ടറി പറഞ്ഞു.\nഅതേസമയം, സമ്പർക്ക വ്യാപനസാധ്യത കണക്കിലെടുത്ത് മുക്കം നഗരസഭാപരിധിയിലെ സ്ഥാപനങ്ങളിലെ ആരോഗ്യപ്രവർത്തകർക്ക് തിങ്കളാഴ്ച പരിശോധനാ ക്യാമ്പ് നടത്തുമെന്ന് അധികൃതർ അറിയിച്ചു. മുക്കം സി.എച്ച്.സി.യിലായിരിക്കും ക്യാമ്പ്.\nഅതേസമയം, കഴിഞ്ഞ ദിവസം രോഗം സ്ഥിരീകരിച്ച കച്ചേരി സ്വദേശിനിയുടെ സമ്പർക്കപ്പട്ടികയിലുള്ളവർക്കും അതിഥിതൊഴിലാളികൾക്കും പരിശോധനാ ക്യാമ്പ് നടത്തി. ഇവരുടെ ഫലം ശനിയാഴ്‌ച വരും.\nപുതുപ്പാടിയിൽ മൂന്നു പേർക്കുകൂടി കോവിഡ് സ്ഥിരീകരിച്ചു\nതാമരശ്ശേരി : പുതുപ്പാടി ഗ്രാമപ്പഞ്ചായത്തിൽ കോവിഡ് രോഗവ്യാപന ആശങ്കയേറ്റി മൂന്നു പേർക്കുകൂടി വെള്ളിയാഴ്ച കോവിഡ് സ്ഥിരീകരിച്ചു. കഴിഞ്ഞ 23-ന് കോവിഡ് സ്ഥിരീകരിച്ച മട്ടിക്കുന്ന് സ്വദേശിനിയുടെ രണ്ടു മക്കൾക്കും ഒരു കുടുംബാംഗത്തിനുമാണ് കോവിഡ് ബാധിച്ചത്. ഇതോടെ പുതുപ്പാടിയിലെ കോവിഡ് ബാധിതരുടെ എണ്ണം 32 ആയി.\nകോഴിക്കോട് ഗവ. മെഡിക്കൽ കോളേജ് ആശുപത്രിയിൽ ചികിത്സയിൽ കഴിയുകയായിരുന്ന ഭർത്താവിന് കൂട്ടിരിക്കാൻ പോയപ്പോളാണ് മട്ടിക്കുന്ന് സ്വദേശിനിക്ക് കോവിഡ് രോഗബാധയുണ്ടായത്. ഇവരുടെ ഭർത്താവിനും പിന്നീട് സമ്പർക്കത്തിലൂടെ കോവിഡ് ബാധിച്ചിരുന്നു.\nആരോഗ്യപ്രവർത്തകരുടെയും ഗ്രാമപ്പഞ്ചായത്ത് അംഗങ്ങളുടെയും പരിശോധനാഫലം നെഗറ്റീവ്\nനന്മണ്ട : ഗ്രാമപ്പഞ്ചായത്ത് ഓഫീസിന് സമീപം തൊഴിലെടുപ്പിക്കാനെത്തിയ കരാറുകാരന് കോവിഡ് രോഗം സ്ഥിരീകരിച്ചതിന്റെ ഭാഗമായി സമ്പർക്കസാധ്യതകണ്ട ഗ്രാമപ്പഞ്ചായത്ത് അംഗങ്ങളും ആരോഗ്യപ്രവർത്തകരും ഉൾപ്പെടെ 92 പേരുടെ കോവിഡ് പരിശോധനാഫലം നെഗറ്റീവ്.\nകൊളത്തൂർ പ്രാഥമികാരോഗ്യകേന്ദ്രത്തിൽവെച്ച് കഴിഞ്ഞ ദിവസം നടത്തിയ സ്രവപരിശോധനയുടെ ഫലമാണ് വെള്ളിയാഴ്ച വന്നത്. സ്രവപരിശോധന നടത്തിയ എൺപതോളം പേരുടെ ഫലംകൂടി വരാനുണ്ട്.


ലോർഡ്‌സിൽ ഇന്ന് ചരിത്രം പിറക്കും; ലോകകപ്പ് ഫൈനലിൽ ന്യൂസിലാൻഡും ഇംഗ്ലണ്ടും ഏറ്റുമുട്ടും |\nലോകകപ്പ് ക്രിക്കറ്റ് ഫൈനൽ ഇന്ന് ലോർഡ്‌സ് മൈതാനിയിൽ നടക്കും. ആതിഥേയരായ ഇംഗ്ലണ്ടും ന്യൂസിലാൻഡും തമ്മിലാണ് കലാശപ്പോരാട്ടം നടക്കുക. ആര് ജയിച്ചാലും അതവരുടെ കന്നി കിരീടമാകും. ഓസ്‌ട്രേലിയയെ സെമിയിൽ മുട്ടുകുത്തിച്ചാണ് ഇംഗ്ലണ്ട് ഫൈനലിലേക്ക് മാർച്ച് ചെയ്തത്. ഇന്ത്യയെ പരാജയപ്പെടുത്തിയാണ് കീവിസിന്റെ ഫൈനൽ പ്രവേശനം\nതുടർച്ചയായ രണ്ടാം ഫൈനലാണ് ന്യൂസിലാൻഡ് കളിക്കുന്നത്. 2015ൽ ഫൈനലിൽ അവർ ഓസ്‌ട്രേലിയയോട് പരാജയപ്പെടുകയായിരുന്നു. 1992ന് ശേഷം ഇതാദ്യമായാണ് ഇംഗ്ലണ്ട് ഫൈനലിൽ എത്തുന്നത്. ക്രിക്കറ്റിന്റെ നാടാണെങ്കിലും ഇതുവരെ ലോകകപ്പ് കിരീടം നേടാൻ ഇംഗ്ലണ്ടിന് സാധിച്ചിട്ടില്ല.\nകണക്കിലും കളിയിലും ന്യൂസിലാൻഡിന് നേരിയ മുൻതൂക്കം നൽകുന്നുണ്ട്. ഇരുടീമുകളും 90 തവണ ഏറ്റുമുട്ടിയപ്പോൾ 43 തവണ കിവീസും 41 തവണ ഇംഗ്ലണ്ടും വിജയിച്ചു. എന്നാൽ സമീപകാല പ്രകടനങ്ങളിൽ ന്യൂസിലാൻഡിനേക്കാൾ മികച്ച ഫോമിലാണ് ഇംഗ്ലണ്ട്.\n← സംസ്ഥാനത്ത് ഇന്നും വൈദ്യുതി നിയന്ത്രണം\nയൂനിവേഴ്‌സിറ്റി കോളജ് സംഘർഷം: ഒരാൾ പിടിയിൽ, പ്രധാന പ്രതികളെ പിടികൂടാനായില്ല →


അയ്യപ്പൻ നായരുടെ സ്ക്രീൻ പ്രസൻസ് – Login Kerala\n25/30 വർഷത്തോളം ആയി ഫീൽഡിൽ ഉള്ള മനുഷ്യൻ ആണ്, നായകനും വില്ലനും സഹനടനും കൊമേഡിയൻ ആയും ഒക്കെ ഒരുപാടു മികച്ച വേഷങ്ങൾ ചെയ്ത വ്യക്തി. എന്നാൽ ആരും അധികം പറഞ്ഞു കേട്ടിട്ടില്ലാത്ത ഒന്നാണ് ദേ ഈ മനുഷ്യന്റെ സ്ക്രീൻ പ്രസൻസ് എന്നത് . ഇനി അഥവാ ആരെങ്കിലും പറഞ്ഞിട്ടുണ്ട് എങ്കിൽ ചിലപ്പോൾ അത് അയ്യപ്പൻ നായരെ കണ്ടു ആയിരിക്കും\nയഥാർത്ഥത്തിൽ ബിജു മേനോൻ എന്ന ഈ മനുഷ്യന് ഒരു പ്രത്യേകത ഉണ്ട്, കുറച്ചു സ്പേസ് കൊടുത്താൽ മാത്രം മതി കയറി അങ്ങു വേറെ ലെവൽ ആക്കി ആ കഥാപാത്രം ചെയ്തു വെച്ചിട്ട് പോകും. അത്യാവശ്യം വല്ലതും ചെയ്യാൻ ഉള്ള റോൾ ആണെങ്കിൽ ചിലപ്പോൾ നായകനെയൊക്കെ സൈഡ് ആക്കുന്ന ലെവൽ പ്രകടനം അങ്ങ് നടത്തും. ബോക്സ് ഓഫീസിൽ ദുരന്തം ആയ ദുബായ് ഇന്നും ടീവി യിൽ വരുമ്പോൾ ഞാൻ കാണുന്നത് അതിൽ ഇയാളുടെ പ്രകടനം കാണാനാണ്. പ്രജയിൽ അടക്കം വലിയ ഡയലോഗോ മറ്റും ഇല്ലാതെ ചുമ്മാ സ്കോർ ചെയുന്ന ബിജു മേനോനെ കാണാം. ഇന്ന് മില്ലേനിയം സ്റ്റാർ എന്ന പഴയ പടം കണ്ടു. സീനിയർ ആയ ജയറാമേട്ടനെ വരെ സൈഡ് ആക്കുന്ന പ്രകടനം, പക്ഷെ ഞെട്ടിയത് അത് കണ്ടല്ല, പുള്ളിയും സുരേഷ് ഗോപിയും തമ്മിൽ ജയിലിൽ വെച്ചുള്ളൊരു സീൻ ഉണ്ട് സത്യത്തിൽ സ്ക്രീൻ പ്രസൻസിന്റെ തന്പുരാൻ എന്നൊക്കെ വിളിക്കാൻ കഴിയുന്ന സുരേഷ് ഗോപി നിന്നിട്ട് പോലും പലപ്പോഴും കണ്ണ് പോയത് ഇയാളിലേക്ക് ആയിരുന്നു. അജ്ജാതി ഒരു ഇമ്പാക്റ്റ്. എന്തിനേറെ ജയറാം കുഞ്ചാക്കോ ബോബൻ മനോജ് കെ ജയൻ ഒക്കെ ഉണ്ടായിട്ടും സീനിയേഴ്‌സിൽ ഏറ്റവും കൂടുതൽ പൂണ്ടു വിളയാടിയത് ഇങ്ങേരു തന്നെ ആണ്. ആ ആക്ഷൻ രംഗങ്ങളിൽ അടക്കം. എന്തിനേറെ പ്രിത്വിരാജ് നായകനായ അനാർക്കലിയിൽ പ്രിത്വിരാജിനെ വരെ സൈഡിൽ ആക്കുന്ന തരം പ്രകടനം ആയിരുന്നു പലപ്പോഴും പുള്ളി. ശിവം എന്ന് പറഞ്ഞൊരു പോലീസ് പടം ഉണ്ട്. അതിൽ ഒക്കെ പുള്ളി, എന്തിനേറെ പത്രത്തിലെ ആ പോലീസ് കഥാപാത്രം, ആ ഡയലോഗ് ഡെലിവറി ഒക്കെ അന്യായം, എപ്പോൾ കണ്ടാലും രോമാഞ്ചം ആണ്.\nഅയ്യപ്പൻ നായർ ഒരു അത്ഭുതം ഒന്നുമല്ലെന്ന് പുള്ളിയുടെ പഴയ പടങ്ങൾ ഒക്കെ സൂക്ഷിച്ചു വീക്ഷിക്കുന്നവർക് മനസിലാകും എന്ന കാര്യത്തിൽ ഒരു സംശയവും ഇല്ല. ഇനിയും അയ്യപ്പൻ നായരേക്കാൾ പതിന്മടങ്ങ് വീര്യമുള്ള ഐറ്റം ചെയ്യാനും പുള്ളിക്ക് കഴിയും.\nബിജു മേനോൻ ഇഷ്ടം. ഇനിയും ഒരുപാടു കഥാപാത്രങ്ങൾ ആയി അദ്ദേഹം പ്രേക്ഷക മനസ്സിൽ കൂടി തന്റെ യാത്ര തുടരട്ടെ.\nകേരളത്തിൽ അന്തർജില്ലാ ബസ് സർവീസുകൾ നാളെ മുതൽ. ഹോട്ടലുകൾ ജൂൺ എട്ടിന് ശേഷം. ആരാധനാലയങ്ങളിൽ തീരുമാനം പിന്നീട്


അന്യസംസ്ഥാന തൊഴിലാളികള് പോലീസിനെ ആക്രമിച്ച സംഭവം: കിറ്റക്‌സ് കമ്പനിയോട് വിശദീകരണം തേടി തൊഴില് വകുപ്പ് -\nഅന്യസംസ്ഥാന തൊഴിലാളികള് പോലീസിനെ ആക്രമിച്ച സംഭവം: കിറ്റക്‌സ് കമ്പനിയോട് വിശദീകരണം തേടി തൊഴില് വകുപ്പ്\nകൊച്ചി : കിഴക്കമ്പലത്ത് അന്യസംസ്ഥാന തൊഴിലാളികള് പോലീസിനെ ആക്രമിച്ച സംഭവത്തില് കിറ്റക്‌സ് കമ്പനിയോട് വിശദീകരണം തേടി തൊഴില് വകുപ്പ്. കിറ്റക്‌സില് വിശദമായ പരിശോധന നടത്തുമെന്നും തൊഴില്‍വകുപ്പ് മന്ത്രി വി ശിവന് കുട്ടി അറിയിച്ചു. ഇതിനായി കമ്മീഷണറെ ചുമതലപ്പെടുത്തിയതായും മന്ത്രി വ്യക്തമാക്കി.\nക്രിസ്തുമസ് ആഘോഷത്തിന്റെ പേരില് കിറ്റക്‌സിലെ അതിഥി തൊഴിലാളികള് പോലീസിനെ ആക്രമിച്ച സംഭവത്തില് 162 അതിഥി തൊഴിലാളികളുടെ അറസ്റ്റാണ് ഇതുവരെ രേഖപ്പെടുത്തിയത്. പ്രതികളെ ഇന്ന് തന്നെ കോടതിയില് ഹാജരാക്കും. സംഭവത്തില് രണ്ട് ക്രിമിനല് കേസുകളാണ് രജിസ്റ്റര് ചെയ്തത്. വധശ്രമത്തിനും പൊതുമുതല് നശിപ്പിച്ചതിനുമാണ് കേസും അറസ്റ്റും. പ്രതികള് 12ലക്ഷം രൂപയുടെ നഷ്ടം ഉണ്ടാക്കി എന്നും പോലീസ് പറയുന്നു. പോലീസ് വാഹനങ്ങള് തീ കത്തിച്ചവരെയടക്കം ദൃശ്യങ്ങളുടെ സഹായത്തോടെയാണ് പ്രതികളെ തിരിച്ചറിഞ്ഞത്.\nതെലങ്കാന അതിര്‍ത്തിയില് രൂക്ഷമായ വെടിവെപ്പ് :6മാവോയിസ്റ്റുകളെ വെടിവെച്ചു കൊന്നു


ഇരിപ്പിടം: പ്രകാശം പരത്തുന്ന കഥ ; പൂവ് =പെണ്ണ് = കവിത\nകൊയ്ത്തുകഴിഞ്ഞ്, വളരെ വിസ്തൃതമായിക്കിടക്കുന്ന നനഞ്ഞുകുതിർന്ന വയൽ. ഒരു വശത്തുകൂടി ഒഴുകുന്ന നദിയുടെ കുറുകേ റോഡിനുവേണ്ടി കെട്ടിയ കലുങ്കിനുമുകളിൽ, മൂളിപ്പാട്ടും കൈത്താളവുമായി ഞെളിഞ്ഞിരിക്കുന്നത് ‘കള്ളൻ പ്രാഞ്ചി’യാണ്. പരസ്യമായി പോലീസുകാരും രഹസ്യമായി നാട്ടുകാരുംസസൂക്ഷ്മം ശ്രദ്ധിക്കുന്ന ഫ്രാൻസിസ് എന്ന പ്രാഞ്ചി.\nദൂരെനിന്നും ആജാനബാഹുവായ ഒരു പോലീസുകാരൻ പതുങ്ങിയ ഭാവത്തിൽ നടന്ന് തൊട്ടടുത്തെത്തിയപ്പോഴാണ് അവൻ കണ്ടതും, നിമിഷനേരംകൊണ്ട് വയൽവരമ്പിൽക്കൂടി ഓടാൻ തുടങ്ങിയതും. ചെരുപ്പ് ഊരിയിട്ടിട്ട് പിറകേ പോലീസുകാരനും കൂടെയോടി, “നില്ലെടാ, ഇന്ന് നിന്നെയുംകൊണ്ടേ ഞാൻ പോകൂ. കൊറേനാളായി ശ്രമിക്കുന്നു നിന്നെ അകത്താക്കാൻ...” എന്നു വിളിച്ചുപറയുന്നുമുണ്ട്.\nഞങ്ങൾ നോക്കിനിൽക്കെ, രണ്ടുപേരും വളരെവേഗത്തിൽ ഓടുകയാണ്. വിശാലമായ വയലിന്റെ മദ്ധ്യത്ത് അര കിലോമീറ്ററോളമെത്തിയപ്പോൾ, കള്ളൻ പെട്ടെന്ന് തിരിഞ്ഞുനിന്നു. “തനിക്കെന്നെ പിടിക്കണം അല്ലേ..?” മടിക്കുത്തിലിരുന്ന ഒരു വാക്കത്തിയെടുത്ത് അടുത്തുവന്ന പോലീസുകാരന്റെ നേരേ നീട്ടി വീണ്ടും പറയുന്നു “വാ, കുത്തി കൊടലെടുക്കും ഞാൻ. കൊറേനാളായി ഞാനും വിചാരിക്കുന്നു തന്റെ ശല്യം തീർക്കാൻ...”\nപോലീസുകാരൻ സ്തബ്ധനായി നിന്നു, ഒന്നു പുറം തിരിഞ്ഞു. ഒരുനിമിഷം. അങ്ങോട്ടോടിയ അതേവേഗത്തിൽ പോലീസുകാരനും പിറകേ കള്ളനും തിരിഞ്ഞോടുകയാണ്. കലുങ്കിനടുത്തെത്താറായപ്പോൾ ഒരിടവഴിയിൽക്കൂടി കള്ളൻ ഓടിമറയുകയും, പോലീസുകാരൻ എന്ന നിയമം ഇളിഭ്യനായി, ചെരുപ്പുപോലുമെടുക്കാതെ സ്ഥലംവിടുകയും ചെയ്തു.\nനാട്ടിൽ പലയിടത്തും ഇത് തുടർക്കാഴ്ചയാണെങ്കിലും, കഥയിലും കവിതയിലും സംഭവിക്കുന്നതും ഇതുപോലെതന്നെ. നേരത്തേ പറഞ്ഞിട്ടുള്ള ചിലത്.....\n* ബാങ്കിന്റെ നിയമത്തിൽനിന്നും രക്ഷപ്പെടാനുള്ള ചിന്ത പലർക്കുമുണ്ടാകും. സൊസൈറ്റിയിൽനിന്നും വായ്പയെടുത്ത തുകയടയ്ക്കാത്തതിന് നിയമപ്രകാരം വന്ന ജപ്തിനോട്ടീസ്, അർഹത കൂടുതലായിട്ടും പെയിന്റിംഗ് ജോലിയിൽ ഒതുങ്ങേണ്ടിവരുന്ന രണ്ടു യുവാക്കളുടെ ചലനങ്ങളും ആത്മസംഘർഷവും, തുടർന്നുണ്ടാവുന്ന വികാരവിസ്ഫോടനചിന്താപ്രവൃത്തികളും, തെറ്റിൽനിന്ന് ശരിയിലേയ്ക്ക് ചിന്തിപ്പിക്കുന്ന രംഗങ്ങളും ഒക്കെയായി നല്ല ശൈലിയിൽ എഴുതിയിരിക്കുന്നു ശ്രീ.സി.വി.തങ്കപ്പൻ ‘പ്രകാശം പരത്തും കരയിൽ’ എന്ന കഥയിൽ.\n* ‘നിയമം അതിന്റെ മുറപ്രകാരമേ നീങ്ങൂ’ എന്നു തെളിയിക്കുന്ന മറ്റൊരു കഥ നല്ല ആശയത്തിൽ ശ്രീ.അനിൽകുമാർ സി.പി. എഴുതിയിട്ടുണ്ട് ‘എരിഞ്ഞടങ്ങാത്ത ചിത’യിൽ.\n* കുടുംബമേധാവിത്വത്തിന്റെ നിയമം ഒരു തലമുറയെത്തന്നെ നശിപ്പിക്കുന്ന ‘മംഗളം ഭവന്തു’ എന്ന കഥ എച്മുക്കുട്ടിയും രചിച്ചിട്ടുണ്ട്. ‘ജാതിമാറിയുള്ള കല്യാണങ്ങൾ പുരുഷൻ ചെയ്യുന്നതിൽ ഏത് സമൂഹത്തിനും ന്യായീകരണം കണ്ടെത്താനാകും..’ എന്ന് അതിൽ പറഞ്ഞുവയ്ക്കുന്നുമുണ്ട്.\n* ഒരു സ്ത്രീമനസ്സിന്റെ നിസ്സംഗത നോക്കൂ. ‘ഭർത്താവ് മരിച്ചപ്പോൾ ശിവരഞ്ജിനിക്ക് കരയാൻ സമയം കിട്ടിയില്ല. സമയം കിട്ടിയപ്പോൾ കരച്ചിൽ വന്നതുമില്ല...’ എന്നിട്ടും ഒരു അപരിചിതന്റെ മുമ്പിൽ ഒന്നും മിണ്ടാൻ വയ്യാത്ത അവസ്ഥ. ശ്രീ.മിനി എം.ബി.എഴുതി. ‘ജീവിതം പറഞ്ഞ ചില തമാശകൾ’\n* ആദ്യമായി ഗൾഫിലേയ്ക്ക് പോകുന്ന ഒരാൾ ഭാര്യയോട് യാത്ര പറയുന്ന രംഗം, സംഭാഷണശൈലിയിൽ പകർത്തിവച്ചിരിക്കുന്നത് വായിക്കുമ്പോൾ, പ്രവാസികളായ നമുക്കും ഇതായിരുന്നല്ലോ അനുഭവം എന്നോർത്ത് വിഷമിക്കും. ശ്രീ.അഷ്കർ തോളിക്കോടിന്റെ ‘ഒരു പ്രവാസിയുടെ നൊമ്പരം’ .\n* ഒരു പ്രവാസിയായ മധുസൂദനൻപിള്ളയുടെ മരണം ഹൃദയത്തെ മഥിക്കുന്നവിധം ശ്രീ. പട്ടേപ്പാടം റാംജി ‘ശാപമാകുന്ന ശവങ്ങൾ’ എന്ന കഥയിൽ പതിച്ചിട്ടുണ്ട്.\n* ‘തിരിച്ചറിവുകൾ’ L.K.Gയുടെ കഥ. മരണശയ്യയിൽ കിടന്ന്, അമ്മയുടെ സ്നേഹവാത്സല്യവും കാമുകന്റെ നാട്യപ്രേമവും ചിന്തിക്കുന്ന ദേവൂട്ടി. സത്യത്തിന്റെ വാതായനങ്ങൾ തുറക്കാൻ ‘വാചാലത നിറഞ്ഞ കവിത’പോലെ എഴുതിയ ചെറിയ ആശയം. ഭൂമിയുടെ അനന്തതയില് നിന്ന്\n* ഉണർന്നു വരുമ്പോൾ നല്ല ലക്ഷണമുള്ള കണി കാണുന്നത് , പ്രത്യേകിച്ച് ഒന്നാംതീയതികളില് - ഗുണം ചെയ്യുമെന്നാണ് പലരുടേയും വിശ്വാസം. അത് അങ്ങനെയല്ലാതെയും സംഭവിക്കാം എന്ന്, ഹോട്ടലുകാരൻ അച്ചുനായരുടെ മകളുടെ മരണത്താൽ തെളിയിപ്പിക്കുന്ന ചില സംഭവങ്ങൾ.......‘പുതുവത്സരദിനത്തിലെ കണി’ യിലൂടെ ശ്രീ.മഹറൂഫ് പാട്ടില്ലത്ത് എഴുതുന്നു.\n* ‘ഉണ്ണിക്കുട്ടന്റെ ഒരു ദിവസം’(നന്തനാർ), ‘ടോംസായർ’ , ‘ഹക്കിൾബറി ഫിൻ...’(മാർക് ട്വയിൻ) എന്നീ നോവലുകളിലെ കുട്ടികളെ ഓർമ്മപ്പെടുത്തുംവിധം ഒരു നിഷ്കളങ്കമനസ്സിന്റെ ചലനങ്ങൾ വ്യക്തമായി എഴുതിയിട്ടുണ്ട് ‘തോന്നലുകളി’ൽ മൊഹിയുദീൻ തൂത.\n* ജീവിതത്തെ കടം ചോദിക്കുകയും വിലപറയുകയും ചെയ്യുന്നത് പെൺമനസ്സിന് യോജിക്കുമോ? അതെയെന്നു തെളിയിപ്പിക്കുന്ന ‘അവളെ’ അവതരിപ്പിക്കുന്നു, കഥയിലൂടെ ‘സമീര’യുടെ ദുഃഖം പറയുന്ന മഹേഷ് വിജയൻ (‘നുറുങ്ങുചിന്തക’ളിൽ എഴുതിയ ‘അവിഹിത’ത്തിൽ ഒരു ചെറിയ ആശയം ചെറുവരികളിലാക്കി.)\nപൂ വും പെണ്ണും കവിതയും ഒരുപോലെ ഹൃദയാകർഷകമാണ്. ശ്രദ്ധിച്ചാൽ പല കവിതകളിലും ആ സമാനത കാണാം. ഇതളുകളാകുന്ന സംഭാഷണംതന്നെ വാക്കുകളും വരികളുമാകുന്നത്. സുഗന്ധമെന്ന ചലനവും പ്രവൃത്തിയും ആശയത്തെ ദ്യുതിപ്പിക്കുന്നു. പൂന്തേൻ തന്നെയാണ് സ്വഭാവമഹിമയാൽ പതിവ്രതയും, കവിതയിലെ സന്ദേശവും. മനോഹരമായ വിടർന്ന പൂവിനെപ്പോലെ, സൌന്ദര്യവതിയായ പെണ്ണിനെപ്പോലെ , ലക്ഷണമൊത്ത കവിതയും കഥയും സൃഷ്ടിക്കുന്നതിലാണ് എഴുത്തുകാരുടെ പ്രതിഭ തെളിയുന്നത്.\nപലതും വായിക്കുമ്പോൾ ആ സൌന്ദര്യം-രചനാഗുണം നമുക്ക് കിട്ടിയില്ലല്ലോയെന്നും, ഇതിനെക്കാൾ നല്ലത് സൃഷ്ടിക്കാൻ കഴിയുമല്ലോയെന്നും തോന്നും. ഒക്കെയും നമ്മുടെയുള്ളിൽ രൂപ-ലക്ഷണ-സൌന്ദര്യത്തോടുള്ള ആരാധനയും സർഗ്ഗവാസനയും ഉള്ളതുകൊണ്ടാണ്.\n* ശ്രീവേദ എഴുതി.....’നിന്നിൽനിന്ന് താഴ്വരയുടെ ഇരുളിലേയ്ക്ക് ഞാൻ മറയുമ്പോഴും നിന്നെത്തന്നെ നോക്കും. അപ്പോൾ, നിന്റെ അവസ്ഥയെന്താണെന്ന് ഞാനോർത്തുപോയി.......’ ശ്രീ.ആറങ്ങോട്ടുകര കുറിച്ചതുപോലെ പേരുപോലെതന്നെ കവിതയും. ഒരു മാനസസഞ്ചാരിയുടെ സ്വപ്നത്തിൽക്കൂടിയുള്ള അജ്ഞാതയാത്ര... ‘നാം ഒരു യാത്ര പോവുകയാണ്..’ പ്രണയാര്‍ദ്രം .\n* മെലിഞ്ഞൊഴുകുന്ന നിളയുടെ ദുഃഖം ‘കണ്ണുനീരുറവകൾപോലെ നീർച്ചാലുകൾമാത്ര’മെന്ന പരിതാപം പങ്കുവയ്ക്കുന്നു.. .‘സ്വാർത്ഥമത്സരങ്ങളുടെ പുത്തൻ മാമാങ്കപ്രഹരങ്ങളിൽ അവർ നിന്നെ കിളച്ചുമറിക്കുന്നു. നിന്റെഅവസാനതുള്ളിയും ഊറ്റിയെടുത്ത് നിനക്ക് ചരമഗീതമെഴുതാനൊരുങ്ങുന്നു....’ശ്രീ.സുനിൽ വെട്ടത്തിന്റെ സുന്ദരമായ വരികൾ...... ‘നിളയുടെ തീരത്തിൽ’\n* പെരിയാറിനെ മൺനിഴലാക്കിമാറ്റിയവരേയും, ‘തുഞ്ചന്റെ ചക്കിൽ എത്ര ആടും’ എന്ന ചോദ്യത്തിന് ‘നാലും ആറും ആടും...’ എന്നുപറഞ്ഞ നായരേയും, വേദക്കീറുകളാൽ ഭോജനം നേടി ധനമോഹികളായവരേയും വെല്ലാൻ, ആദിയുടെ അനന്തപ്രവാഹത്തിലേയ്ക്ക് നീങ്ങുന്നു, ശ്രീ.രഞ്ജിത്ത് കണ്ണങ്കാട്ടിൽ. ‘ആദിയിൽനിന്നും ആദിയിലേയ്ക്ക്.......’\n* ഒരു കൊലയാളി കൊടുക്കുന്ന ബലിച്ചോറ് കാക്കയോ മത്സ്യങ്ങളോ കഴിക്കില്ല. സ്വത്തിനും ഉദ്യോഗത്തിനും വേണ്ടി എങ്ങനെ കൊലപാതകിയായി എന്നതിന്റെ കാരണം ബലി എന്ന കവിതയിൽ ശ്രീ.ധനേഷ് കുറിക്കുന്നു.\n* പല രൂപത്തിലുള്ള പുരുഷന്മാരെ, അവരുടെ ശക്തിയും സ്വഭാവവുമനുസരിച്ച് സമാനമായ വൃക്ഷങ്ങളോടുപമിക്കുന്ന ശ്രീ:സ്മിത മീനാക്ഷി, എവിടെയൊക്കെയാണ് എത്തിപ്പെടുന്നതെന്ന് നോക്കൂ. മലമുകളിലും താഴ്വാരങ്ങളിലും മറ്റെവിടെയും, കുലവും ഗോത്രവും നോക്കാതെ തലയുയർത്തിനിൽക്കുന്ന പുരുഷവൃക്ഷങ്ങളുടെ തനതായ മാനം, രസാവഹമായി മേമ്പൊടി ചേർത്ത് വരച്ചിടുന്നു കാളിന്ദി യില് .\nനല്ല വാസനയുള്ള മലരുകൾ നുള്ളിയെടുക്കാൻ ജലാശയങ്ങളിലിറങ്ങുമ്പോൾ, വസ്ത്രങ്ങള് അല്പം പൊക്കിപ്പിടിക്കേണ്ടി വരും , നനയാതിരിക്കാൻ. സമയമാകുന്ന വസ്ത്രം അല്പം നനഞ്ഞുകുതിർന്നാലും വേണ്ടില്ല, ബ്ലോഗെന്ന വിശാല ജലാശയത്തില് വിരിഞ്ഞു നില്‍ക്കുന്ന സാഹിത്യ കുസുമങ്ങളെ കൈയ്ക്കലാക്കി പ്രചോദനമെന്ന സുഗന്ധാഭിപ്രായം പരത്തണം. അതിന് നമ്മൾ ബ്ലോഗർക്കുവേണ്ടിയുള്ളതാണ് ‘കമെന്റ് ബോക്സ്’.\nകമെന്റുകളിൽ അധികവും അഭിപ്രായങ്ങൾ കിട്ടുന്ന ചിരപരിചിതരായവരുടെ കഥകൾതന്നെ ഇപ്പോഴും ആശയങ്ങളിൽ, അവതരണത്തിൽ മുന്നിട്ടുനിൽക്കുന്നത്. ‘ഇരിപ്പിടം ത്തിൽ പരിചയപ്പെടുത്തേണ്ടിവരുന്ന നവരചയിതാക്കൾ ഏറെയും കവിതകളിൽത്തന്നെ വിലസുന്നു. കല്പനയിൽനിന്നുണ്ടാക്കുന്ന നല്ല ഭാവഗീതങ്ങളായാൽ നമ്മളതിനെപ്പിടിച്ച് മനസ്സിന്റെ ലോക്കപ്പിലിടും. നല്ല രചനകൾ മനസ്സിൽതങ്ങും. ശ്രീ.അജീവ് ജയ് രചിച്ച ‘യന്ത്രം’ എന്ന വരികളിലെപ്പോലെ ചിലത് സദാ നമ്മെ ചുറ്റിക്കൊണ്ടേയിരിക്കും.\n‘എഴുത്തുധർമ്മം’ എന്ന നിയമം അതിനു തടസ്സമാകുന്നില്ല. നല്ല കവിതകൾ സന്ദർഭാനുസരണം ഗാനങ്ങളാക്കിയിട്ടുണ്ട്. ‘കവിത്വം രാഗവുമായും ലയിക്കും’ എന്ന് കുമാരനാശാൻ, വയലാർ, പി.ഭാസ്കരൻ, ശ്രീകുമാരൻ തമ്പി, യൂസഫലി കേച്ചേരി, ഓയെൻവി, മുരുകൻ കാട്ടാക്കട, അനിൽ പനച്ചൂരാൻ എന്നീ കവികൾ നമ്മെ മനസ്സിലാക്കിച്ചിട്ടുണ്ട്.\nകാപട്യങ്ങളുടെനേരേ വിരൽ ചൂണ്ടുന്ന ഒരു ലേഖകൻ...കൊടുക്കുന്നത് തിരിച്ചുകിട്ടണമെന്ന വാശിയുള്ളവൻ...ഏത് രംഗത്തും നന്മയെ കൂരിരുട്ട് മറച്ചിരിക്കുന്നു. അർഹതപ്പെട്ടത് നഷ്ടപ്പെടുന്നതിന്റെ വേദനയാൽ, കാണുന്ന തെറ്റും കുറ്റവുമൊക്കെ മറയില്ലാതെ പറയുന്ന .‘മാറുന്ന മലയാളി’ ...\nകൊച്ചുകൊച്ചു വാർത്തകൾ സരസമായി വിവരിക്കുന്ന വരികളും വീഡിയോയും..സിനിമയ്ക്കുള്ളിലെ നാടകവും, രാഷ്ട്രീയത്തിലെ പാവക്കൂത്തുകളും....കൊച്ചുകൊച്ചു വാർത്തകളിലൂടെ.ശ്രീ.രതീഷ് പി.എസ്.ന്റെ അനാവശ്യം\nഹിമാലയത്തെ വിലയിരുത്തി അനുഭവമെഴുതാൻ ഒട്ടേറെപ്പേരുണ്ടാവും. എന്നാൽ, എവറസ്റ്റിനെപ്പറ്റി അനുഭവക്കുറിപ്പെഴുതാൻ അധികംപേർക്ക് സാധിക്കില്ല... ‘ ശ്രീനാരായണഗുരു’ വാകുന്ന ഹിമാലയത്തെ പലരും കാണുകയും സ്മരണകളെഴുതുകയും ചെയ്യുന്നു. എന്നാൽ, ‘ഗുരു’സന്ദേശങ്ങളുടെ വ്യാപ്തിയും സന്ദേശാശയങ്ങളും പഠിച്ചു മനസ്സിലാക്കാൻ, എവറസ്റ്റിലെത്തേണ്ടുന്ന പ്രയത്നപരമായ ഗ്രാഹ്യം സമ്പാദിക്കണമെന്നും, അക്കാലത്തെ ചരിത്രസംഭവങ്ങളെ വളരെ വസ്തുനിഷ്ഠമായി ഉൾക്കൊള്ളണമെന്നും വിവരിക്കുന്ന ശ്രീ.സജീവ് കൃഷ്ണന്റെ ബ്ലോഗ് വീട്.......‘ശാന്തിയുടെ തിരുഗേഹമാകണം നമ്മുടെ രാജ്യ’മെന്ന വിവക്ഷ.\nകഥയും കണക്കും യോജിപ്പിച്ചുകൊണ്ട് നല്ല ശൈലിയിൽ അവതരിപ്പിക്കുന്നു..ശ്രീ.അരുൺ. ഗണിത-ജീവ-ഭൌതിക-സാമൂഹ്യശാസ്ത്രങ്ങളിലെ കുറുക്കുവഴികളും പൊതുവിജ്ഞാനവും പല പ്രതലത്തിൽക്കൂടി പ്രകാശിപ്പിക്കുന്ന പോസ്റ്റ് ക്യൂബുകൾ.ഓർമ്മ പുതുക്കാനും കണക്കുകളിലൂടെ സഞ്ചരിക്കാനും കൊച്ചുവഴികൾ......സ്റ്റഡി കേരള\nവിദ്യാർത്ഥികൾക്ക് ചോദ്യോത്തരങ്ങൾ സഹിതം ഗണിതശാസ്ത്രവുമായും മറ്റും ബന്ധപ്പെട്ട അറിവുകൾക്ക്, പല ജില്ലകളിലേയും പ്രധാനാദ്ധ്യാപകർ കൈകാര്യം ചെയ്യുന്ന പംക്തി ഇവിടെ..... Maths ബ്ലോഗ്\nഅദ്ധ്യാപക-വിദ്യാർത്ഥി-രക്ഷാകർതൃ കൂട്ടായ്മയിൽ സാംസ്കാരികമായ എന്തൊക്കെ നേട്ടങ്ങൾ കൈവരിക്കാമെന്നും, എങ്ങനെ വ്യക്തിപരമായ കഴിവുകളിലൂടെ പ്രശസ്തരാവാമെന്നും കാട്ടിത്തരുന്ന ബ്ലോഗ്.. ചൂണ്ടുവിരല്\nപ്രായഭേദമെന്യേ സർവ്വരും വായിച്ചറിയേണ്ടുന്ന, എല്ലായിടവും തെരഞ്ഞുപിടിച്ച് അതാതുദിനങ്ങളിൽ പ്രത്യക്ഷപ്പെടുത്തുന്ന പംക്തി. വാർത്തകൾ ചെറുനർമ്മവിശേഷണങ്ങളായി പകർത്തുന്നു ഖുബ്ബൂസ് എന്ന സൈറ്റ് . വിശദമായി പരിശോധിക്കേണ്ട ഒട്ടേറെ വിശേഷങ്ങള് ഇവിടെയുണ്ട് .\nശ്രീമതി.ബിന്ദു കെ.പി. വിവരിച്ച രീതിയിൽ ‘തനി മിക്സ്ചർ’ ഉണ്ടാക്കിനോക്കി. കടകളിൽനിന്നും കിട്ടുന്നതിനെക്കാൾ അതീവരുചിയുണ്ട്. ഇലക്കറികൾ ചേർത്ത ലഘുഭക്ഷണമൊരുക്കുന്ന നല്ലനല്ല പാചകവിരുതുകൾ..അടുക്കളത്തളം എന്ന ബ്ലോഗില് . രുചിഭേതങ്ങളുടെ ഒരു കലവറ തന്നെയുണ്ട് ഈ ബ്ലോഗില് .\nഅവലോകനം തയ്യാറാക്കിയത് : ശ്രീ .വി എ\nചിത്രങ്ങള് ഗൂഗിളില് നിന്ന്\nഇരിപ്പിടം കഥാമത്സരം പങ്കെടുക്കാന് ഇനി കുറച്ചു ദിനങ്ങള് കൂടി മാത്രം .വിശദവിവരങ്ങള് ഇവിടെ\nPosted by വി.എ || V.A at 2:43 AM\nLabels: ശനിദോഷം ലക്കം -19\nIsmail Chemmad January 14, 2012 at 3:12 AM\nപണ്ട് മനോരമ വീക്ക്ലി വ്യാഴാഴ്ചകളില് കാത്തിരിക്കുന്നത് പോലെ ,ബൂലോകത്ത് ശനിയാഴ്ച ഇരിപിടത്തിനു വേണ്ടി കാത്തിരിക്കുന്ന കാലം വരും. കാരണം നല്ല കഥകളും പോസ്റ്റുകളും തിരഞ്ഞെടുക്കാനോരിടം. പരിമിതമായ വായനയില് കാണാതെ പോകുന്ന പോസ്റ്റുകള് കണ്ടെത്തി വായനക്കാരന് എത്തിക്കുന്നു.ഇതൊക്കെയാണ് ഇരിപ്പിടം\nഷാജി പരപ്പനാടൻ January 14, 2012 at 6:16 AM\nരമേശ് ജീ...നന്ദി ഈ അവലോകനത്തിന്...\nമണ്ടൂസന് January 14, 2012 at 10:41 AM\nനല്ല അവലോകനം. ഇത് എന്നെ പൊലേയുള്ള പുതിയ ബ്ലോഗ്ഗേഴ്സിന് നല്ല പോസ്റ്റുകളും ബ്ലോഗ്ഗുകളും കാണാനും അറിയാനും വിലയിരുത്താനും സാധിക്കും. ആശംസകൾ.\nSabu Hariharan January 14, 2012 at 11:32 AM\nനന്നായിരിക്കുന്നു. ഇടയ്ക്കിടെ ഇതു പോലെ പഴയ പോസ്റ്റുകളും പരിചയപ്പെടുത്താവുന്നതാണ്. പലരും വായിച്ചിട്ടുണ്ടാവില്ല. ആശംസകൾ\nആറങ്ങോട്ടുകര മുഹമ്മദ് January 14, 2012 at 11:40 AM\nഒരു വായനക്കാരന്,എന്ത്? എവിടെ? (വായിക്കണം) എന്നൊക്കെയുള്ള ചില ചോദ്യങ്ങള്‍ക്കുള്ള യുക്തമായ മറുപടികള് എന്നപോലെ,ഒരു എഴുത്തുകാരന്,എങ്ങിനെ?എന്തെല്ലാം? (എഴുതണം) എന്ന സംശയങ്ങള്‍ക്കുള്ള ഉത്തമമായ നിര്‍ദ്ദേശങ്ങളും അടങ്ങിയ കുറിപ്പുകളാണ് ഇരിപ്പിടത്തില് പ്രത്യക്ഷപ്പെടുന്നതില് ഏറെയും.\nഓരോ എഴുത്തുകാരനും പ്രായോഗികമാക്കേണ്ട നിരീക്ഷണങ്ങള് .\nഅതുകൊണ്ട് തന്നെയായിരിക്കണം ഓരോ പുതിയ ഇരിപ്പിടത്തിനുവേണ്ടിയുള്ള കാത്തിരിപ്പില് ദിവസങ്ങള് അതിവേഗപാതയിലൂടെ കുതിക്കുന്നത്.\nആശംസകള് .. അഭിനന്ദനങ്ങള് .\nഅനില്‍കുമാര് . സി. പി. January 14, 2012 at 12:07 PM\nവസ്തുനിഷ്ഠമായ വിശകലനം. അഭിനന്ദനങ്ങള്\nഅഷ്‌റഫ് സല്‍വ January 14, 2012 at 12:46 PM\nvalsan anchampeedika January 14, 2012 at 12:54 PM\n‘ബ്ലോഗ് കടലിൽ‘നിന്ന് പ്രാതിനിധ്യസ്വഭാവമുള്ള വിശകലനം.Good.\nkhaadu.. January 14, 2012 at 2:09 PM\nകൈതപ്പുഴ January 14, 2012 at 3:15 PM\nSaheer Majdal January 14, 2012 at 4:31 PM\nബൂ...ലോകത്തേക്ക് കാലെടുത്തുവെച്ചു തുടങ്ങുന്നവര്‍ക്ക് യദാര്‍ത്ഥ വഴികാട്ടിയാവാന് ഇരിപ്പിടത്തിലെ ഓരോ വിലയിരുത്തലിനും കഴിയുന്നു...\nവേണുഗോപാല് January 14, 2012 at 4:56 PM\nനിളയുടെ തീരത്തില് ... കവിത വായിച്ചതാണ് ...\nകവിയുടെ പേര് അനില് എന്നാലല സുനില് വെട്ടം എന്നാണ്\nഅവലോകനം നന്നായി .. ആശംസകള്\nഇരിപ്പിടം വാരിക January 14, 2012 at 6:24 PM\nവേണു ജീ .കവിയുടെ ശരിയായ പേര് നല്‍കിയിട്ടുണ്ട് .സൂചനയ്ക്ക് നന്ദി :)\nരഞ്ജിത്ത് കണ്ണൻകാട്ടിൽ January 14, 2012 at 5:22 PM\nവായിയ്ക്കട്ടെ എല്ലാം.... :)\nviddiman January 14, 2012 at 5:38 PM\nFousia R January 14, 2012 at 5:41 PM\n" പൂവും പെണ്ണും കവിതയും ഒരുപോലെ ഹൃദയാകർഷകമാണ്. ശ്രദ്ധിച്ചാൽ പല കവിതകളിലും ആ സമാനത കാണാം.\nഇതളുകളാകുന്ന സംഭാഷണംതന്നെ വാക്കുകളും വരികളുമാകുന്നത്. സുഗന്ധമെന്ന ചലനവും പ്രവൃത്തിയും ആശയത്തെ ദ്യുതിപ്പിക്കുന്നു.\nപൂന്തേൻ തന്നെയാണ് സ്വഭാവമഹിമയാൽ പതിവ്രതയും, കവിതയിലെ സന്ദേശവും.\nമനോഹരമായ വിടർന്ന പൂവിനെപ്പോലെ, സൌന്ദര്യവതിയായ പെണ്ണിനെപ്പോലെ , ലക്ഷണമൊത്ത കവിതയും കഥയും സൃഷ്ടിക്കുന്നതിലാണ് എഴുത്തുകാരുടെ പ്രതിഭ തെളിയുന്നത്."\nവേണ്ടിയിരുന്നില്ല ഇമ്മാതിരി ഒരു വര്‍ണ്ണനയും വിവരണവും. കവിതകള് സ്ത്രീ വര്‍ണ്ണനമാത്രമല്ലാതായിട്ടും സ്ത്രീകള് പലതും വര്‍ണ്ണിച്ച് തുടങ്ങിയിട്ടും\nകാലം കുറച്ചായി. പക്ഷേ കാറ് വില്‍ക്കാന് പെണ്ണിന്റെ പടം കൂടി കാട്ടുന്നതു പോലെ കവിതയെക്കുറിച്ച് പറയാനും പെണ്ണിനെ കൂട്ടുപിടിച്ചേ പറ്റൂ എന്നാണോ?\n"ബലി" എന്ന കവിത അന്വേഷിക്കുമ്പോഴും "ആദിയില് നിന്നും ആദിയിലേയ്ക്ക് " ആണ് കിട്ടുന്നത്. ശരിപെടുത്തുമല്ലോ.\nഇരിപ്പിടം വാരിക January 14, 2012 at 6:35 PM\nഫൌസിയ:സ്ത്രീപക്ഷത്തു നിന്ന് ചിന്തിക്കുമ്പോള് ഈ കെട്ടുകാഴ്ചയിലുള്ള വിയോജിപ്പ്\nമനസിലാക്കുന്നു.പക്ഷെ സൌന്ദര്യ സങ്കല്‍പ്പത്തില് സ്ത്രീ പുരുഷന് എന്നിവര്‍ക്ക് വ്യത്യാസങ്ങള് ഉണ്ട് എന്ന് പറയേണ്ടതില്ലല്ലോ ,നദി ,ആകാശം പുഴ ,ഭൂമി ,കവിത എന്നിങ്ങനെ ശക്തിയും സൌന്ദര്യവും ഉള്ള എന്തിനെയും സ്ത്രൈണ സങ്കല്‍പ്പത്തില് കാണുന്നത് നാരീ കുലത്തിനോടുള്ള ആരാധനയും ബഹുമാനവും ആയി വിലമതിക്കപ്പെട്ടിട്ടുണ്ട് സാഹിത്യത്തില് .\nപക്ഷെ അതൊരു ദൌര്‍ബല്യമായി ദൌര്‍ഭാഗ്യ വശാല് ചിലരെങ്കിലും കണക്കാക്കി വച്ചിട്ടുമുണ്ട്. കവിതയെയും സ്ത്രീയെയും സങ്കല്‍പ്പിച്ചു ലേഖനത്തില് പ്രതിപാദിച്ചിട്ടുള്ള വരികള് ഇവയില് ആദ്യത്തെ ഗണത്തില് ഉള്‍പ്പെടുത്തി ഉള്ളതാണ് എന്ന് സവിനയം അറിയിക്കുന്നു.കാറും പെണ്ണും =ഒരു പരസ്യമായി പ്രത്യക്ഷപ്പെടുമ്പോള് അതിനു പിന്നില് ഒരു കച്ചവട താല്പര്യവും പരസ്യത്തിലെ പെണ്ണ് ആ കച്ചവടത്തിനുള്ള ഉരുവും ഉപകരണവും ആയി അവര് അറിഞ്ഞും അറിയാതെയും മാറുന്നുണ്ട്. ഇരിപ്പിടത്തിലെ പരാമര്‍ശങ്ങളില് ഈ കച്ചവട താല്പര്യം തീരെ ഇല്ല എന്ന് പ്രത്യേകം പറയേണ്ടതില്ലല്ലോ. അഭിപ്രായങ്ങള്‍ക്ക് നന്ദി .ബലി എന്ന കവിതയുടെ ലിങ്ക് ശരിയാക്കിയിട്ടുണ്ട് .\nFousia R January 14, 2012 at 9:32 PM\nഇരിപ്പിടത്തിന്റെ താല്പര്യങ്ങള് നല്ലതാണെന്നറിയാവുന്നതുകൊണ്ടണ് തുറന്നു കമന്റിട്ടത്.\nഇരിപ്പിടത്തില് അതെഴുതിയത് നല്ല അര്‍ഥത്തിലാണ് എന്നും അറിയാം.\nസാഹിത്യത്തില് ഏറെക്കാലമായുള്ള ഒരുപക്ഷേ ഇപ്പോഴും തുടരുന്ന ഒരു കാഴ്ചപ്പാടാണ് അതെന്നും വ്യക്തമാണ്.\nപക്ഷേ, നന്മയെന്നു കരുതി നമ്മള് കൊടുക്കുന്നത് ചിലപോഴെങ്കിലും അങ്ങനാകാതിരിക്കാം.\nഇത് അങ്ങനത്തെ ഒന്നായാണ് തോന്നിയത്. ഇരിപ്പിടം പോലുള്ള ഇടങ്ങളില്\nനമ്മള് കുറച്ച് കൂടി സൂക്ഷ്മത പ്രതീക്ഷിക്കുമല്ലോ.\nകമന്റിനെ നല്ല രീതിയില് തന്നെ കണ്‍റ്റതില് നന്ദി.\nപട്ടേപ്പാടം റാംജി January 14, 2012 at 8:00 PM\nNassar Ambazhekel January 14, 2012 at 8:19 PM\nകണ്ണിൽപ്പെടാതെ പോയതിൽ കാമ്പുള്ളത് കണ്ടെത്താൻ സഹായിക്കുന്ന ശ്ലാഘനീയമായ ഉദ്യമം. ആശംസകൾ.\nCv Thankappan January 14, 2012 at 9:21 PM\nഇരിപ്പിടത്തില് കൂടി പലരേയും പരിചയപ്പെടാന് കഴിയുന്നു.\nനല്ലൊരു ദൌത്യമാണ് 'ഇരിപ്പിടം'നിര്‍വ്വഹിക്കുന്നത്.\nആചാര്യന് January 14, 2012 at 11:00 PM\nവളരെ മനോഹരമായി താന്കള് കാര്യങ്ങള് ഗൌരവത്തിലൂടെ കാണുമ്പോള് സന്തോഷം..പല പുതിയ ബ്ലോഗുകളും ആളുകളും ഞാനഗ്ലിലേക്ക് എത്തിപ്പെടുന്നതില് സന്തോഷം....ആശംസകള് മാഷേ\nMOIDEEN ANGADIMUGAR January 14, 2012 at 11:08 PM\nഈ ‘ഇരിപ്പിട’ത്തിൽ നിന്നും ഇപ്പോൾ എഴുന്നേൽക്കാൻ തോന്നുന്നതേയില്ല.\nPradeep Kumar January 14, 2012 at 11:21 PM\nകുറേനേരം ഈ കമന്റ് ബോക്സ് എന്നെയിട്ട് കളിപ്പിച്ചു.അതോടെ ആദ്യം ഓര്‍ത്ത അഭിപ്രായമൊന്നും എഴുതാന് തോന്നുന്നുമില്ല.\nഎന്നാലും പ്രധാനപ്പെട്ട ഒരു കാര്യം സൂചിപ്പിക്കാതെ വയ്യ. നമ്മള് സ്ഥിരമായി സന്ദര്‍ശിക്കുന്ന ബ്ലോഗുകളില് പോലും പഴയ പോസ്റ്റുകള് പരിശോധിക്കുവാന് നാം മിനക്കെടാറില്ല. ഇവിടെ ആദ്യം പരമാര്‍ശിച്ച ബ്ലോഗ് ഞാന് കാണാറുള്ളതാണ്.എന്നിട്ടും ആ ബ്ലോഗിലെ ശ്രദ്ധിക്കേണ്ടിയിരുന്ന ഒരു പോസ്റ്റ് ഈ അവലോകനം കണ്ടാണ് ഞാന് വായിച്ചത്.\nഇപ്പോള് ശനിയാഴ്ചകള് ഇരിപ്പിടത്തിനും അവിടെനിന്നു കിട്ടുന്ന ബ്ലോഗ് ലിങ്കുകള്‍ക്കുമുള്ളതാണ്...\nShaleer Ali January 14, 2012 at 11:29 PM\nഒത്തിരി പ്രശംസനീയമായ ഉദ്യമം ....\nഈ അവലോകനം തയ്യാറാക്കിയ ശ്രീ .വി എ യ്ക്ക് നന്ദി\nഇലഞ്ഞിപൂക്കള് January 14, 2012 at 11:53 PM\nനന്ദി ഇരിപ്പിടത്തിന്, വായനയുടെ വഴികാട്ടി ആവുന്നതില്..\nJefu Jailaf January 15, 2012 at 1:15 AM\nപലതും കാഴ്ചയിൽ തടയാതെ പോയ ബ്ളോഗുകൾ. അഭിനന്ദനങ്ങൾ.. ഇരിപ്പിടം ലൈഫ് സ്റ്റൈലിന്റെ ഭാഗമായിക്കൊണ്ടിരിക്കുന്നു.\nമനോജ് കെ.ഭാസ്കര് January 15, 2012 at 9:41 AM\nനല്ല അവലോകനം, പരിചയപ്പെടുത്തല്..\nNena Sidheek January 15, 2012 at 10:36 AM\nരമേശേട്ടാ ..നന്നാവുന്നുണ്ട് ട്ടോ ,എപ്പോഴും വന്നു കാണാന് പറ്റുന്നില്ലന്നെയുള്ളൂ .\nകൊമ്പന് January 15, 2012 at 3:40 PM\nSidheek Thozhiyoor January 15, 2012 at 4:42 PM\nഓരോ ലക്കവും ഒന്നിനൊന്നു മെച്ചമായി വരുന്നു..കൂടുതല് കരുത്തോടെ മുന്നേറാന് എല്ലാവിധ ആശംസകളും ..\nകുസുമം ആര് പുന്നപ്ര January 16, 2012 at 9:31 AM\nkochumol(കുങ്കുമം) January 16, 2012 at 9:33 PM\nവീകെ January 17, 2012 at 12:46 AM\nവായനയുടെ വഴി കാട്ടിയായി ഇരിപ്പിടം മാറുന്നതിൽ വളരെ അഭിമാനം തോന്നുന്നു. രമേശേട്ടനും വീഎയ്ക്കും മറ്റു അണിയറ പ്രവർത്തകർക്കും അഭിനന്ദനങ്ങൾ...\nThommy January 17, 2012 at 1:43 AM\nചന്തു നായർ January 17, 2012 at 1:29 PM\nSandeep.A.K January 18, 2012 at 9:59 AM\nഈ ലക്കം കുറെയധികം വിഭവങ്ങളുമായി സമ്പുഷ്ടമായി..\nവി.എ മാഷിനു അഭിനന്ദനങ്ങള് ...\nNjanentelokam January 18, 2012 at 10:16 PM\nപുതിയ വായന തേടുമ്പോള് ഇരിപ്പിടത്തിലോന്നു അന്വേഷിക്കും ......\nഅതൊരു നല്ല വഴികാട്ടി.\nMuralee Mukundan , ബിലാത്തിപട്ടണം January 19, 2012 at 5:24 PM\nനല്ല വായനയുടെ ഇരിപ്പിടം വായക്കർക്ക് കൊടുത്തുകൊണ്ടിരിക്കുന്ന സ്ഥലമെന്ന്ഞാനിതിനെ വിശേഷിപ്പിക്കട്ടെ\nഒപ്പം ഈ തെരെഞ്ഞെടുപ്പ് അവലോകനങ്ങൾ നടത്തിയതിന് വി.എ ഭായിയും അഭിനന്ദനം അർഹിക്കുന്നു കേട്ടൊ\nസീത* January 23, 2012 at 12:38 PM\nMohiyudheen MP January 29, 2012 at 4:58 PM\nഎന്ടെ പോസ്റ്റ് ഇരിപ്പിടത്തിൽ പരാമർശ വിധേയമാക്കിയതിന് ഇരിപ്പിടത്തിന് എന്ടെ നന്ദി അറിയിക്കുന്നു... ആശംസകൾ\nGeethakumari December 15, 2012 at 11:58 AM


KERALA DEVELOPMENT: ജഡ്ജി\nPosted by Bipin at 11:44 PM\nസുധി അറയ്ക്കൽ April 27, 2015 at 1:03 AM\nകോടതി യാതൊരു സാമൂഹ്യബോധവുമില്ലാതെ പുറപ്പെടുവിച്ച ഒരു വിധി ഉണ്ട്.\nവാഹങ്ങളിലെ സൺഫിലിം നീക്കം ചെയ്യണമെന്ന വിധി.\nഒരു വാഹനം മേൽമൂടിയില്ലാതെ വഴിയിലൂടെ ഓടുന്നത് പോലെയല്ലേ ഇപ്പോൾ??\nഈ വിധി പുറപ്പെടുവിച്ച ജഡ്ജിമാരുടെ അപ്പനപ്പൂപ്പന്മാർ വരെ കുഴിയിൽ കിടന്ന് തുമ്മി വശം കെടുന്നുണ്ടാവും.\nBipin April 27, 2015 at 9:05 PM\nഅതെ സുധി.ഇങ്ങിനെ എത്രയെത്ര വിധികൾ. ആർക്ക് വേണ്ടി?\nഅപ്പോൾ അപചയം സംഭവിച്ച ഒരു നീതിന്യായ സംവിധാനം ആണ് ഈ വിമർശനങ്ങളും തെറി വിളികളും വിളിച്ചു വരുത്തുന്നത്. അതിന് ഈ പ്രമേയം കൊണ്ടൊന്നും ഫലമില്ല.


സമ്മര്‍ദങ്ങളോട് പറയൂ- കടക്ക് പുറത്ത് | relationship parenting child care\nസമ്മര്‍ദങ്ങളോട് പറയൂ- കടക്ക് പുറത്ത്\nബന്ധങ്ങളെക്കാൾ ചെയ്തുതീർക്കേണ്ട കാര്യങ്ങൾക്ക് പ്രാമുഖ്യം നൽകുമ്പോഴും കൂടുതൽ കൂടുതൽ കാര്യങ്ങൾ ജീവിതത്തിലേക്ക് കുത്തിനിറയ്ക്കുമ്പോഴും നല്ല രക്ഷിതാവാകാനുള്ള നിങ്ങളുടെ ശേഷി കുറയുകയാണ് ചെയ്യുന്നത്\nPublished: Jan 16, 2018, 09:06 PM IST\nഅധ്യാപിക, പരിശീലക, എഴുത്തുകാരി, സംരംഭക... അങ്ങനെ ഒന്നിലധികം ചുമതലകൾ വഹിക്കുന്നയാളാണ് ഞാൻ. ഇവ ഏൽപ്പിക്കുന്ന ഉത്തരവാദിത്വങ്ങളും ലക്ഷ്യങ്ങളും നിറവേറ്റുന്നതിനിടയിൽ ഒരു വീട്ടമ്മയുടെ റോൾ നിർവഹിക്കാൻ അപൂർവമായാണ് സമയം കിട്ടാറ്്. അങ്ങനെ കിട്ടുന്ന സമയം ഒരമ്മയായിരിക്കാനും ആറുവയസ്സുകാരിയായ മകൾക്കൊപ്പം ചെലവഴിക്കാനുമാണ് താത്പര്യപ്പെടുന്നത്. വീട്ടമ്മയുടെ ഉത്തരവാദിത്വങ്ങൾ നിറവേറ്റുന്നത് എന്റെ അമ്മയാണ്. ഒരു വീട്ടമ്മയുടെ ഉത്തരവാദിത്വങ്ങൾ ഭംഗിയായി നിർവഹിക്കുന്ന അമ്മയുടെ പിന്തുണ എന്റെ ഭാഗ്യമാണ്.\nകുറച്ചുവർഷങ്ങൾക്കു മുമ്പ് ഞങ്ങൾ പുതിയ അപ്പാർട്‌മെന്റിലേക്ക് താമസം മാറിയപ്പോൾ അമ്മയ്ക്ക് ഒരുപാട് ജോലികൾ ചെയ്യേണ്ടിവരുന്നതായി ശ്രദ്ധയിൽ പെട്ടു. അമ്മയെ സഹായിക്കുന്നതിനുവേണ്ടി വീട്ടിലെ കുറച്ചുകാര്യങ്ങൾ ചെയ്യാൻ ഞാൻ തീരുമാനിച്ചു. അമ്മയോട് പറയാതെ തുണി കഴുകാൻ ഞാൻ തീരുമാനിച്ചു. നല്ല തുടക്കമായിരുന്നു എന്റേത്. വെള്ളനിറത്തിലുള്ള തുണികൾ ഒരു കെട്ടായും നിറമുള്ള തുണികൾ മറ്റൊരു കെട്ടായും മാറ്റി. വില കൂടിയതും കമ്പിളികൊണ്ട് നിർമിച്ചതുമായ വസ്ത്രങ്ങളാണ് ഞാൻ കഴുകാൻ തിരഞ്ഞെടുത്തിരുന്നതും.\nവലുപ്പമുള്ളതാണ് ഞങ്ങളുടെ വാഷിങ് മെഷീൻ. പക്ഷേ, അത് ഉപയോഗിച്ചുള്ള പരിചയം എനിക്ക് വളരെ കുറച്ചുമാത്രമേ ഉണ്ടായിരുന്നുള്ളു. എന്നിരുന്നാലും, മെഷീൻ പ്രവർത്തിക്കണമെങ്കിൽ അതിൽ നിറയെ തുണി ഇടണമെന്നായിരുന്നു എന്റെ ധാരണ. അതുകൊണ്ട് നിറയെ തുണികൾ മെഷീനിലിട്ടു, പൗഡർ ഇട്ടു പിന്നെ ബട്ടണും അമർത്തി. വീട്ടുകാര്യങ്ങൾ ചെയ്യുന്നതിന് എന്നെത്തന്നെ അഭിനന്ദിക്കുകയും ചെയ്തു. ഒരു വലിയ കാര്യം ചെയ്തതുപോലെയാണ് എനിക്കു തോന്നിയത്.\nഒരു മണിക്കൂറിനു ശേഷമോ മറ്റോ വാഷിങ് മെഷീൻ പ്രവർത്തനം നിർത്തി. തുണികൾ മെഷീനിൽനിന്ന് പുറത്തെടുത്തു ബക്കറ്റിലിട്ടു. ശേഷം പുറത്തു വിരിക്കാൻ കൊണ്ടുപോയി. തുണികൾ പൂർണമായി വൃത്തിയാകാത്തതുകണ്ട് കുറച്ച് നിരാശയുണ്ടായെങ്കിലും അതിനെക്കാൾ ഏറെ ഞാൻ ഞെട്ടുകയാണുണ്ടായത്. എല്ലാം ശരിയായരീതിയിൽതന്നെയാണ് ഞാൻ ചെയ്തത്. പക്ഷേ, എന്തോ ഒരു തെറ്റ് സംഭവിച്ചു പോയി.\nമെഷീന്റെ തകരാർ ആയിരിക്കുമെന്നാണ് ആദ്യം കരുതിയത്. അതുകൊണ്ട് പുതിയ വാഷിങ് മെഷീൻ വാങ്ങാൻ ഞാൻ പരസ്യങ്ങൾ തിരയാൻ തുടങ്ങി. ഇലക്‌ട്രോണിക് ഉപകരണങ്ങളിൽ പെട്ടെന്ന് എനിക്കുണ്ടായ താത്പര്യം അമ്മ ശ്രദ്ധിച്ചു. ഞങ്ങൾ ഇരുവരും തമ്മിലുണ്ടായ ഒരു ചെറിയ സംഭാഷണത്തിലൂടെ പ്രശ്നം എന്താണെന്ന് അമ്മ കണ്ടെത്തി.\nഞാൻ ഒരുപാട് തുണികൾ മെഷീനിൽ കുത്തി നിറച്ചു. വെള്ളം ലാഭിക്കുന്നതിനുവേണ്ടിയും നന്നായി യന്ത്രം പ്രവർത്തിക്കാൻ വേണ്ടിയും ഞാൻ നടത്തിയ ശ്രമങ്ങളുടെ ഫലമായി എനിക്ക് ആ തുണികൾ മുഴുവനും ഒന്നുകൂടി കഴുകേണ്ടി വന്നു. ഇത്തവണ ഒറ്റയടിക്കായിരുന്നില്ല, രണ്ടു പ്രാവശ്യമായാണ് കഴുകിയെടുത്തതെന്ന് മാത്രം.\nരക്ഷിതാക്കളെന്ന നിലയിൽ നമ്മൾ പലപ്പോഴും കുടുംബജീവിതത്തെ പരിഗണിക്കുന്നത് ഞാൻ വാഷിങ് മെഷീൻ പ്രവർത്തിപ്പിച്ചതിനു സമാനമായാണ്. കൂടുതൽ നന്നാക്കുക എന്ന ലക്ഷ്യത്തോടെ ഒരുപാട് കാര്യങ്ങളെ നാം ജീവിതത്തിലേക്ക് വലിച്ചിടും. കാര്യപ്രാപ്തി പരമാവധി ഉപയോഗിക്കാനുള്ള ശ്രമവും നടത്തും.\nഎന്നാൽ ബന്ധങ്ങൾ ശക്തമാകുന്നത് കാര്യപ്രാപ്തിയുടെയോ ഒരുപാട് കാര്യങ്ങൾ വലിച്ചുവാരി ചെയ്യുന്നതിന്റെയോ അടിസ്ഥാനത്തിലല്ല. ഒരുപാട് കാര്യങ്ങൾ കടന്നുവരുന്നതോടെ നമ്മുടെ കുടുംബജീവിതം ശരിയായി മുന്നോട്ടു പോകാതെ വരും. നോക്കൂ കുട്ടീ... ഇന്ന് നിന്റെ സ്കൂളിൽ നടന്ന കാര്യത്തെക്കുറിച്ചോ അല്ലെങ്കിൽ നീയും സഹോദരിയുമായുള്ള പ്രശ്നത്തെക്കുറിച്ചോ ഏഴ് മിനിറ്റ് നമുക്ക് സംസാരിക്കാമെന്ന് കുട്ടികളോട് പറയാൻ സാധിക്കില്ല. സുപ്രധാന കാര്യങ്ങൾ കുത്തിനിറച്ച ഭ്രാന്തൻ ടൈം ടേബിളിനനുസരിച്ച് പ്രവർത്തിക്കുമ്പോൾ നമുക്ക് ബന്ധങ്ങൾ ശക്തിപ്പെടുത്താനും സാധിക്കില്ല.\nബന്ധങ്ങളെക്കാൾ ചെയ്തുതീർക്കേണ്ട കാര്യങ്ങൾക്ക് പ്രാമുഖ്യം നൽകുമ്പോളും കൂടുതൽ കൂടുതൽ കാര്യങ്ങൾ ജീവിതത്തിലേക്ക് കുത്തിനിറയ്ക്കുമ്പോഴും നല്ല രക്ഷിതാക്കളാകാനുള്ള നിങ്ങളുടെ ശേഷി കുറയുകയാണ് ചെയ്യുന്നത്. ഇവയെല്ലാം ചേർന്ന് സംഗീതത്തിനും കായികവിനോദത്തിനും മറ്റും നൽകേണ്ട നിങ്ങളുടെ വൈകാരിക ഇടങ്ങൾ അപഹരിക്കുകയും ചെയ്യുന്നു. ഇതുകാരണം കുട്ടികൾക്ക് വൈകാരിക പിന്തുണ നൽകേണ്ട സാഹചര്യങ്ങളിൽ നിങ്ങൾക്ക് അത് സാധിക്കാതെയും വരുന്നു. ക്രമേണ, നിങ്ങളുടെ പ്രവർത്തനങ്ങൾ ഞാൻ വാഷിങ് മെഷീൻ പ്രവർത്തിപ്പിച്ചതു പോലെയാകും.\nകുട്ടികളേയും ഇത് സമാനമായ രീതിയിൽ ബാധിക്കും. നാം അവരിൽനിന്ന് കൂടുതൽ ആവശ്യപ്പെടുകയും അവരെ കൂടുതൽ നിയന്ത്രിക്കുകയും ചെയ്യുമ്പോൾ കുട്ടികൾ സമ്മർദത്തിന് അടിപ്പെടാൻ സാധ്യതയുണ്ട്. അവരുടെ പെരുമാറ്റവും മോശമായേക്കാം. വിശപ്പും ദേഷ്യവും ഒറ്റപ്പെടലും തളർച്ചയും സമ്മർദവും അസുഖങ്ങളുമൊക്കെ അവർക്കുണ്ടായേക്കാം. ഇത് നമുക്ക് കാര്യങ്ങൾ കൂടുതൽ ബുദ്ധിമുട്ടുള്ളതാക്കി മാറ്റും. ഒരുപക്ഷേ, അവരുടെ പെരുമാറ്റത്തിൽനിന്ന് നിങ്ങൾ ശ്രദ്ധിച്ചിട്ടുണ്ടാവാം ഇത്. കുട്ടികൾക്ക് എന്താണോ അനുഭവപ്പെടുന്നത് അത് അവരുടെ പെരുമാറ്റത്തിലും പ്രകടമായിരിക്കുമെന്നാണ് ഇത് സൂചിപ്പിക്കുന്നത്. ഇനി ഒരു കുട്ടിക്ക് അത്ര സുഖം തോന്നുന്നില്ലെന്ന് കരുതുക, ആ കുഞ്ഞ് അങ്ങനെ തന്നെയാകും പെരുമാറുക.\nകുട്ടികളോടുള്ള നിയന്ത്രണങ്ങളും നിർബന്ധിക്കലുകളും കുറയ്ക്കുക എന്നത് ഒരേസമയം നമുക്കറിയാവുന്നതും ആകർഷണീയവുമായ ഒരു കാര്യവുമാണ്. എന്നാൽ യഥാർഥത്തിൽ ചിലപ്പോഴൊക്കെ കാര്യങ്ങൾ വേഗത്തിലാക്കാൻ നാമല്ല കുട്ടികളോട് ആവശ്യപ്പെടുന്നത്. ജീവിതമാണ് പലപ്പോഴും അങ്ങനെ ആവശ്യപ്പെടുന്നത്. ജോലിയിൽനിന്ന് സ്കൂളിൽനിന്നുമുള്ള സമ്മർദം, സാമ്പത്തിക പ്രശ്നങ്ങൾ, മറ്റു തിരക്കുകൾ ഇവയൊക്കെ ചേർന്ന് നമ്മെ ആഴത്തിലേക്ക് പിടിച്ചുവലിക്കും.\nപുറത്തേക്ക് ഒരു വാതിൽ ഇല്ലെന്നു തന്നെ തോന്നിപ്പോകും. കുട്ടികളുടെ പിടിവാശി നിറഞ്ഞ പെരുമാറ്റം അർഥമാക്കുന്നത് നിങ്ങൾക്ക് കുറച്ചുകൂടി വെല്ലുവിളി നിറഞ്ഞ സാഹചര്യത്തെ കൈകാര്യം ചെയ്യേണ്ടി വരുമെന്നാണ്. ഭ്രാന്തു പിടിപ്പിക്കാൻ ജീവിതത്തിന് അതിന്റേതായ രീതിയുണ്ടെന്ന് സാരം.\nചിലപ്പോഴൊക്കെ നാം ഇത് നമ്മളോടുതന്നെ ചെയ്തുകളയും. നമ്മൾ തീരുമാനിക്കും ഒരു ടി.വി. ഷോ അല്ലെങ്കിൽ ഫോണിലെ ഒരു ഗെയിം മറ്റെല്ലാത്തിനെക്കാളും പ്രാധാന്യമുള്ളതാണെന്ന്. എന്നിട്ട് മറ്റു കാര്യങ്ങൾ പൂർത്തിയാക്കാൻ ആകെ തിരക്കു കൂട്ടുകയും ചെയ്യും( നമ്മളെല്ലാവരും ചെയ്യുന്ന കാര്യമാണ് ഇത് അല്ലേ? )മറ്റു ചില സമയമില്ലാത്ത അവസരങ്ങളിൽ വീട് വൃത്തിയാക്കണമെന്ന് നിങ്ങൾ നിർബന്ധം പിടിച്ചെന്നിരിക്കും.\nഒടുക്കം ദേഷ്യപ്പെടലുകളിലും അലറി വിളിക്കലുകളിലും ഒച്ചപ്പാടുകളിലുമായിരിക്കും കാര്യങ്ങൾ അവസാനിക്കുക. നമുക്കെല്ലാവർക്കും കാര്യങ്ങൾ കൂടുതൽ മെച്ചപ്പെട്ട രീതിയിൽ ചെയ്യാൻ സാധിക്കും. അതാണ് ജീവിതം. അതുകൊണ്ട് നല്ല രക്ഷിതാവല്ലെന്ന ഭാരം മനസ്സിൽ ചുമക്കേണ്ടതില്ല.\nഇനി മറ്റു ചില സാഹചര്യങ്ങളിൽ കാര്യങ്ങൾ നമ്മുടെ നിയന്ത്രണങ്ങൾക്കും അപ്പുറമാണ്. ജോലിക്ക് നാം വില കൽപിക്കുന്നതു കൊണ്ട് അവിടെത്തന്നെ തുടരേണ്ടി വരും, പിൻവാങ്ങാൻ സാധിച്ചെന്നു വരില്ല. തൊഴിലില്ലായ്മ അത്ര ആകർഷണീയമായ മറ്റൊരു സാധ്യതയല്ല എന്നതുതന്നെ കാരണം. കുടുംബവുമൊത്ത് അവധിക്കാലം ആഘോഷിക്കാൻ ആഗ്രഹിക്കുന്നതു കൊണ്ടുതന്നെ ചെറിയ ചില ത്യാഗങ്ങൾ നിങ്ങൾ അനുഷ്ഠിക്കും.\nവാഷിങ് മെഷീന്റെ ജോലിഭാരം കുറയ്ക്കാനും കൃത്യമായ ഫലം ലഭിക്കാനും വാഷിങ് മെഷീനിൽനിന്ന് ഞാൻ തുണി പുറത്തെടുത്തതുപോലെ ചില സാഹചര്യങ്ങളിൽ ഉത്തരവാദിത്വത്തിന്റെ ഭാരം(കുട്ടികളിൽനിന്ന്) കുറയ്ക്കേണ്ടതുണ്ട്. കുടുംബത്തിന്റെ മുകളിൽനിന്നും ആ സമ്മർദത്തെ ഒഴിവാക്കുന്നതിലൂടെ നിങ്ങൾക്ക് ശുഭകരമായ ഫലം ലഭിക്കും. അത് എപ്പോഴും എളുപ്പമായിരിക്കണമെന്നില്ല. ചിലപ്പോഴൊന്നും ഇത് നടന്നില്ലെന്നും വരും. പക്ഷേ, ഈ ചോദ്യം നിങ്ങൾക്ക് നിങ്ങളോടുതന്നെ ചോദിക്കാവുന്നതാണ്. നാം ഒരു കാര്യം ചെയ്തില്ലെങ്കിൽ അത് കുടുംബത്തിന്റെ തകർച്ചയ്ക്ക് കാരണമാകുമോ?\nപലപ്പോഴും ഇല്ല എന്നായിരിക്കും ഉത്തരം.\nശരി, എന്നാൽ പറഞ്ഞോളൂ...\nഇല്ല... ആ പരിപാടിയിൽ പങ്കെടുക്കാൻ എനിക്ക് സാധിക്കില്ല കാരണം അത് കുടുംബത്തിനുവേണ്ടി മാറ്റിവെച്ചിരിക്കുന്ന സമയാണ്.\nഇല്ല... ഈ ടേമിൽ നീന്തൽ പഠിക്കാൻ ഞങ്ങൾ പോകുന്നില്ല. ഞങ്ങൾക്ക് വെറുതെ കുറച്ചുസമയം ഇരിക്കണം\nഇല്ല... ഞങ്ങൾ ഇന്ന് സ്കൂളിൽ പോകുന്നില്ല. കുറച്ചുസമയം ഉറങ്ങണം എന്നിട്ടുവേണം വീണ്ടും കുട്ടികളായി തിരികെയെത്താൻ.\nബുദ്ധിമുട്ടുള്ള സാഹചര്യങ്ങളിൽ പ്രവർത്തിക്കുന്നത് അത്ര എളുപ്പമല്ലെന്നാണ് ഇത് നൽകുന്ന പാഠം. പക്ഷേ, ഏറെ പ്രാധാന്യമുള്ള കാര്യം ഇതാണ്: അനാവശ്യകാര്യങ്ങളെ ജീവിതത്തിലേക്ക് കുത്തിനിറയ്ക്കാതിരിക്കുക എന്നതാണ് സന്തോഷകരമായ കുടുംബത്തിനു വേണ്ടി ചെയ്യാവുന്ന കാര്യം. നിങ്ങൾ നിങ്ങളുടെ ശാരീരികവും മാനസികവുമായ കഴിവിനുള്ളിൽനിന്ന് പ്രവർത്തിക്കുമ്പോൾ നിങ്ങൾക്കും നിങ്ങളുടെ കുടുംബത്തിനും ലഭിക്കുന്നത് ഏറ്റവും മികച്ച ഫലമായിരിക്കും.\ncontent highlights: relationship parenting


Round Table India - കോവിഡ്-19 : മാധ്യമങ്ങളും സർക്കാരും അവരുടെ മുൻഗണനകളും <\nപക്ഷേ ഇതിനു മറ്റൊരു വശവും കൂടി ഉണ്ട്. ഈയൊരു പ്രതിസന്ധിഘട്ടത്തിൽ സമൂഹത്തിലെ വിവിധ തട്ടുകളിലുള്ള മനുഷ്യർ, അതായത് സാമ്പത്തികമായി മുൻപന്തിയിൽ നിൽക്കുന്നവർ മുതൽ ദിവസക്കൂലി കൊണ്ട് മാത്രം ജീവിക്കുന്നവർ ഉൾപ്പെടെ, സാമ്പത്തികമായോ സമൂഹികമായോ മാനസികമായോ ഏതെങ്കിലും തരത്തിലുള്ള ഒരു ബുദ്ധിമുട്ടിലൂടെയാണ്, കഴിഞ്ഞ കുറേ നാളുകളായി കടന്നുപോയിക്കൊണ്ടിരിക്കുന്നത്. ഇതിന് മുമ്പ് നാം അനുഭവിച്ച മറ്റേതൊരു ദുരന്തത്തിൽ നിന്നും വ്യത്യസ്തമാണ് ഇപ്പോഴത്തെ അനുഭവങ്ങൾ. പ്രളയം പോലെയുള്ള പ്രകൃതി ദുരന്തങ്ങളിലും മറ്റും സാമ്പത്തികമായും സാമൂഹികമായും മുന്നോക്കം നിൽക്കുന്നവർക്ക് കാര്യങ്ങൾ കുറേ കൂടി ഭേദമായിരുന്നു. പക്ഷേ ഇപ്പോൾ നമ്മൾ അനുഭവിക്കുന്ന കോവിഡ് സാഹചര്യത്തിൽ ഈ മുന്നോക്കക്കാർക്ക് അഥവാ വരേണ്യർക്ക് പോലും കൊറേയധികം ബുദ്ധിമുട്ടുകൾ നേരിടുന്നുണ്ട്.\nഎന്നാൽ ഈ വ്യത്യസ്ത വിഭാഗങ്ങളിൽപ്പെട്ട മനുഷ്യരുടെ ദുരിതങ്ങൾ റിപ്പോർട്ട് ചെയ്തപ്പോൾ പലപ്പോഴും മാധ്യമങ്ങൾ കാര്യങ്ങളെ സാമാന്യവൽക്കരിക്കുക അഥവാ നോർമലൈസ് ചെയ്യുകയാണുണ്ടായത്. പല വിഭാഗങ്ങളും അദൃശ്യവൽക്കരിക്കപ്പെടുകയും, അല്ലെങ്കിൽ അവർക്ക് അർഹതപ്പെട്ട പ്രാതിനിധ്യം കിട്ടാതിരിക്കപ്പെടുന്ന അവസ്ഥയും ഉണ്ടായിട്ടുണ്ട്. ഏറ്റവും നന്നായി എനിക്കു പറയാൻ പറ്റുന്ന ഉദാഹരണം ഞാൻ ഉൾപ്പെടുന്ന സമുദായത്തിന്റെ കാര്യം തന്നെയാണ്. കേരളത്തിൽ അല്ലെങ്കിൽ ദേശീയ തലത്തിലൊക്കെ മൽസ്യബന്ധനം നിർത്തണം, മൽസ്യ തൊഴിലാളികൾ കടലിൽ പോകരുത് എന്നിങ്ങനെയുള്ള നിർദേശങ്ങൾ, ആവർത്തിച്ച് പരാമർശിച്ച് പോവുന്നത് കണ്ടു. എന്നാൽ മത്സ്യബന്ധനത്തിലേർപ്പെടുന്ന ഏതെങ്കിലും ഒരു വിഭാഗത്തിനെയെങ്കിലും തിരഞ്ഞെടുത്ത്, അവരുടെ ഗ്രൗണ്ട് റിയാലിറ്റി കാണിക്കാൻ ഒരു മാധ്യമവും തയ്യാറായിട്ടില്ല എന്നാണ് എനിക്ക് തോന്നുന്നത്.\nഇപ്പോൾ തിരുവനന്തപുരത്തെ കാര്യം തന്നെയെടുത്താൽ, മാധ്യമങ്ങളുടെ ആദ്യത്തെ ശ്രദ്ധ പോകുന്നത് വിഴിഞ്ഞം പോലുള്ള മത്സ്യബന്ധന തുറമുഖങ്ങളിലേക്ക് മാത്രമാണ്. പക്ഷേ മത്സ്യബന്ധന തുറമുഖങ്ങളിലല്ലാതെ, സ്വന്തം തീരത്തുനിന്ന് കടലിലേക്ക് പോകുന്ന, തുറമുഖങ്ങളെ ആശ്രയിക്കാതെ മത്സ്യബന്ധനം ചെയ്യുന്ന ആയിരക്കണക്കിന് മത്സ്യതൊഴിലാളികൾ മത്സ്യബന്ധന ഗ്രാമങ്ങളിലുണ്ട്. കോവിഡിന് പിന്നാലെ മത്സ്യബന്ധന നിരോധനം വന്നതോടെ ഈ മത്സ്യത്തൊഴിലാളികൾ എങ്ങനെ ജീവിച്ചു പോവുന്നുവെന്ന് ആരും കാര്യമായി അന്വേഷിച്ചില്ല. ഓട്ടോ തൊഴിലാളികൾ, ചെറിയ നാടകട്രൂപ്പ് പോലുള്ള കലാകാരന്മാർ, സർക്കസ്സുകാർ എന്നിങ്ങനെ സമൂഹത്തിന്റെ വിവിധ മേഖലകളിൽ നിന്നുള്ളവരുടെ പ്രശ്നങ്ങൾ ചൂണ്ടിക്കാണിക്കാൻ മാധ്യമങ്ങൾ തയ്യാറായപ്പോഴും വിട്ടുപോയ ചിലരുണ്ടെന്നാണ് പറഞ്ഞു വരുന്നത്. കാർഷിക മേഖലയ്ക്ക് ഇക്കൊല്ലം ഉണ്ടായ നഷ്ടത്തെപ്പറ്റി പത്രങ്ങളിൽ പരമ്പരകൾ പോലും വന്നു. എന്നാൽ മത്സ്യവിപണന മേഖലയും മത്സ്യത്തൊഴിലാളികളും പേരിനുള്ള പരാമർശങ്ങൾക്കപ്പുറം വിസ്മരിക്കപ്പെട്ടു. ദളിതർ, ആദിവാസികൾ, തെങ്ങുകയറ്റക്കാർ, കെട്ടിട നിർമ്മാണ തൊഴിലാളികൾ, ദിവസക്കൂലിക്കാർ, എന്നിവരൊക്കെ മാധ്യമങ്ങൾക്ക് മുന്നിൽ അദൃശ്യരാവുന്നത് പോലെ തോന്നിയിട്ടുണ്ട്.\nരാകേഷ്: മത്സ്യബന്ധന മേഖലയിൽ ഈ ലോക്ഡൗൺ കടുത്ത പ്രതിസന്ധി ഉണ്ടാക്കിയെന്ന് സോഷ്യൽ മീഡിയ പോസ്റ്റുകളിൽ നിന്ന് മനസിലാക്കുന്നു. അതിനെ പറ്റി കൂടുതൽ പറയാമോ? സർക്കാർ സംവിധാനങ്ങൾ എത്രത്തോളം ഈ സമയത്തു മത്സ്യബന്ധനവുമായി ബന്ധപെട്ടു കിടക്കുന്ന സമൂഹത്തെ സംരക്ഷിക്കാൻ നടപടികൾ എടുക്കുന്നുണ്ട്? കൂടുതൽ ഇടപെടലുകൾക്കായി ഈ മേഖലയിൽ നിന്ന് ഉയർന്നു വരുന്ന ആവശ്യങ്ങൾ എന്തൊക്കെയാണ്?\nസിന്ധു: ഞാൻ മനസ്സിലാക്കിയിടത്തോളം കേന്ദ്ര സർക്കാരിൽ നിന്നോ സംസ്ഥാന സർക്കാരിൽ നിന്നോ ഇന്നും മത്സ്യബന്ധനത്തിന് ആരും പോകരുത് എന്ന വ്യക്തമായ നിർദ്ദേശം വന്നിട്ടില്ല. കടലിൽ പണിക്ക് പോകുമ്പോൾ ഒരു വള്ളത്തിൽ നാലു പേരൊക്കെയേ ഉണ്ടാവുകയുള്ളൂ. തട്ടുമടി, കമ്പാവല എന്നൊക്കെ വിളിക്കുന്ന വള്ളങ്ങളിലേ കൂടുതൽ ആളുകൾ ഉണ്ടാവാറുള്ളൂ. അവർക്ക് ജോലി ചെയ്യാനാവുമോയെന്ന കാര്യത്തിൽ തുടക്കം മുതൽ ആശയക്കുഴപ്പം ഉണ്ടായിരുന്നു. അവർ ഒരു ദിവസം പോകും, പിന്നെ നിർത്തും കുറച്ചു ദിവസം കഴിഞ്ഞ് വീണ്ടും പോകും. ഒരു തരം അനിശ്ചിതാവസ്ഥ ആയിരുന്നു. പക്ഷെ ബാക്കിയുള്ള മത്സ്യബന്ധനക്കാർക്ക് മീൻ പിടിക്കാൻ പോകുന്നതിൽ പ്രശ്നം വന്നിരുന്നില്ല. പിടിച്ച മീനുമായി തിരികെ കര വരുമ്പോൾ അത് വിറ്റു കാശാക്കുന്നതിലാണ് ബുദ്ധിമുട്ട് നേരിട്ടത്. മീൻ വിപണനം ചെയ്യുന്നത് മൽസ്യത്തൊഴിലാളികൾ മാത്രം ഉൾപ്പെടുന്ന ഒരു പ്രക്രിയ അല്ല, അതിൽ മൊത്ത വ്യാപാരം നടത്തുന്നവരുണ്ട്, ഒരു ദിവസത്തേക്ക് വിൽക്കാൻ മീനെടുക്കുന്ന മൽസ്യകച്ചവടക്കാരായ സ്ത്രീകൾ ഉണ്ട്, ലേലം വിളിക്കുന്നവർ ഉണ്ട്. പിന്നെ മീൻ വാങ്ങാൻ വരുന്ന നാട്ടുകാരും അതാത് നാടിന് പുറത്തുള്ളവരും ഒക്കെയുണ്ട്.\nഒരു വള്ളം കരയിലേക്ക് വരുമ്പോൾ അത് വരെ ചിതറി നിന്നിരുന്നവർ കൂട്ടം കൂടി വള്ളങ്ങൾക്ക് അടുത്തേക്ക് പോവുന്ന രീതി കോവിഡ് കാലത്തും തുടർന്നിരുന്നു. ഇതുമൂലം കോവിഡിനെതിരായ ശാരീരിക അകലം പാലിക്കപ്പെട്ടില്ല. ഇത് ഹാർബറുകളിൽ മാത്രം സംഭവിക്കുന്ന കാര്യമല്ല, ഇവിടെ അടുത്തുള്ള കടപ്പുറത്തും സംഭവിച്ച കാര്യമാണ്. ഈ കൂട്ടം കൂടലിനെ നിയന്ത്രിക്കാനുള്ള പോംവഴിയായിരുന്നു സർക്കാർ കണ്ടെത്തേണ്ടിയിരുന്നത്. ഓരോ ജനവിഭാഗത്തിന്റെയും വ്യത്യസ്‌തകൾ മനസ്സിലാക്കിയുള്ള നയവും സംവിധാനങ്ങളും പ്രതിവിധികളും ഉണ്ടാക്കി നടപ്പിലാക്കുമ്പോളാണല്ലോ ജനാധിപത്യം പൂർണമായ അർത്ഥത്തിൽ പ്രവർത്തികമാക്കപ്പെടുന്നത്. പക്ഷെ ഇത് വരെ അത് ചെയ്‌തിട്ടില്ല. ഇപ്പോൾ ലോക്ഡൗണിന്റെ രണ്ടാം ഘട്ടത്തിന് ശേഷം വിഴിഞ്ഞം ഹാർബർ പോലുള്ള സ്ഥലങ്ങളിൽ പോലീസുകാരെ വിന്യസിപ്പിച്ചിട്ടുണ്ടെങ്കിലും അവർ റോഡ് കടന്ന്, കടപ്പുറത്തേക്ക് ഇറങ്ങാറില്ലായിരുന്നു. അപ്പോൾ സ്വാഭാവികമായും ജനങ്ങൾ കൂട്ടം കൂടുന്നത് ഒഴിവാക്കാനുള്ള നടപടികൾ നാട്ടുകാർ സ്വയം ചെയ്യേണ്ടിവന്നു. സമുദായത്തിന്റെ തീരുമാനങ്ങൾ എടുക്കുന്നവർ എന്ന നിലയ്ക്ക് ഈ ചുമതല ഏറ്റെടുത്തത് പള്ളികളും ഇടവക കമ്മിറ്റിയുമായിരുന്നു.\nഇവിടെ അടുത്ത് പുതിയതുറ എന്ന തീരദേശ ഗ്രാമത്തിൽ പള്ളി കുറേ സന്നദ്ധ സേവകരുടെ സഹായത്തോടെ കടപ്പുറങ്ങളിൽ സാമൂഹിക അകലം പാലിച്ച് മത്സ്യബന്ധനവും വിപണനവും നടത്താനുള്ള ഏർപ്പാടുണ്ടാക്കി. മത്സ്യത്തൊഴിലാളികളെ കൂടി ഉൾപ്പെടുത്തി നടത്തിയ കൂട്ടായ പരിശ്രമത്തിലൂടെ അവർക്കത് വിജയകരമായി നടപ്പാക്കാനായി. മീനുമായി കരയ്ക്കെത്തുന്ന മത്സ്യത്തൊഴിലാളികളെ ഊഴം വെച്ച്, അകലം പാലിച്ച് കരയിലേക്ക് വരാനുള്ള നിയന്ത്രണങ്ങളുണ്ടാക്കി. കടപ്പുറത്തും ചന്തകളിലും മീൻ വിൽക്കുന്നവരും വാങ്ങാനെത്തുന്നവരും പ്രത്യേകം കളം വരച്ച് അടയാളപ്പെടുത്തിയ ഇടങ്ങളിൽ മാത്രം നിൽക്കാൻ നിഷ്ക്കർഷിച്ചു. മറ്റൊന്ന്, ദൂരെ നിന്ന് വണ്ടികളിൽ മീനെടുക്കാൻ വരുന്നവരോട് ലോക്ഡൌൺ കഴിയുന്നത് വരെ തുറകളിലേക്ക് എത്തരുതെന്ന് നിർദേശിച്ചു. പുറമേ നിന്ന് വരുന്നവരിലൂടെ രോഗം വരാതിരിക്കാനുള്ള മുൻകരുതലെടുത്തു. ഇത്തരത്തിൽ പ്രാദേശികമായി വികസിപ്പിച്ചെടുത്ത സംവിധാനത്തിലൂടെയാണ് തീരദേശത്തുള്ളവർ കോവിഡിനെ പ്രതിരോധിക്കാൻ ശ്രമിച്ചത്.\nസാധാരണ രീതിയിൽ നടപ്പിലാക്കാൻ വലിയ പ്രയാസമുള്ള സംവിധാനമായിരുന്നു ഇത്. സാഹചര്യം മനസ്സിലാക്കി എല്ലാവരും അവരവരുടേതായ രീതിയിൽ സഹകരിക്കുന്നുണ്ട്. ഇത് പോലുള്ള സംവിധാനം ഹർബറുകളിലും നടപ്പിലാക്കാൻ പോലീസും സംസ്ഥാന സർക്കാരും ഇടപെടേണ്ടിയിരുന്നു. പക്ഷെ അത് സംഭവിച്ചില്ല. മാത്രമല്ല പലയിടങ്ങളിലും ഈ പ്രശ്നത്തിന്റെ പേരിൽ, ലോക്ഡൗൺ തുടങ്ങിയതു മുതൽ മത്സ്യബന്ധനം നിർത്തി വയ്ക്കുകയാണുണ്ടായത്. ആരും കടലിൽ പണിക്ക് പോവരുതെന്ന് നിർബന്ധമായി പറഞ്ഞു. നിയമ സംവിധാനങ്ങളിലൂടെ കൃത്യമായി നിർദ്ദേശങ്ങൾ നൽകിക്കൊണ്ട് മത്സ്യബന്ധനം ഉറപ്പാക്കേണ്ടതിന് പകരം ഉത്തരവാദിത്വത്തിൽ നിന്ന് ഒഴിഞ്ഞു നിൽക്കുകയാണ് സർക്കാർ ചെയ്തത്.\nകൂടാതെ ലോക്ഡൗൺ അഥവാ പുറത്തിറങ്ങാതെ വീട്ടിലിരിക്കൽ തീരദേശത്ത് പ്രാവർത്തികമാക്കാൻ പ്രയാസമായിരുന്നു. വീടിനകത്തിരിക്കുക എന്ന് പറയുന്നത് മറ്റു പലരുമായി താരതമ്യം ചെയ്യുമ്പോൾ ഇവിടെ അത്ര എളുപ്പമല്ല. കടപ്പുറത്തൊക്കെ ഒരു വീട്ടിൽ തന്നെ ഒന്നിലേറെ കുടുംബങ്ങൾ താമസിക്കുന്നുണ്ട്. രണ്ടു മുറിയുള്ള വീട്ടിൽ അച്ഛൻ, അമ്മ, അവരുടെ രണ്ടു മക്കൾ, മക്കളുടെ പങ്കാളികളും അവരുടെ മക്കളും എന്നിങ്ങനെ എട്ടും പത്തും പേർ താമസിക്കുന്ന നിരവധി വീടുകളുണ്ട്. ഇവർക്ക് എത്ര നേരമാണ് ഈ ചെറിയ മുറികൾക്കുള്ളിൽ അടച്ചിട്ടിരിക്കാനാവുക? കർശനമായ ലോക്ഡൗൺ സമയത്ത് പോലും വൈകീട്ട് കടപ്പുറത്തേക്ക് ഇറങ്ങിയാൽ ആളുകൾ കൂട്ടമായി കടപ്പുറത്തിരിക്കുന്ന കാഴ്ച്ച കാണാനാവുമായിരുന്നു. ഇതിനെതിരെ പൊലീസിന് പോലും കാര്യമായി ഒന്നും ചെയ്യാനായില്ലെന്നതാണ് സത്യം.\nലോക്ഡൗൺ കാലത്തെ സാമ്പത്തിക ബുദ്ധിമുട്ടുകൾ പരിഹരിക്കാൻ മത്സ്യത്തൊഴിലാളി ക്ഷേമ നിധിയിൽ പേരുള്ള ഓരോ കുടുംബങ്ങൾക്കും രണ്ടായിരം രൂപ വീതം നൽകിയിരുന്നു. ഒരു കുടുംബം എന്നാൽ ഒരു വീടിനാണ്, ആ വീടിനകത്ത് എത്ര കുടുംബങ്ങൾ ഉണ്ട് എന്നത് അവരെ ബാധിക്കുന്ന വിഷയമല്ല. പിന്നെ മത്സ്യത്തൊഴിലാളി കോപ്പറേറ്റീവ് സൊസൈറ്റികൾ വഴി മൂന്നു മാസത്തെ സാവകാശത്തിൽ അയ്യായിരം രൂപ പലിശരഹിത വായ്പയായും നൽകിയിരുന്നു. ഇതൊക്കെ ജനങ്ങൾക്ക് എത്രമാത്രം സഹായകരമായി എന്ന് അന്വേഷിക്കേണ്ടിയിരിക്കുന്നു.\nരാകേഷ്: വിസിബിലിറ്റി ഉള്ള സ്ഥലങ്ങളിലാണ് സർക്കാർ സംവിധാനങ്ങൾ കൂടുതലും ശ്രദ്ധ കേന്ദ്രീകരിക്കുന്നതെന്ന് മനസിലാക്കുന്നു. മറ്റു സ്ഥലങ്ങളിൽ കാര്യക്ഷമമായി ഒരു പ്രവർത്തനവും ചെയ്യുന്നില്ലെന്നാണോ?\nസിന്ധു: അതെ. സർക്കാരിന്റെ പെട്ടെന്നുള്ള ഇടപെടൽ ഇല്ലാത്ത സാഹചര്യത്തിൽ പള്ളി ഇടപെടുന്നതാണ് ഇവിടുങ്ങളിലെ പൊതുവായ രീതി പലപ്പോഴും പള്ളി ഇടപെടുന്നതു കൊണ്ടാണ് പല പ്രശ്നങ്ങളും ഒരു പരിധിക്കപ്പുറം ചർച്ചയാവാത്തത്. പിന്നെ പള്ളി പൂർണ്ണമായും സുതാര്യതയുള്ള ഒരു സ്ഥാപനമാണെന്ന വിശ്വാസം എനിക്കില്ല. പക്ഷേ പരാതികൾക്കിടയിലും അവർക്ക് പലതും സർക്കാരിനെക്കാൾ കാര്യക്ഷമമായി കൈകാര്യം ചെയ്യാനാവുന്നുണ്ട് എന്നു മാത്രം.\nരാകേഷ്: മൽസ്യബന്ധന മേഖല വർഷങ്ങളായി പല പ്രതിസന്ധികളും നേരിടുന്നു. ഓഖി ചുഴലിക്കാറ്റ് (2017) കടുത്ത നഷ്ടങ്ങൾ ഉണ്ടാക്കുകയും ആ സമയത്തു സർക്കാർ സംവിധാനങ്ങളും പൊതു സമൂഹവും ആവശ്യമായ സഹായങ്ങൾ ലഭ്യമാക്കിയില്ല എന്ന പരാതി ഉയരുകയും ചെയ്തിരുന്നു. വിഴിഞ്ഞം തുറമുഖവുമായി ബന്ധപ്പെട്ടിട്ടുള്ള പ്രശ്നങ്ങൾ ഉണ്ടായിരുന്നു. കടലോര ഖനനവുമായി ബന്ധപ്പെട്ടിട്ടുള്ള ആലപ്പാട് സമരവും ചർച്ചയായി. അത് കഴിഞ്ഞു വന്ന പ്രളയത്തിന്റെ സമയത്തു മൽസ്യ തൊഴിലാളികൾ രക്ഷാപ്രവർത്തനങ്ങളിൽ വലിയ പങ്കു വഹിച്ചു. കോസ്റ്റൽ സ്റ്റുഡന്റസ് കൾച്ചറൽ ഫോറം ചെയ്യുന്ന പ്രവർത്തനങ്ങൾ വളരെയധികം ശ്രദ്ധിക്കപ്പെട്ടു. കടലോര മേഖലയിൽ നിന്ന് യുവ നേതൃത്വത്തിന്റെ ഇടപെടലുകൾ കൂടുതൽ ശ്രദ്ധ ആർജിക്കുന്ന ഒരു സമയമാണിത്. ഇതിനെയൊക്കെ പറ്റി കുറച്ചു സംസാരിക്കാമോ?\nസിന്ധു: യുവാക്കളുടെ കാര്യം പറയുകയാണെങ്കിൽ, തെക്കൻ കേരളത്തിൽ, പ്രത്യേകിച്ച് തിരുവനന്തപുരം ഭാഗത്തൊക്കെ യുവാക്കൾ എന്ന കൂട്ടത്തിന്റെ ഊർജ്ജം പള്ളിയുമായി ബന്ധപ്പെട്ടിട്ടുള്ള സംഘടനകളിലാണ് ഇതിന് മുൻപ് കേന്ദ്രീകരിച്ചിരുന്നത്. കഴിഞ്ഞ അഞ്ച് വർഷത്തിനിടെ ഈ സ്ഥിതിക്ക് മാറ്റമുണ്ടായി. ഒരു കാലത്ത് തീരദേശവുമായി ബന്ധപ്പെട്ട വിവിധ പ്രശ്നങ്ങളിൽ നിരന്തരം ഇടപെടലുകൾ നടത്തിയിരുന്നത് പി സി ഓ (PCO) പോലുള്ള സംഘടനകളായിരുന്നു. മത്സ്യ വിപണനത്തിൽ ഇടനിലക്കാരുടെ ചൂഷണങ്ങൾ ഉൾപ്പെടെയുള്ള പ്രശ്നങ്ങളിൽ നിന്ന് സംരക്ഷിക്കാനുള്ള നിയമനിർമ്മാണം ഒക്കെ നടന്നത് അവരുടെ ഇടപെടലിലൂടെയാണ്. അതിനു ശേഷം ഏറെ കുറെ ഒരു ശൂന്യതയായിരുന്നു. പി സി ഓ ഏറെക്കുറെ നിർജ്ജീവമാകുകയും ചെയ്തു. പിന്നെ യുവാക്കൾ സജീവമായിരുന്നു പള്ളിയുമായി ബന്ധപ്പെട്ടുള്ള കേരള കത്തോലിക്ക് യൂത്ത് മൂവ്മെന്റ് (KCYM), ജീസസ് യൂത്ത് തുടങ്ങിയ സംഘടനകളിൽ മാത്രമായിരുന്നു.\nപിന്നീടാണ് ഫ്രണ്ട്സ് ഓഫ് മറൈൻ ലൈഫ് (FML), കേരള മത്സ്യ മേഖല വിദ്യാർത്ഥി സമിതി (KMVS) എന്നിവ പോലുള്ള സംഘടനകൾ വിവിധ ഉദ്ധേശ്യലക്ഷ്യങ്ങളോടെ രൂപീകരിക്കപ്പെട്ടത്. തിരുവനന്തപുരം ജില്ലയുടെ മാത്രം കാര്യമാണ് പറയുന്നത്. വടക്കൻ കേരളത്തിലെ മൽസ്യബന്ധന മേഖലയിലെ പറ്റി എനിക്ക് വലിയ ധാരണയില്ല. കോസ്റ്റൽ സ്റ്റുഡന്റസ് കൾച്ചറൽ ഫോറം (CSCF) കഷ്ടിച്ച് അഞ്ചോ ആറോ വർഷം മാത്രം പ്രായമുള്ള ഒരു സംഘടനയാണ്. അവർ ഏറ്റവും കൂടുതൽ ശ്രദ്ധ കേന്ദ്രീകരിച്ചിരിക്കുന്നത് ഉന്നത വിദ്യാഭ്യാസ രംഗത്താണ്. അക്കാദമിക് തലത്തിൽ ഗവേഷകരെ സൃഷ്ടിക്കുക, അവരിലൂടെ കടലും മത്സ്യബന്ധനവുമായി ബന്ധപ്പെട്ട ഗവേഷണങ്ങൾ പോത്സാഹിപ്പിക്കുക, പരമ്പരാഗത മത്സ്യത്തൊഴിലാളികളുടെ അറിവുകൾ സംരക്ഷിക്കുക എന്നിവയിലാണ്. ഇതിന് വേണ്ടി യുനെസ്കോ (UNESCO) പോലുള്ള അന്തർദേശീയ സംഘടനകൾ നൽകുന്ന അവസരങ്ങളും സി എസ് സി എഫ് ഉപയോഗിക്കുന്നുണ്ട്.\nരാകേഷ് പറഞ്ഞ പോലെ ഓഖി പോലൊരു സംഭവം ഉണ്ടായപ്പോഴാണ് CSCF ൻറെ പ്രവർത്തനങ്ങൾ പൊതുജന മധ്യത്തിലേക്കെത്തിയത്. തീരദേശത്തുള്ളവർക്ക്, പ്രത്യേകിച്ച് യുവാക്കൾക്കൊക്കെ ഓഖി ഉണ്ടാക്കിയ മാനസികമായ ആഘാതം വളരെ വലുതായിരുന്നു. ഞങ്ങളിൽ പലർക്കും ആ ദുരന്തത്തിൽ വേണ്ടപ്പെട്ടവരെ നഷ്ടപ്പെട്ടു. ഞങ്ങളിൽ പലരും ഒരു പ്രകൃതി ദുരന്തം മനുഷ്യനിലുണ്ടാക്കുന്ന നിസ്സഹായാവസ്ഥ അടുത്ത് നിന്ന് കണ്ടു. മത്സ്യത്തൊളിലാളികൾ അവഗണിക്കപ്പെട്ടവരാണ്, പാർശ്വവത്കരിക്കപെട്ടവരാണ് എന്നൊക്കെ അതിന് മുൻപ് പലപ്പോഴും പറഞ്ഞിട്ടുണ്ടെങ്കിലും അരികുവൽക്കരണം എന്ന യാഥാർത്ഥ്യം ഓഖിയുടെ സമയത്താണ് എല്ലാ അർത്ഥത്തിലും മനസിലാക്കിയത്. ഞങ്ങളൊക്കെ എന്തു ചെയ്യണമെന്ന് അറിയാതെ സഹായത്തിനായി ശ്രമിക്കുമ്പോഴും ഫേസ്ബുക്ക് ഉൾപ്പെടെയുള്ള സോഷ്യൽ മീഡിയയിൽ ഓഖി ഒരു വാർത്തയോ ചർച്ചയോ ആകുന്നില്ലെന്നത് ഞങ്ങളെ ഞെട്ടിച്ചിരുന്നു. ചിലപ്പോൾ ചെറിയ ഒരു വിഭാഗത്തെ മാത്രം ബാധിച്ച ദുരന്തമായതു കൊണ്ടാവാം അത്തരത്തിലൊരു അവഗണന നേരിടേണ്ടി വന്നത്. ദുരന്തത്തിൽ എത്ര പേർ മരിച്ചെന്ന് പോലും തുടക്കത്തിൽ ആർക്കുമറിയില്ലായിരുന്നു. ഇപ്പോഴും ഓഖിയിൽ നൂറ്റി എഴുപത്തിമൂന്നു പേർ മരിച്ചു എന്ന് കേൾക്കുമ്പോൾ പലരും ഞെട്ടാറുണ്ട്.\nഅതിനു ശേഷമാണു നമ്മൾ നിരന്തരം പറഞ്ഞു കൊണ്ടിരുന്നാലേ പൊതു സമൂഹത്തിൽ എന്തെങ്കിലും കാര്യമുള്ളൂ എന്ന് നമ്മൾക്ക് മനസ്സിലായി. അങ്ങനെ ആണ് CSCF പോലുള്ള സംഘടനകൾ ഒക്കെ കൂടുതൽ മുമ്പോട്ടു വരാനും ഇപ്പോൾ ചെയ്യുന്നത് പോലുള്ള കാര്യങ്ങളിൽ കൂടുതൽ ഇടപെടാനും തുടങ്ങിയത്. ഫേസ്ബുക്ക് പോലുള്ള സ്പേസുകൾ ഉപയോഗിച്ചു തുടങ്ങിയത് അങ്ങനെയാണ്. അഞ്ചു കൊല്ലം മുമ്പ് വരെ മുക്കുവരെപ്പറ്റി മറ്റുള്ളവർക്ക് അറിയാമായിരുന്നതിലേറെ കാര്യങ്ങൾ ഇന്ന് പലർക്കുമറിയാം. ഈ കോവിഡിന്റെ സമയത്തു പോലും ബ്ലൂ വോളന്റിയേഴ്‌സ് എന്ന പേരിൽ ഒരു ടീമിനെയുണ്ടാക്കി ഫോൺ വഴി വീട്ടിൽ ഇരുന്ന് പ്രതിരോധ പ്രവർത്തനങ്ങൾ ഏകോപിപ്പിക്കുകയാണ് സി എസ് സി എഫ് അംഗങ്ങൾ. പ്രളയം ഉണ്ടായപ്പോഴും ഈ യുവാക്കൾ ദുരന്ത സ്ഥലങ്ങളിൽ വള്ളങ്ങളുമായെത്തി രക്ഷാപ്രവർത്തനത്തിൽ ഏർപ്പെട്ടു. പ്ലസ്സ്ടുവിന് പഠിക്കുന്ന പിള്ളേര് മുതൽ പ്രായമുള്ള മത്സ്യത്തൊഴിലാളികൾ വരെ ആ പ്രവർത്തനങ്ങളിൽ കാര്യമായി പങ്കെടുത്തു എന്നുള്ളതാണ്.\nഅടുത്തിടെ ഒരു വാർത്തയുടെ റിപ്പോർട്ടിങ്ങിനായി പൂന്തുറ പോയപ്പോൾ ഒരു യുവാവിനെ കണ്ടിരുന്നു. അദ്ദേഹം പ്രളയരക്ഷാപ്രവർത്തനത്തിന് പോയി അവിടെ വച്ച് ഗുരുതരമായി കാലിനു പരിക്ക് പറ്റിയ വ്യക്തിയാണ്. അതിൽ പിന്നെ മത്സ്യബന്ധനത്തിനു പോകാൻ പറ്റിയിട്ടില്ല. ഇത് പോലെ ഒരു പാട് പേരുണ്ട് എന്നും മനസിലാക്കി. ഒരു ഘട്ടം കഴിയുമ്പോൾ എത്ര പെട്ടെന്നാണ് ചിലർ അദൃശ്യരായി പോകുന്നത് എന്ന് അന്നെനിക്ക് തോന്നി. ഇത്തരത്തിൽ പറയാനാണെങ്കിൽ ഒരുപാട് അനുഭവങ്ങളുണ്ട്. ഇവിടുത്തെ മനുഷ്യരുടെ ചെറുത്തുനിൽപ്പിൻറെ അനുഭവങ്ങളാണ് അവയിലേറെയും.\nതിരുവനന്തപുരം പുല്ലുവിള സ്വദേശിയായ സിന്ധു മരിയ നെപ്പോളിയൻ സ്വതന്ത്ര മാധ്യമപ്രവർത്തകയും ഗവേഷകയുമാണ്. ഏഷ്യാനെറ്റ് ന്യൂസിൽ റിപ്പോർട്ടറായിരുന്ന സിന്ധു ഇപ്പോൾ മത്സ്യത്തൊഴിലാളികൾക്ക് വേണ്ടി കരുംകുളം കേന്ദ്രീകരിച്ച് പ്രവർത്തിക്കുന്ന റേഡിയോ മൺസൂൺ എന്ന കമ്മ്യൂണിറ്റി റേഡിയോയുടെ സ്റ്റേഷൻ മാനേജറായി ജോലി ചെയ്യുന്നു.\nരാകേഷ് റാം എസ് സോഫ്റ്റ്‌വെയർ എൻജിനീയറും റൌണ്ട് ടേബിൾ ഇന്ത്യയുടെ ഒരു എഡിറ്ററുമാണ്.


ജമ്മു കാശ്മീരിലും മഹാരാഷ്ട്രയിലും മരണങ്ങള്; ഇന്ത്യയിലെ കൊവിഡ് മരണങ്ങള് 15 ആയി | News Moments | The world in your palm top\nജമ്മു കാശ്മീരിലും മഹാരാഷ്ട്രയിലും മരണങ്ങള്; ഇന്ത്യയിലെ കൊവിഡ് മരണങ്ങള് 15 ആയി\nമുംബൈ: ഇന്ത്യയില് കൊവിഡ് 19 മരണങ്ങള് 15 ആയി ഉയര്‍ന്നു. ജമ്മു കാശ്മീരിലും മഹാരാഷ്ട്രയിലും ഓരോ മരണങ്ങള് റിപ്പോര്‍ട്ട് ചെയ്തതോടെയാണ് ഇത്. ശ്രീനഗറിലെ ഹൈദര്‍പൂര് സ്വദേശിയായാ 65 കാരനാണ് ജമ്മു കാശ്മീരില് മരിച്ചത്. ആദ്യമായാണ് സംസ്ഥാനത്ത് കൊവിഡ് മരണം റിപ്പോര്‍ട്ട് ചെയ്യുന്നത്. രണ്ട് ദിവസം മുന്‍പ് രോഗം സ്ഥിരീകരിച്ച ഇയാള് ഡല്‍ഹി, ഉത്തര്‍പ്രദേശ് എന്നിവിടങ്ങളില് യാത്ര ചെയ്തിരുന്നു.\nപ്രമേഹം, രക്തസമ്മര്‍ദ്ദം, അമിത വണ്ണം തുടങ്ങിയ രോഗങ്ങള് ഇയാള്‍ക്കു നേരത്തെയുണ്ടായിരുന്നു. ഇയാള് യാത്രാ വിവരങ്ങള് മറച്ചു വെച്ചതായി അധികൃതര് പറഞ്ഞു. ഇയാളുമായി ബന്ധം പുലര്‍ത്തിയ നാല് പേര്‍ക്കും കഴിഞ്ഞ ദിവസം കൊറോണ ബാധ സ്ഥിരീകരിച്ചിട്ടുണ്ട്. മഹാരാഷ്ട്രയിലെ നവി മുംബൈയിലാണ് മറ്റൊരാള് മരിച്ചത്.\nരാജ്യത്ത് രോഗബാധിതരായവരുടെ എണ്ണം 649 ആയി ഉയര്‍ന്നിട്ടുണ്ട്. മഹാരാഷ്ട്രയിലാണ് ഏറ്റവും കൂടുതല് രോഗബാധിതരുള്ളത്. 130 പേര്‍ക്കാണ് ഇവിടെ കൊവിഡ് സ്ഥിരീകരിച്ചത്. 112 രോഗബാധിതരുമായി കേരളമാണ് രണ്ടാം സ്ഥാനത്തുള്ളത്.